<!-- wp:paragraph {"align":"center","style":{"typography":{"fontSize":20},"color":{"background":"#d1cfc7"}}} -->
<p class="has-text-align-center has-background" style="background-color:#d1cfc7;font-size:20px"><strong>สาวไทยทุบไต้หวันจบอันดับ 3 บิลลี จีน คิง คัพฯไม่ได้เพลยออฟแต่รักษาสถานภาพ กลุ่ม 1 ไว้ได้</strong></p>
<!-- /wp:paragraph -->

<!-- wp:paragraph -->
<p>ทีมเทนนิสสาวไทยสู้เต็มที่แบบไม่มีถอดใจจนถึงแมทช์สุดท้าย ก่อนเก็บชัยเหนือไต้หวัน 2-1 คู่ ในศึกเทนนิสชิงแชมป์โลก ประเภททีมหญิง รายการ "2025 บิลลี จีน คิง คัพ บาย เกนบริดจ์" โซนเอเชีย/โอเชียเนีย กลุ่ม 1 แมทช์สุดท้าย ที่อินเดีย ทำให้จบด้วยผลงาน ชนะ 3 แพ้ 2 ได้อันดับ 3 แต่ไม่เพียงพอกับการคว้าตั๋วไปเพลย์ออฟเพื่อลุ้นขึ้นเวิลด์กรุ๊ป แต่ผลงานยังตามเป้าคือ รักษาสถานภาพ กลุ่ม 1 ไว้ได้ ขณะที่เจ้าภาพ ชนะ เกาหลีใต้ ทำให้อินเดีย จูงมือ นิวซีแลนด์ เป็นตัวแทนโซนเอเชียฯ ไปเพลย์ออฟ การแข่งขันเทนนิสชิงแชมป์โลก ประเภททีมหญิง รายการ "2025 บิลลี จีน คิง คัพ บาย เกนบริดจ์" หรือศึก "บีเจเคซี" โซนเอเชีย/โอเชียเนีย กลุ่ม 1 แข่งขันระหว่างวันที่ 8–12 เม.ย. 2568 ที่มาลันจ์ เบลวาดี้ สปอร์ต คอมเพล็กซ์ เนชั่นแนล เกมส์ ปาร์ค ที่เมืองปูเน่ รัฐมหาราษฏระ ประเทศอินเดีย โดยรายการนี้ทีมสาวไทยเข้าร่วมชิงชัยกับ อินเดีย (เจ้าภาพ) เกาหลีใต้ นิวซีแลนด์ ไต้หวัน และฮ่องกง ในรูปแบบการแข่งขันแบบพบกันหมด หา 2 ทีมที่มีผลงานดีที่สุด ไปแข่งขันรอบเพลย์ออฟ เพื่อชิงตั๋วขึ้นสู่เวิลด์กรุ๊ปต่อไป ส่วนทีมที่ทำผลงานจบในอันดับ 5 และ 6 ต้องหล่นไปแข่งในกรุ๊ป 2 โซนเอเชีย/โอเชียเนีย</p>
<!-- /wp:paragraph -->

<!-- wp:paragraph -->
<p>ล่าสุด เมื่อเย็นวันที่ 12 เม.ย.ที่ผ่านมา ตามเวลาท้องถิ่น ซึ่งช้ากว่าไทย 2 ชม. เป็นการแข่งขันวันสุดท้าย ซึ่งแข่งขันจบลงในช่วงกลางคืน โดยทีมไทย ที่ชนะ 2 แพ้ 2 อยู่อันดับ 3 ของตาราง ลงสนามพบกับไต้หวัน ที่แพ้มา 4 นัดรวด เริ่มด้วยประเภทเดี่ยวมือ 2 ไทยส่ง “รวงข้าว“ ลัลนา ธาราฤดี มือ 170 ของโลก ลงดวลกับ หลิน ฟาง อัน มือ 952 ของโลก ผลการแข่งขันปรากฏว่า ลัลนา เล่นด้วยความมุ่งมั่น เค้นฟอร์มเก่งเอาชนะไปได้ 2-0 เซต 6-3, 6-3 ทำให้ไทยออกนำไปก่อน 1-0 คู่ ต่อกันคู่ที่ 2 ในประเภทเดี่ยวมือ 1 “ไหม” มนัญชญา สว่างแก้ว มือ 110 ของโลก ลงสนามพบกับ โจแอนนา การ์แลนด์ มือ 207 ของโลก เกมนี้ “ไหม” เอาชนะเซตแรกได้ก่อน 6-4 ทว่าหลังจากนั้น เป็นคู่แข่งจากไต้หวัน ที่รีดฟอร์มเก่ง เก็บเซตสองที่ 7-5 ก่อนจะเอาชนะไปในเซตสุดท้าย 6-2 ทำให้ “ไหม” พ่ายไป 1-2 เซต 6-4, 5-7 และ 2-6 ทำให้เสมอกัน 1-1 คู่</p>
<!-- /wp:paragraph -->

<!-- wp:paragraph -->
<p>คู่ที่สาม ประเภทหญิงคู่ ไทยส่ง “เอิร์ธ" เพียงธาร ผลิพืช มือคู่ 145 ของโลก กับ ”อีฟ“ พัชรินทร์ ชีพชาญเดช มือคู่ 564 ของโลก ลงสนามพบกับ โช อี้ เซิน มือคู่ 174 ของโลก กับ หลิน ฟาง อัน มือคู่ 327 ของโลก เกมการแข่งขันแมทช์นี้ เป็น ”เอิร์ธ“ และ ”อีฟ”​ ที่ประสานงานกันได้อย่างลงตัว หวดชนะไป 2-0 เซต 6-1, 6-2 เก็บแต้มสำคัญให้ไทย พร้อมกับช่วยให้ไทยเอาชนะไต้หวันไป 2-1 คู่ ด้านผลอีก 2 คู่ที่แข่งขันพร้อมกัน อินเดีย ชนะ เกาหลีใต้ 2-1 คู่ และ ฮ่องกง ชนะ นิวซีแลนด์ 2-1 คู่ ทำให้หลังจากแข่งขันครบแล้ว ปรากฏว่า 2 ทีมที่ได้เป็นตัวแทนของโซนเอเชีย/โอเชียเนีย กรุ๊ป 1 ผ่านเข้าไปเล่นในรอบเพลย์ออฟ เวิลด์กรุ๊ป คือ นิวซีแลนด์ ในฐานะแชมป์ และ อินเดีย ซึ่งได้ไปในฐานะรองแชมป์ โดยทั้งสองทีมมีสถิติ ชนะ 4 แพ้ 1 เท่ากัน แต่ผลงานการพบกันของทั้งสองทีม เป็นนิวซีแลนด์ที่ดีกว่า จากการเอาชนะอินเดียได้ จึงเป็นอันดับที่ 1 ด้าน ไทย จบอันดับ 3 จากผลงานชนะ 3 แพ้ 2 ส่วนเกาหลีใต้ ได้ที่ 4 ด้วยผลงานชนะ 2 แพ้ 3 ขณะที่ ฮ่องกง จบอันดับ 5 และไต้หวัน จบอันดับ 6 ซึ่งเป็น 2 ทีมที่ต้องตกชั้นลงไปเล่นในโซนเชีย/โอเชียเนีย กรุ๊ป 2</p>
<!-- /wp:paragraph -->

<!-- wp:paragraph -->
<p>นายภุชงค์ เลาหศิริวงศ์ ผู้จัดการทีมชาติไทย เปิดเผยว่า ขอชื่นชมนักกีฬาทุกคนที่ช่วยกันทำหน้าที่ได้อย่างสุดความสามารถ ก่อนมาแข่งขัน ทีมไทยตั้งเป้าว่าจะต้องรักษาสถานภาพของตัวเองกับการเล่นในกรุ๊ปนี้ให้ได้เป็นอย่างน้อย และมองว่าหากเราเล่นได้ท็อปฟอร์มที่สุดในทุก ๆ วัน ก็จะมีโอกาสได้ขึ้นไปเพลย์ออฟ แต่ก็ทำไม่สำเร็จ อย่างไรก็ตาม ไทยจบด้วยอันดับ 3 พลาดไปนิดเดียว ที่จะได้เป็น 2 ทีมแรกที่ได้ตั๋วไปเพลย์ออฟ ซึ่งก็ถือว่าเป็นผลงานที่น่าพอใจมาก ๆ แล้ว "ถ้าดูในรายละเอียด ก็ถือว่าเราใกล้เคียงมาก ๆ กับการที่จะได้ขึ้นไปเล่นในเพลย์ออฟ จะเห็นว่าตลอดการแข่งขันทั้ง 5 วัน แต่ละแมทช์​การแข่งขันเข้มข้นมาก ถ้าเทียบการแพ้ชนะในทัวร์นาเมนต์นี้ ก็เหมือนแพ้ชนะด้วยการยิงจุดโทษตัดสิน อย่างนัดที่เราเจอกับอินเดีย เราก็แพ้ซูเปอร์ไทเบรกคู่ตัดสิน อย่างไรก็ตาม เรายังรักษาสถานภาพอยู่ในกรุ๊ป 1 โซนเอเชีย/โอเชียเนียได้ ในปีหน้า เราก็จะเก็บประสบการณ์และข้อผิดพลาดจากปีนี้ มุ่งหน้าไปสู่รอบเพลย์ออฟให้ได้ครับ"</p>
<!-- /wp:paragraph -->

<!-- wp:paragraph -->
<p>"โค้ชเอ็กซ์" พชรพล คำสมาน ผู้ฝึกสอนและกัปตันทีมไทย กล่าวว่า จริง ๆ ก่อนการแข่งขันนัดที่ 5 เรายังคงมีความหวังเหมือนกันว่า หากเก็บชัยชนะได้ตามเป้าในแมทช์กับไต้หวัน ก็จะยังมีโอกาสได้ตั๋วไปเพลย์ออฟในระดับเวิลด์กรุ๊ป น้อง ๆ ทุกคนในทีมจึงพยายามช่วยกันทำหน้าที่ของตัวเองอย่างเต็มที่ทั้ง 3 ประเภท ไม่ว่าจะเป็นเดี่ยวมือ 2 รวงข้าว หรือเดี่ยวมือ 1 ไหม ซึ่งด้วยร่างกายที่ไม่เต็มร้อย ไม่ค่อยสบาย โดยก่อนลงแข่งก็มีอาการประจำเดือนมาด้วย มีผลกระทบ ก่อนจะแพ้ไป แต่เจ้าตัวก็พยายามเล่นอย่างเต็มที่ ก่อนที่ อีฟ กับ เอิร์ธ จะมาเก็บชัยในประเภทคู่ ทำให้เราเอาชนะได้ตามเป้าหมาย "ชัยชนะแมทช์สุดท้าย ทำให้เราจบด้วยการชนะ 3 แพ้ 2 ซึ่งแม้สุดท้ายจะไม่ดีพอที่จะได้ตั๋วไปเพลย์ออฟเพื่อขึ้นสู่เวิลด์กรุ๊ป แต่เราไม่ตกชั้น และยังได้ลงเล่นในกรุ๊ป 1 โซนเอเชีย/โอเชียเนีย ต่อไป ในปีหน้า ต้องขอบคุณทางสมาคมกีฬาลอนเทนนิสแห่งประเทศไทยฯ​ ขอบคุณท่านผู้จัดการทีม ท่านนายกสมาคมฯ ท่านเลขาธิการสมาคมฯ แฟนเทนนิสชาวไทยทุกคน แล้วก็บอรด์บริหารทุกท่าน ที่ให้กำลังใจทีมของเราในการสู้ศึกครั้งนี้ ผมในฐานะกัปตันทีมอยากขอบคุณ และชื่นชมน้อง ๆ ทุกคนด้วยใจจริงครับ"</p>
<!-- /wp:paragraph -->

<!-- wp:paragraph -->
<p>ทั้งนี้ ทีมเทนนิสไทย มีกำหนดเดินทางกลับประเทศไทยในช่วงดึกวันอาทิตย์ที่ 13 เม.ย. โดยมีกำหนดเดินทางจากท่าอากาศยานปูเน่ อินเตอร์เนชั่นแนล แอร์พอร์ต ประเทศอินเดีย ด้วยสายการบินอินดิโก เที่ยวบิน 6E 1095 โดยคาดว่าจะเดินทางถึงเมืองไทยในช่วงเช้าตรู่ หรือเวลาประมาณ 04.45 น. ของวันที่ 14 เม.ย.นี้</p>
<!-- /wp:paragraph -->

<!-- wp:image {"id":48785,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/04/490346565_1099557315540583_5057562559160813536_n-1024x683.jpg" alt="" class="wp-image-48785"/></figure>
<!-- /wp:image -->