<!-- wp:paragraph {"align":"center","style":{"color":{"background":"#ddc99e"}}} -->
<p class="has-text-align-center has-background" style="background-color:#ddc99e"><strong>เทนนิสได้"วิทย์กีฬา ม.เกษตรฯ"ช่วยเพิ่มแกร่งล่าเหรียญทองซีเกมส์หน31</strong></p>
<!-- /wp:paragraph -->

<!-- wp:paragraph -->
<p>นักเทนนิสทีมชาติไทยชุดสู้ศึกซีเกมส์ ครั้งที่ 31 โชคดีได้ทีมงานจาก คณะวิทยาศาสตร์การกีฬา ม.เกษตรศาสตร์ วิทยาเขตกำแพงแสน เข้ามาช่วยเตรียมความพร้อม หลังจาก การกีฬาแห่งประเทศไทย (กกท.), สมาคมกีฬาลอนเทนนิสฯ และ ม.เกษตรศาสตร์ ตกลงร่วมมือกันทำงาน หวังดึงศักยภาพและเพิ่มความแข็งแกร่งให้นักหวดไทยก่อนล่าชัยปลายปีนี้ ที่เวียดนาม</p>
<!-- /wp:paragraph -->

<!-- wp:paragraph -->
<p>ความเคลื่อนไหวการเตรียมนักเทนนิสทีมชาติไทย ก่อนเข้าร่วมการแข่งขันกีฬาซีเกมส์ ครั้งที่ 31 ระหว่างวันที่ 21 พ.ย.-2 ธ.ค.2564 ที่ประเทศเวียดนาม ล่าสุด "บิ๊กสุชัย" นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เปิดเผยว่า ตนได้รับรายงานจาก นายไทยทนุ วรรณสุข เลขาธิการสมาคมกีฬาลอนเทนนิสฯ ในฐานะผู้จัดการทีมซีเกมส์ ครั้งที่ 31 เรื่องการฝึกซ้อมของนักเทนนิสทีมชาติไทยชุดใหญ่อย่างต่อเนื่อง ซึ่งมีโอกาสได้ลงคอร์ตซ้อมหวด และออกกำลังกายแบบเวทเทรนนิ่ง เพื่อสร้างความแข็งแรงให้กล้ามเนื้อ ภายใต้มาตรการป้องกันการแพร่ระบาดของโควิด-19</p>
<!-- /wp:paragraph -->

<!-- wp:paragraph -->
<p>ในการเตรียมนักเทนนิสชุดซีเกมส์ครั้งนี้ ยังได้รับการสนับสนุนจาก การกีฬาแห่งประเทศไทย (กกท.) ซึ่งร่วมกับสมาคมกีฬาลอนเทนนิสฯ ทำข้อตกลงร่วมกับ คณะวิทยาศาสตร์การกีฬา ม.เกษตรศาสตร์ วิทยาเขตกำแพงแสน ในการเข้ามาดูแลนักเทนนิสทีมชาติไทยชุดใหญ่ นับเป็นเรื่องที่ดีมากๆ เพราะวิทยาศาสตร์การกีฬาเป็นเรื่องสำคัญและจำเป็นอย่างยิ่งสำหรับนักกีฬา ทั้งนี้ สมาคมขอขอบคุณ ดร.ก้องศักด ยอดมณี ผู้ว่าการ กกท. และเจ้าหน้าที่ กกท. ที่เกี่ยวข้อง รวมทั้งขอบคุณคณาจารย์และเจ้าหน้าที่จากคณะวิทยาศาสตร์การกีฬา ม.เกษตรศาสตร์ วิทยาเขตกำแพงแสน ด้วย</p>
<!-- /wp:paragraph -->

<!-- wp:paragraph -->
<p>"ตอนนี้คณะทำงานจากคณะวิทยาศาสตร์การกีฬา ม.เกษตรศาสตร์ กำแพงแสน ได้เข้ามาดูแลนักเทนนิสแล้ว โดยมีสตาฟฟ์โค้ชชุดซีเกมส์ร่วมด้วย แต่เนื่องจากสถานการณ์โควิด-19 จึงใช้วิธีประสานงานผ่านช่องทางออนไลน์ไปก่อน จะดูแลไปจนถึงช่วงก่อนไปแข่งขันซีเกมส์ ผมทราบมาว่าจะมีการประเมินนักกีฬา โดยใช้วิธีเทียบกับเกณฑ์ระดับโลกด้วย ทำให้ยิ่งมั่นใจว่าการได้คณะทำงานชุดนี้เข้ามาช่วย จะยิ่งทำให้นักเทนนิสมีความพร้อมมากสำหรับซีเกมส์ครั้งนี้ครับ" นายสุชัย กล่าว</p>
<!-- /wp:paragraph -->

<!-- wp:paragraph -->
<p>ด้าน ผศ.ดร.อิษฎี กุฏอินทร์ รองคณบดีฝ่ายวิจัย บริการวิชาการ และพัฒนาธุรกิจ คณะวิทยาศาสตร์การกีฬา ม.เกษตรศาสตร์ วิทยาเขตกำแพงแสน กล่าวว่า ทางสถาบันมี ศูนย์วิจัยและพัฒนาวิทยาศาสตร์การกีฬา ซึ่งมีห้องแล็บใหม่ อยู่ที่กำแพงแสน พร้อมให้การรองรับนักกีฬาเข้ามาทดสอบ สำหรับการดูแลนักเทนนิสนั้น คณะทำงานจะดูแลในเรื่องต่างๆ อาทิ โภชนาการ จิตวิทยา การวางโปรแกรมการฝึกร่างกาย และการทดสอบสมรรถภาพเฉพาะนักกีฬาเทนนิส เป็นต้น ซึ่งจะสอดคล้องกับทักษะต่างๆ ที่ใช้ในการแข่งขัน รวมทั้งมีการประเมินหาข้อบกพร่องเพื่อแก้ไข ดูแลจิตใจและความพร้อมเพื่อให้เป็นไปตามเป้าหมาย โดยเฉพาะฟอร์มการเล่น</p>
<!-- /wp:paragraph -->

<!-- wp:paragraph -->
<p>ผศ.ดร.อิษฎี กล่าวต่อว่า คณะทำงานจะมีการประเมินเป็นระยะ หรือทุกๆ เดือน เพื่อให้นักเทนนิสทีมชาติไทยชุดนี้มีความพร้อมมากที่สุด นอกจากนี้ที่ศูนย์วิจัยและพัฒนาวิทยาศาสตร์การกีฬา ในวิทยาเขตกำแพงแสน ยังมีโปรแกรมฟื้นฟูอาการบาดเจ็บ สามารถประเมินอาการและแนะนำวิธีการรักษา มีการนวดทางการกีฬา โดยทีมงานที่มีความพร้อม สำหรับสมาคมกีฬาลอนเทนนิสนั้น เป็นสมาคมกีฬาแรกที่ศูนย์ฯ ตกลงเข้าไปดูแลนักกีฬาให้อย่างต่อเนื่อง ในขณะที่สมาคมกีฬาอื่นๆ เป็นเพียงการดูแลระยะสั้น แต่อนาคตจะมีความร่วมมือในลักษณะนี้เกิดขึ้นกับอีกหลายกีฬาด้วย</p>
<!-- /wp:paragraph -->

<!-- wp:image {"id":27406,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/06/195827517_4232746360081633_3583235186092138873_n-1024x682.jpg" alt="" class="wp-image-27406"/></figure>
<!-- /wp:image -->