<p style="text-align: center;"><strong><span style="font-size: 14pt;">"คงทรัพย์"ฉลุยเมนดรอว์หวดอาชีพที่ฮ่องกง</span></strong></p>
คงทรัพย์ คงคา นักหวดวัย 22 ปี มือ 982 ของโลก สามารถฝ่าด่านรอบคัดเลือก รอบสุดท้าย ฉลุยเข้าสู่รอบเมนดรอว์ ศึกเทนนิสอาชีพชาย ไอทีเอฟ เมนส์ ฟิวเจอร์ รายการ "คิดส์แลนด์ เมนส์ 25K ทัวร์นาเมนท์" ชิงเงินรางวัลรวม 25,000 ดอลลาร์สหรัฐ ที่ฮ่องกง ได้สำเร็จ หลังเก็บชัยชนะเหนือนักเทนนิสรุ่นน้องร่วมชาติ ณัฐสิทธิ์ กุลสุวรรณ์ วัย 18 ปีมือ 1465 ของโลก 2-0 เซตด้วยสกอร์ 6-3 และ 7-6(1) โดยใช้เวลาแข่งขันทั้งสิ้น 2 ชั่วโมง 4 นาที เมื่อวันที่ 24 ธ.ค.ที่ผ่านมา
ส่วนเมนดรอว์ ชายเดี่ยว รอบแรก คงทรัพย์ จะต้องเจอกับมือวาง 5 ของรายการ อเล็กซานเดอร์ มุลเลอร์ วัย 25 ปีจากฝรั่งเศส มือ 342 ของโลก โดยจะแข่งขันกันในวันที่ 25 ธ.ค.นี้
วันเดียวกันได้มีการแข่งขันเมนดรอว์ ชายคู่ ซึ่ง "จูเนียร์" วิชยา ตรงเจริญชัยกุล นักหวดมือ 1 ของไทยวัย 23 ปี มือ 488 ของโลก ได้จับคู่กับ เหอ ยี่ กง นักเทนนิสจีน ลงหวดรอบแรกพบคู่นักเทนนิสไต้หวัน เชี๊ยะ เฉิง ปิง กับ เมิ้ง ชิง หยาง โดยผลแข่งขันปรากฎว่า วิชยา กับคู่หูชาวจีน เป็นฝ่ายปราชัยไปอย่างหวุดหวิด 1-2 เซตด้วยสกอร์ 6-2, 2-6 และ ซูเปอร์ไทเบรก 5-10
อย่างไรก็ตาม วิชยา ยังมีลุ้นในประเภทเดี่ยว ซึ่งจะลงแข่งเมนดรอว์ รอบแรก พบมาโกโตะ โอชิ นักเทนนิสญี่ปุ่น มือ 386 ของโลก มือวาง 8 ของรายการ ในวันที่ 25 ธ.ค.นี้

<img class="alignnone size-full wp-image-20087" src="https://www.bucket.cloudaccess9.com/ltatorg/2018/12/278869E6-18F5-49D6-A5C2-3C520E85CD33.jpeg" alt="" width="1188" height="890" />