<!-- wp:paragraph {"align":"center","style":{"typography":{"fontSize":20},"color":{"background":"#cce2c4"}}} -->
<p class="has-text-align-center has-background" style="background-color:#cce2c4;font-size:20px"><strong>ทีมเทนนิสสาวไทยรวมใจอัดฮ่องกง3-0รอดวลมาเลย์ชี้ชะตาเลื่อนชั้นบิลลีจีนฯ</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชิงแชมป์โลก ประเภททีมหญิง รายการ “2024 บิลลี จีน คิง คัพ บาย เกนบริดจ์” โซนเอเชีย/โอเชียเนีย กลุ่ม 2 ที่ศูนย์เทนนิสแห่งชาติ กรุงกัวลาลัมเปอร์ ประเทศมาเลเซีย เมื่อวันที่ 18 ก.ค. 2567 เป็นการแข่งขันรอบเพลย์ออฟ อันดับ 1-3 แข่งขันในรูปแบบพบกันหมด 3 ทีม มาเลเซีย, ไทย และ ฮ่องกง คัดเอา 2 ทีมที่ผลงานดีที่สุด เลื่อนชั้นขึ้นไปเล่นกลุ่ม 1 ในปีหน้า ทีมนักหวดสาวไทย พบกับ ทีมฮ่องกง สำหรับคู่แรก เดี่ยวมือ 2 “อีฟ” พัชรินทร์ ชีพชาญเดช มือ 627 ของโลก พบ หว่อง หง อี้ โคดี้ มือ 512 ของโลก โดยเซตแรก พัชรินทร์โดนเบรกเสิร์ฟก่อนตั้งแต่เกมแรก แต่กลับมาเบรกคืนในเกม 2 ได้ทันที หลังจากนั้นทั้งคู่เน้นเกมท้ายคอร์ต ก่อนที่ หว่อง หง อี้ โคดี้ จะเบรกเกม 9 นำ 5-4 แต่พัชรินทร์ไม่ยอม พยายามหวดจนเก็บได้ 3 แต้ม แซงเอาชนะไป 7-5 จากนั้นเซตสอง พัชรินทร์ยังเล่นได้ดี เอาชนะได้อย่างขาดลอย 6-1 พาทีมไทยขึ้นนำ 1-0 คู่</p>
<!-- /wp:paragraph -->

<!-- wp:paragraph -->
<p>คู่สอง เดี่ยวมือ 1 “ไหม” มนัญชญา สว่างแก้ว มือ 206 ของโลก พบ ยูดิซ ช่ง มือ 293 ของโลก โดยเซตแรก มนัญชญา พลาดท่าแพ้ไป 3-6 ทว่ามาตั้งหลักสู้ใหม่ จนทำได้ดีใน 2 เซตถัดมา และเป็นฝ่ายเฉือนชนะ 2-1 เซต 3-6, 6-2 และ 6-0 ทำให้ทีมไทยนำฮ่องกง 2-0 คู่ จากนั้นประเภทหญิงคู่ “ลักส์” ลักษิกา คำขำ คู่มือ 114 ของโลก จับคู่กับ “แต้ว” ทรรศพร นาคหล่อ คู่มือ 614 ของโลก ช่วยกันหวดเอาชนะ หว่อง หง อี้ โคดี้ คู่มือ 431 ของโลก กับ จัสติน เหลียง ได้ 2-0 เซต 6-4, 6-3 ส่งผลให้ ทีมไทยชนะทีมฮ่องกง 3-0 คู่ สำหรับแมตช์ต่อไป ไทยจะพบมาเลเซีย ในวันที่ 19 ก.ค.67 ถ้าชนะจะได้แชมป์กลุ่มพร้อมเลื่อนชั้นทันที แต่ถ้าแพ้จะต้องลุ้นผลคู่ระหว่างมาเลเซีย กับ ฮ่องกง ในวันที่ 20 ก.ค.67 เพื่อจัดอันดับ 1-3 เอา 2 อันดับแรกเลื่อนชั้นต่อไป</p>
<!-- /wp:paragraph -->

<!-- wp:paragraph -->
<p>หลังการแข่งขัน พัชรินทร์ กล่าวว่า เซตแรกอาจจะมีจังหวะที่ขาดๆ เกินๆ บ้าง เพราะพยายามเร่งเกมตามสไตล์ตัวเอง อยากจะทำแต้มให้ได้เร็วที่สุด แต่ยังจับจังหวะได้ไม่ดีเท่าที่ควร แต่หลังจากนั้นก็ทำได้ดีขึ้น ส่วนในเซตสอง คู่แข่งเล่นพลาดเองเยอะ ทำให้เล่นได้ง่ายขึ้น การเจอกับมาเลเซีย ไม่ได้กังวลเสียงเชียร์ของเจ้าภาพ เพราะไทยก็มีทีมที่คอยเชียร์อยู่เช่นกัน จะพยายามคว้าชัยชนะให้ได้อีกแมตช์ เพื่อพาทืมเลื่อนชั้น มนัญชญากล่าวว่า ช่วงเซตแรกเร่งมากเกินไป และรู้สึกกดดันก่อนแข่งอยู่แล้ว ทำให้พลาดเยอะ หลังจากนั้นในเซต 2 ก็เล่นให้ช้าลง ละเอียดมากขึ้น คู่แข่งมีจังหวะเสียเองมาก ดีใจที่ชนะได้และน่าจะได้เลื่อนชั้นแล้ว เกมสุดท้ายกับมาเลเซีย ไม่ถือว่าง่าย เพราะมีเอลซ่า หว่าน ที่ไปเรียนและซ้อมที่สหรัฐอเมริกา ที่ฝีมือพัฒนาขึ้นมาก จะต้องชนะให้ได้ และต้องไม่ประมาท</p>
<!-- /wp:paragraph -->

<!-- wp:paragraph -->
<p>“โค้ชเอ็กซ์” นายพชรพล คำสมาน กัปตันทีมไทย กล่าวว่า วันนี้ทุกคนเล่นได้ตามเป้าหมายที่วางไว้ เล่นให้เหมือนรอบชิงชนะเลิศ เพราะทุกคะแนนสำคัญทั้งหมด ถึงชนะวันนี้แต่ไม่ได้เป็นงานง่าย ฮ่องกงก็สู้เต็มที่เช่นกัน ทำให้นักหวดไทยต้องดูแนวทางการเล่นอยู่ช่วงหนึ่ง แต่ก็ชนะได้ทั้งหมดในประเภทเดี่ยว กัปตันทีมไทย กล่าวอีกว่า การเจอกับมาเลเซีย ยังคงย้ำว่าต้องไม่ประมาท ถึงแม้ไทยจะชนะฮ่องกงมาแล้ว และมีโอกาสเลื่อนชั้นสูงมาก แต่ก็อยากจะชนะให้ได้ เพื่อเป้าหมายใหญ่ คือการคว้าแชมป์กลุ่ม ไม่ต้องไปรอลุ้นผลของคู่อื่น ซึ่งมั่นใจว่าทุกคนจะทุ่มเทเต็มที่เพื่อคว้าแชมป์กลุ่มกลับประเทศไทยให้ได้</p>
<!-- /wp:paragraph -->

<!-- wp:paragraph -->
<p>นายภุชงค์ เลาหศิริวงศ์ ผู้จัดการทีมไทย กล่าวว่า นักกีฬาทุกคนทำได้ดีมาก ชนะได้แบบสนุก ถึงแม้จะลุ้นเหนื่อยในช่วงแรก แต่ทุกคนเล่นด้วยความมั่นใจ ส่วนการเจอกับมาเลเซีย ทุกคนพร้อมลงสนาม เมื่อดูจากตัวนักเทนนิสแล้วไทยมีองค์ประกอบที่ดีกว่า มีทั้งตัวเก๋าประสบการณ์สูงและดาวรุ่งผลงานดี แม้ว่าจะต้องเล่นท่ามกลางเสียงเชียร์ของแฟนเจ้าภาพ แต่ไม่กังวลมั่นใจว่าจะชนะเอาแชมป์กลุ่มกลับบ้านได้แน่นอน</p>
<!-- /wp:paragraph -->

<!-- wp:image {"id":44330,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/07/451676736_899786622184321_2033089955857729854_n.jpg" alt="" class="wp-image-44330"/></figure>
<!-- /wp:image -->