<!-- wp:paragraph {"align":"center","style":{"color":{"background":"#aedcef"},"typography":{"fontSize":20}}} -->
<p class="has-text-align-center has-background" style="background-color:#aedcef;font-size:20px"><strong>"แม็กซิมัส"ควงหนุ่มฟิลิปปินส์ล้างตาอินเดียสำเร็จผงาดแชมป์ไอทีเอฟ - "โอเว่น"ชิง"เมฆ"ศึกชายเดี่ยว</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสนานาชาติ ไอทีเอฟ เวิลด์ เทนนิส ทัวร์ ประจำปี 2024 สัปดาห์ที่ 6 เทนนิสชาย M15 รายการ ITF WORLD TOUR (M6) และเทนนิสหญิง W15 รายการ ITF WORLD TOUR (W4) ชิงเงินรางวัลรวม รายการละ 15,000 ดอลลาร์สหรัฐ หรือประมาณ 531,000 บาท รวม 2 รายการอยู่ที่ 1,062,000 บาท ที่สนามกีฬากลางตุมปัง มหาวิทยาลัยวลัยลักษณ์ จ.นครศรีธรรมราช เมื่อวันที่ 20 ก.ค. 2567 เข้าโค้งสุดท้ายของการแข่งขัน ไฮไลท์อยู่ที่ชายเดี่ยว นักเทนนิสไทยผ่านเข้าไปชิงชนะเลิศกันเองได้สำเร็จ โดยในรอบรองชนะเลิศ "โอเว่น" ธนเพชร ฉันทะ หนุ่มประจวบคีรีขันธ์ วัย 24 ปี ดีกรีทีมชาติไทยชุดคว้าแชมป์เทนนิส "2024 เดวิสคัพ" โซนเอเชีย/โอเชียเนีย กลุ่ม 3 มือ 850 ของโลก และมือวาง 6 ของรายการ โค่นมือวาง 1 ของรายการ "สเตฟาโนส ซาเกลลาริดิส" นักเทนนิสจากกรีซ วัย 19 ปี มือ 469 ของโลก ลงได้สำเร็จ 2-0 เซต 7-6 ไทเบรก 12-10 และ 6-3</p>
<!-- /wp:paragraph -->

<!-- wp:paragraph -->
<p>ด้าน "เมฆ" จิรัฏฐ์ นวสิริสมบูรณ์ วัย 27 ปี อดีตทีมชาติไทย ใช้เวลาเพียง 64 นาที หวดเอาชนะ วิษณุ วาร์ธาน จากอินเดีย มือ 1,603 ของโลก ได้ 2-0 เซต 6-2 และ 6-4 โดยแมทช์นี้ จิรัฏฐ์ เสิร์ฟเอซได้ 8 ครั้ง เสีย 2 ดับเบิ้ลฟอลท์ ในขณะที่หนุ่มอินเดีย เสิร์ฟเอซได้ 9 ครั้ง เสีย 3 ดับเบิ้ลฟอลท์ ส่งให้ จิรัฏฐ์ เข้าไปพบกับ ธนเพชร ในรอบชิงชนะเลิศ ซึ่งเป็นการการันตีว่าแชมป์จะอยู่ในประเทศไทย โดยจะแข่งขันกันวันอาทิตย์ที่ 21 ก.ค. 2567 เวลา 09.00 น.</p>
<!-- /wp:paragraph -->

<!-- wp:paragraph -->
<p>ขณะที่หญิงเดี่ยว "แนต" พัณณิน โควาพิทักษ์เทศ นักเทนนิสสาวไทยวัย 21 ปี มือวาง 2 และมือ 609 ของโลก ต้องหยุดผลงานไว้ที่รอบรองชนะเลิศ หลังจากตัดเชือกพ่าย อายูมิ โคชิอิชิ สาวญี่ปุ่นวัย 23 ปี มือวาง 3 และมือ 620 ของโลก ไปอย่างน่าเสียดาย 1-2 เซต 6-2, 1-6 และ 0-6 โดย พัณณิน ได้รับเงินรางวัลปลอบใจ 734 ดอลลาร์สหรัฐ หรือประมาณ 25,983 บาท และคะแนนสะสมอันดับโลก 6 แต้ม ส่วน อายูมิ เข้าไปชิงชนะเลิศกับ ฮิคารุ ซาโตะ สาวญี่ปุ่นวัย 25 ปี มือวาง 1 และมือ 483 ของโลก ที่ตัดเชือกชนะ โมนิค แบร์รี่ สาวนิวซีแลนด์ วัย 22 ปี มือวาง 4 และมือ 664 ของโลก 2-0 เซต 6-1, 6-2</p>
<!-- /wp:paragraph -->

<!-- wp:paragraph -->
<p>จากนั้นเป็นการแข่งขันรอบชิงชนะเลิศ ประเภทคู่ โดย นายสนธยา​ คงชัย หัวหน้าส่วนอาคารสถานที่ ม.วลัยลักษณ์ ให้เกียรติเป็นประธานมอบรางวัลแก่นักกีฬาผู้ชนะเลิศและรองชนะเลิศ โดยมี ผู้ช่วยศาสตราจารย์ ดร.มาริสา ภูมิภาค ณ หนองคาย รักษาการแทนผู้อำนวยการศูนย์ส่งเสริมวัฒนธรรมและการกีฬา ม.วลัยลักษณ์ ร่วมในพิธีด้วย ประเภทชายคู่ แม็กซิมัส ภราพล โจนส์ นักเทนนิสจากไทย ลูกครึ่งไทย-ออสเตรเลีย และ ฟรานซิส เคซีย์ อัลแคนทารา จากฟิลิปปินส์ ชิงชนะเลิศกับ อาดิล กัลยันปูร์ และ วิษณุ วาร์ธาน คู่อินเดีย โดยคู่นี้เป็นคู่ชิงชนะเลิศ ศึกไอทีเอฟ เวิลด์ ทัวร์ (M4) เมื่อต้นเดือน ก.ค. ที่ผ่านมา ซึ่งครั้งนั้นคู่ แม็กซิมัส กับ ฟรานซิส พ่ายได้รองแชมป์ แต่การแข่งขันในครั้งนี้ ปรากฏว่า เป็นคู่ของแม็กซิมัสที่ล้างตาได้สำเร็จ เฉือนชนะไป 2-1 เซต 2-6, 7-5 และซูเปอร์ไทเบรก 10-8 ได้ครองแชมป์ชายคู่ รับเงินรางวัลร่วมกัน 930 ดอลลาร์สหรัฐ หรือประมาณ 32,922 บาท พร้อมคะแนนสะสมอันดับโลก คนละ 15 คะแนน ส่วนคู่อินเดีย รองแชมป์ ได้รับเงินรางวัลร่วมกัน 540 ดอลลาร์สหรัฐ หรือประมาณ 19,116 บาท พร้อมคะแนน คนละ 8 คะแนน</p>
<!-- /wp:paragraph -->

<!-- wp:paragraph -->
<p>จากผลการแข่งขัน 3 สัปดาห์ ในศึกไอทีเอฟ เวิลด์ ทัวร์ M4, M5 และ M6 ที่ ม.วลัยลักษณ์ สรุปได้ว่า แม็กซิมัส กับ ฟรานซิส ผ่านเข้าชิงชนะเลิศในประเภทชายคู่ได้ทั้ง 3 สัปดาห์ ได้แชมป์ 2 สัปดาห์ และรองแชมป์ 1 สัปดาห์ ด้านหญิงคู่ รอบชิงชนะเลิศ พัณณิน โควาพิทักษ์เทศ สาวไทย กับ จอง โบยอง สาวเกาหลีใต้ คู่มือวาง 3 ปราชัยให้แก่ โมนิค แบร์รี่ และ อลิเซีย สมิธ คู่มือวาง 2 จากนิวซีแลนด์และออสเตรเลีย ตามลำดับ 2-0 เซต 4-6, 3-6 ทำให้คู่ของพัณณินได้รองแชมป์ ได้รับเงินรางวัลร่วมกัน 515 ดอลลาร์สหรัฐ หรือประมาณ 18,231 บาท พร้อมคะแนน คนละ 10 คะแนน ส่วนคู่แชมป์ โมนิค แบร์รี่ และ อลิเซีย สมิธ ได้รับเงินรางวัลร่วมกัน 955 ดอลลาร์สหรัฐ หรือประมาณ 33,807 บาท พร้อมคะแนน คนละ 15 คะแนน</p>
<!-- /wp:paragraph -->

<!-- wp:image {"id":44383,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/07/452155823_901128405383476_2501397144811391943_n-1024x683.jpg" alt="" class="wp-image-44383"/></figure>
<!-- /wp:image -->