<!-- wp:paragraph {"align":"center","style":{"typography":{"fontSize":20},"color":{"background":"#e2d6a9"}}} -->
<p class="has-text-align-center has-background" style="background-color:#e2d6a9;font-size:20px"><strong>"บิ๊กสุชัย" จัดทีมสู้ชิงตำแหน่งประธานโอลิมปิค<br>เปิดตัว "ดร.สีหศักดิ์" รอนั่งเลขาฯ - "นายกมวย" รองประธาน</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวการเลือกตั้งประธานคณะกรรมการโอลิมปิคแห่งประเทศไทย ในพระบรมราชูปถัมภ์ และคณะกรรมการบริหารชุดใหม่ ที่กำลังจะมีขึ้นในวันที่ 25 มี.ค. 2568 ณ สำนักงานบ้านอัมพวัน ล่าสุด เมื่อวันที่ 14 ก.พ. ที่ผ่านมา "บิ๊กสุชัย" นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ สมัยที่ 2 ซึ่งเป็นหนึ่งในแคนดิเดตที่ประกาศเข้าชิงตำแหน่งประธานโอลิมปิคไทย ได้เผยถึงความคืบหน้าในการเตรียมทีมบริหาร หากได้รับความไว้วางใจให้ดำรงตำแหน่งดังกล่าว<br>นายสุชัย กล่าวว่า ดร.สีหศักดิ์ อารีราชการัณย์ รองเลขาธิการคณะกรรมการโอลิมปิคแห่งประเทศไทยฯ และนายกสมาคมกีฬาฟิกเกอร์และสปีดสเก็ตติ้งแห่งประเทศไทย ได้ตอบรับร่วมทีมบริหารกับตน ในตำแหน่ง เลขาธิการคณะกรรมการโอลิมปิคไทย ขณะที่ นายพิชัย ชุณหวชิร รองนายกรัฐมนตรีและ รัฐมนตรีว่าการกระทรวงการคลัง ซึ่งปัจจุบันเป็น นายกสมาคมกีฬามวยสากลแห่งประเทศไทย ได้ตอบรับคำเชิญเป็น รองประธานโอลิมปิคไทย ลำดับที่ 1<br>ในส่วนนโยบายการบริหารนั้น นายสุชัย กล่าวว่า ตนต้องการเน้นเรื่องการประสานความร่วมมือกับองค์กรกีฬาต่างประเทศ และในประเทศ ทั้งภาครัฐบาลและเอกชน ส่งเสริมกีฬาไทยให้ก้าวสู่อินเตอร์อย่างกระฉับกระเฉง โดยเน้นความร่วมมือกันเป็นหนึ่งเดียวสู่ความสำเร็จ<br>"ผมยืนยันว่า การเสนอตัวให้สมาคมกีฬาต่าง ๆ พิจารณาอีกทางเลือกนั้น ผมไม่ได้เข้ามาเพื่อแสวงหาผลประโยชน์ใด ๆ แต่พร้อมที่จะเสียสละทุกอย่าง เพื่อสร้างสรรค์วงการกีฬาไทยให้ยกระดับทันสมัยอย่างแท้จริง สู่ภารกิจที่สอดคล้องธรรมนูญข้อบังคับของคณะกรรมการโอลิมปิคสากล หรือ ไอโอซี"<br>อนึ่ง ดร.สีหศักดิ์ อารีราชการัณย์ นั้น เป็นบุตรชายของ "บิ๊กจา" พลตรีจารึก อารีราชการัณย์ ประธานกิตติมศักดิ์ตลอดชีพ คณะกรรมการโอลิมปิคแห่งประเทศไทยฯ และนายกสมาคมกีฬาตะกร้อแห่งประเทศไทย นอกจากนี้ พลตรีจารึก เคยดำรงตำแหน่งเป็นรองประธาน และเลขาธิการคณะกรรมการโอลิมปิคแห่งประเทศไทย หลายสมัยด้วย</p>
<!-- /wp:paragraph -->

<!-- wp:image {"id":47860,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/02/479898663_1052616400234675_7688624903862821206_n-1024x550.jpg" alt="" class="wp-image-47860"/></figure>
<!-- /wp:image -->