<!-- wp:paragraph {"align":"center","style":{"typography":{"fontSize":20},"color":{"background":"#9fb9c4"}}} -->
<p class="has-text-align-center has-background" style="background-color:#9fb9c4;font-size:20px"><strong>เดวิสคัพไทยซ้อมเข้มก่อนดวลไซปรัส<br>"กษิดิศ" มั่นใจสู้ได้ลุ้นซิวตั๋วเวิลด์กรุ๊ป 2</strong></p>
<!-- /wp:paragraph -->

<!-- wp:paragraph -->
<p>ตามที่ สมาคมกีฬาลอนเทนนิสแห่งประเทศไทย ในพระบรมราชูปถัมภ์ จะส่งนักกีฬาเทนนิสทีมชาติไทย เข้าร่วมการแข่งขันเทนนิสชิงแชมป์โลก ประเภททีมชาย รายการ "2025 เดวิสคัพ" เวิลด์ กรุ๊ป 2 เพลย์ออฟส์ พบกับ ทีมชาติไซปรัส ที่นิโคเชียม ฟิลด์ คลับ กรุงนิโคเซียม สาธารณรัฐไซปรัส ระหว่างวันที่ 31 ม.ค.-1 ก.พ. 2568 นั้น<br>ล่าสุด พันเอก วัฒนา จันทร์ไพจิตต์ กรรมการอำนวยการสมาคมฯ ในฐานะผู้จัดการทีม พร้อมด้วย "โค้ชเบิ้ม" ดร.ธนากร ศรีชาพันธุ์ กัปตันทีมและผู้ฝึกสอน, พันโท วิทยา สำเร็จ ผู้ช่วยผู้ฝึกสอน ได้นำนักกีฬาลงสนามฝึกซ้อม เพื่อเตรียมความพร้อม ภายในศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 19 ม.ค. 2568<br>นักเทนนิสทีมชาติไทยชุดนี้ ประกอบด้วย "บูม" กษิดิศ สำเร็จ มือ 418 ของโลก, "โอเว่น" ธนเพชร ฉันทะ มือ 670 ของโลก, "จูเนียร์" วิชยา ตรงเจริญชัยกุล มือ 711 ของโลก, "แม็กซิ" แม็กซิมัส ภราพล โจนส์ (ลูกครึ่งไทย-ออสเตรเลีย) มือ 718 ของโลก และ"ณัฐ" ปรัชญา อิสโร มือ 184 ของโลกในประเภทคู่ โดยมี นายวีรภัทร สิริจริยาพร ทำหน้าที่นักวิทยาศาสตร์การกีฬา<br>พันเอกวัฒนา กล่าวว่า จากการที่สมาคมฯ ได้เป็นเจ้าภาพจัดการแข่งขัน เอทีพี ชาลเลนเจอร์ 3 สัปดาห์ติดต่อกัน ทำให้มีโอกาสได้นั่งดูการแข่งขันของนักเทนนิสไทย ได้ทราบถึงจุดดีจุดอ่อน เพื่อนำมาปรับแก้ร่วมกับทีมโค้ช สำหรับศึกเดวิสคัพครั้งนี้ จะแข่งขันคอร์ตดิน จึงได้วางแผนซ้อมคอร์ตดินก่อนเดินทางไปแข่งขัน ในระหว่างวันที่ 20-25 ม.ค. 2568<br>"การแข่งขันคอร์ตดิน สิ่งที่ต้องเตรียมตัวคือ การเคลื่อนที่ ซึ่งจะแตกต่างจากคอร์ตปูน อีกส่วนคือความเร็วในการตี คอร์ตดินจะช้ากว่า ดังนั้น นักกีฬาจะต้องอดทน เตรียมร่างกายไปให้พร้อมสำหรับการแข่งขันที่กำลังจะมาถึง"<br>ด้าน "บูม" กษิดิศ กล่าวว่า ตอนนี้ทุกคนน่าจะพร้อมแล้ว เพราะแต่ละคนได้ลงแข่งขันกันมาหลายทัวร์นาเมนต์ หลังจากนี้จะซ้อมคอร์ตดิน คิดว่าในช่วง 4-5 วัน ถ้าได้ซ้อมเต็มที่ จะมีความพร้อมที่สุด การพบกับไซปรัส เท่าที่รู้มาอันดับโลกไม่ได้ดีมากเท่าไหร่ แต่จะประมาทไม่ได้ จะพยายามทำหน้าที่ให้ดีที่สุด<br>ส่วนการที่ต้องเล่นคอร์ตดิน แม้ว่าเป็นคอร์ตที่ไม่ค่อยถนัด แต่คิดว่าสู้ได้ ครั้งนี้ตั้งเป้าหมายไว้ว่าจะเก็บชัยชนะให้ได้ ถ้าชนะ จะได้เล่นในกรุ๊ป 2 และจบปลายปีก็อาจจะมีโอกาสได้ขึ้นไปเพลย์ออฟส์ กรุ๊ป 1<br>"หลังจากผ่าน ออสเตรเลียน โอเพ่น 2025 ทำให้พัฒนามากขึ้นอย่างมาก คิดว่าน่าจะได้นำประสบการณ์มาใช้ในการแข่งขันหลาย ๆ แมตช์ในอนาคต" กษิดิศ กล่าว<br>สำหรับการแข่งขัน "2025 เดวิสคัพ" เวิลด์ กรุ๊ป 2 เพลย์ออฟส์ ประจำปี 2025 จะแข่งระบบ ชนะ 2 ใน 3 เซต แข่งขันจำนวน 5 คู่ (ต้องชนะ 3 ใน 5 คู่) โดยวันแรกแข่งประเภทเดี่ยวสลับมือ (2 คู่), วันที่สอง แข่งประเภทคู่ (1 คู่) และประเภทเดี่ยวชนมือ (2 คู่) ตั้งแต่เวลา 16.00 น. ตามเวลาไทย ผู้ชนะจะผ่านเข้ารอบไปเล่นในเวิลด์ กรุ๊ป 2 (World Group II) ช่วงเดือนกันยายน ส่วนผู้แพ้ จะแข่งขันในรายการกลุ่ม 3 ระดับภูมิภาคตามลำดับในปี 2025</p>
<!-- /wp:paragraph -->

<!-- wp:image {"id":47480,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/473995980_1034028988760083_392963318683094806_n-1024x683.jpg" alt="" class="wp-image-47480"/></figure>
<!-- /wp:image -->