<!-- wp:paragraph {"align":"center","style":{"typography":{"fontSize":20},"color":{"background":"#dee9ee"}}} -->
<p class="has-text-align-center has-background" style="background-color:#dee9ee;font-size:20px"><strong>ลอนเทนนิส จับมือ ม.เกษตรศาสตร์ กำแพงแสนจัดหวดอาชีพ 4 ปี กระตุ้นศก.+ท่องเที่ยวนครปฐม</strong></p>
<!-- /wp:paragraph -->

<!-- wp:paragraph -->
<p>มหาวิทยาลัยเกษตรศาสตร์ วิทยาเขตกำแพงแสน โดย รองศาสตราจารย์ นายสัตวแพทย์ ดร.อนุชัย ภิญโญภูมิมินทร์ รองอธิการบดี ปฏิบัติหน้าที่แทน อธิการบดี ม.เกษตรศาสตร์ กับ สมาคมกีฬาลอนเทนนิสแห่งประเทศไทย ในพระบรมราชูปถัมภ์ โดย นายไทยทนุ วรรณสุข เลขาธิการสมาคมฯ ได้ร่วมกันทำบันทึกข้อตกลงความร่วมมือทางด้านกีฬา ณ ม.เกษตรศาสตร์ วิทยาเขตกำแพงแสน จ.นครปฐม เมื่อวันที่ 6 มิถุนายน 2568 ท่ามกลางบรรยากาศชื่นมื่น โดยมี ว่าที่ร้อยตรี ดร.ศิริชัย ศรีพรหม ผู้ช่วยอธิการบดีฝ่ายบริหาร กีฬา และศิลปวัฒนธรรม กล่าวรายงาน การลงนามบันทึกข้อตกลงความร่วมมือทางด้านกีฬาในครั้งนี้ ได้รับเกียรติจาก นายนรวีร์ ขันธหิรัญ นายอำเภอกำแพงแสน และพันตำรวจตรี นที ทองดอนจุย สารวัตรปรามปราม สถานีตำรวจภูธรกำแพงแสน ร่วมเป็นสักขีพยาน นอกจากนี้ ในพิธียังมี รองศาสตราจารย์ ดร.วินัย พูลศรี คณบดีคณะศึกษาศาสตร์และพัฒนศาสตร์, ผู้ช่วยศาสตราจารย์ ดร.กภ.อำพร ศรียาภัย คณบดีคณะวิทยาศาสตร์การกีฬาและสุขภาพ และนายธีระยุทธ พงศ์เลิศฤทธิ์ รองผู้อำนวยการ ผู้แทนผู้อำนวยการสำนักส่งเสริมและฝึกอบรม กําแพงแสน รวมทั้งคณาจารย์และบุคลากรของวิทยาเขตกำแพงแสนเข้าร่วมด้วย ขณะที่สมาคมกีฬาลอนเทนนิสฯ มี น.ส.ขนิษฐา ศรีตะวัน กรรมการอำนวยการสมาคมกีฬาลอนเทนนิสแห่งประเทศไทยฯ และ น.ส.นันท์นภัส นันตะสุข เจ้าหน้าที่บริหารงานวิเทศสัมพันธ์ ร่วมด้วย</p>
<!-- /wp:paragraph -->

<!-- wp:paragraph -->
<p>รองศาสตราจารย์ นายสัตวแพทย์ ดร.อนุชัย ภิญโญภูมิมินทร์ รองอธิการบดี ม.เกษตรศาสตร์ วิทยาเขตกำแพงแสน เปิดเผยว่า การลงนามในครั้งนี้ เกิดขึ้นจากการประสานงานของทางสมาคมกีฬาลอนเทนนิสฯ ที่ได้เห็นความพร้อมของสถานที่ด้านกีฬาและสุขภาพของ ม.เกษตรศาสตร์ วิทยาเขตกำแพงแสน เพื่อใช้เป็นสถานที่จัดการแข่งขันเทนนิสระดับนานาชาติ ไอทีเอฟ เวิลด์ เทนนิส ทัวร์ เริ่มจากปี 2568 ถึง 2571 อีกทั้งยังเป็นการส่งเสริมและสนับสนุนการพัฒนาความรู้ทางวิชาการและวิชาชีพของบุคลากรทางการกีฬา นิสิต และผู้ที่เกี่ยวข้องทุกระดับ “ความร่วมมือครั้งนี้ ก่อให้เกิดประโยชน์กับทุกฝ่าย โดยเฉพาะทางฝ่ายมหาวิทยาลัย จะมีโอกาสได้เห็นการจัดการแข่งขันกีฬาระดับนานาชาติ ได้มีโอกาสต้อนรับนักกีฬาจากทุกประเทศ และคาดหวังว่าสนามเทนนิสที่นี่จะเป็นส่วนช่วยในการพัฒนานักกีฬาเทนนิสไทยก้าวสู่ระดับโลกต่อไป” นายไทยทนุ วรรณสุข เลขาธิการสมาคมกีฬาลอนเทนนิสฯ กล่าวว่า นโยบายในการบริหารของ นายสุชัย พรชัยศักดิ์อุดม นายกสมาคมกีฬาลอนเทนนิสฯ สมัยที่ 2 ยังคงเน้นเรื่องการจัดการแข่งขันในประเทศ เพื่อช่วยให้นักกีฬาไม่ต้องเสียค่าใช้จ่ายจำนวนมากเหมือนกับการไปแข่งขันที่ต่างประเทศ</p>
<!-- /wp:paragraph -->

<!-- wp:paragraph -->
<p>ขณะเดียวกัน นายสุชัย ยังต้องการนำกีฬาไปช่วยกระตุ้นเศรษฐกิจและการท่องเที่ยวในพื้นที่ที่นำการแข่งขันไปจัด ซึ่งเกิดจากการใช้จ่ายของนักกีฬาและผู้ติดตามที่มาจากทั่วโลก และที่ผ่านมา เคยไปจัดที่เชียงรายและนครศรีธรรมราช ก็ช่วยให้เศรษฐกิจและท่องเที่ยวของพื้นที่นั้น ๆ เกิดความคึกคักด้วย "สมาคมฯ ได้ร่วมกับ ม.เกษตรศาสตร์ วิทยาเขตกำแพงแสน จะจัดการแข่งขันเทนนิสอาชีพเป็นเวลา 4 ปี ระหว่าง พ.ศ. 2568 ถึง 2571 เป็นรายการระดับโลกที่ได้รับการรับรองจาก สหพันธ์เทนนิสนานาชาติ หรือ ไอทีเอฟ ซึ่งเล็งเห็นถึงศักยภาพของสมาคมฯ ที่เคยจัดมาแล้วหลายครั้ง จึงได้อนุมัติให้นำไปจัดที่นครปฐม นอกจากนี้ยังมีความร่วมมือเรื่องวิชาการด้านกีฬาให้แก่นิสิต บุคลากร และผู้ที่เกี่ยวข้องด้วย" นายไทยทนุ กล่าวต่อว่า สำหรับปีนี้จะจัดที่ ม.เกษตรศาสตร์ วิทยาเขตกำแพงแสน ทั้งหมด 12 รายการ แบ่งออกเป็น 2 ช่วง ๆ ละ 3 สัปดาห์ แต่ละสัปดาห์จะจัดแข่งขันชายและหญิงพร้อมกัน ในแต่ละรายการจะมีการชิงเงินรางวัล ซึ่งไม่เท่ากัน แต่เมื่อรวมเงินรางวัลทั้ง 12 รายการแล้ว จะมีตัวเลขรวมอยู่ที่ 225,000 ดอลลาร์สหรัฐ หรือประมาณ 7,425,000 บาท ส่วนปีที่ 2-4 จะจัดปีละ 18 รายการ</p>
<!-- /wp:paragraph -->

<!-- wp:paragraph -->
<p>ในส่วนรายละเอียดการจัดช่วงแรกของปีนี้ ซึ่งนำร่องด้วย 6 รายการ ได้แก่ ระหว่างวันที่ 14-20 ก.ค. รายการ ITF Women's World Tennis Tour (3) ชิงเงินรางวัลรวม 15,000 ดอลลาร์สหรัฐ และรายการ ITF Men's World Tennis Tour (4) ชิงเงินรางวัลรวม 15,000 ดอลลาร์สหรัฐ สัปดาห์ที่สอง ระหว่างวันที่ 21-27 ก.ค. รายการ ITF Women's World Tennis Tour (4) ชิงเงินรางวัลรวม 15,000 ดอลลาร์สหรัฐ และรายการ ITF Men's World Tennis Tour (5) ชิงเงินรางวัลรวม 15,000 ดอลลาร์สหรัฐ จากนั้นสัปดาห์ที่สาม ระหว่างวันที่ 28 ก.ค. - 3 ส.ค. รายการ ITF World Tennis Tour Presented by SAT (4) ชิงเงินรางวัลรวม 30,000 ดอลลาร์สหรัฐ และรายการ ITF Men's World Tennis Tour (6) ชิงเงินรางวัลรวม 15,000 ดอลลาร์สหรัฐ ขณะที่การแข่งขันช่วงสอง อีก 6 รายการ ซึ่งรวมเงินรางวัลของ 6 รายการหลังนี้ อยู่ที่ 120,000 ดอลลาร์สหรัฐ จะจัดการแข่งขันระหว่างวันที่ 18 ส.ค. - 7 ก.ย. 2568 โดยจะมีการเปิดเผยรายละเอียดให้ทราบในโอกาสต่อไป.</p>
<!-- /wp:paragraph -->

<!-- wp:image {"id":49942,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/06/504982971_1140202904809357_2905892097925469094_n-1024x767.jpg" alt="" class="wp-image-49942"/></figure>
<!-- /wp:image -->