<!-- wp:paragraph {"align":"center","style":{"typography":{"fontSize":20},"color":{"background":"#f6f5e0"}}} -->
<p class="has-text-align-center has-background" style="background-color:#f6f5e0;font-size:20px"><strong>"นิการัตน์-ประกายกานต์" แพ้ญี่ปุ่นหวิวคว้ารองแชมป์คู่หนุ่มบราซิลชนะเลิศ"บีชเทนนิส แชมเปี้ยนชิพ"</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชายหาดนานาชาติ ไอทีเอฟ บีช เทนนิส ทัวร์ รายการ บีช เทนนิส แชมเปี้ยนชิพ 2024" สนามที่ 4 ชิงเงินรางวัลรวม 5,500 ดอลลาร์สหรัฐ หรือราว 187,000 บาท ที่สนามบีชเทนนิส เกรต้า สปอร์ต คลับ พัทยา จ.ชลบุรี ซึ่งรายการนี้ได้รับความสนใจจากบรรดานักกีฬาจากทั่วโลกเข้าร่วมการแข่งขันอย่างคึกคัก ไม่ว่าจะเป็น มือระดับโลกจากบราซิล, ญี่ปุ่น, อิตาลี, ฝรั่งเศส, แคนาดา, บัลแกเรีย, ฮ่องกง, ออสเตรเลีย, สหราชอาณาจักร และ กรีซ เป็นต้น ด้านการแข่งขันวันสุดท้าย เมื่อวันที่ 1 กันยายน 2567 มีการชิงชัยในรอบชิงชนะเลิศ ชายคู่ และ หญิงคู่ โดยมี คุณฐิติเทพ เทพหัสดิน ณ อยุธยา ผู้ช่วยเลขาธิการสมาคมกีฬาลอนเทนนิสแห่งประเทศไทย ในพระบรมราชูปถัมภ์ และ คุณสำเรียง เหมาะมาศ ประธานที่ปรึกษาเกรต้า รีสอร์ท แอนด์ สปอร์ต คลับ ร่วมให้กำลังใจนักกีฬาและร่วมเป็นประธานมอบรางวัลการแข่งขันด้วย</p>
<!-- /wp:paragraph -->

<!-- wp:paragraph -->
<p>สำหรับรอบชิงชนะเลิศ หญิงคู่ ซึ่งมีตัวแทนนักเทนนิสไทยผ่านเข้ามาชิงดำด้วย นั่นคือ นิการัตน์ วาทีนุกิจ มืออันดับ 344 ของโลก คู่กับ ประกายกานต์ สาวิสิทธิ์ มืออันดับ 261 ของโลก โดยทั้งคู่เป็นคู่มือวาง 2 ของรายการ ต้องเจอกับคู่มือวาง 1 ของรายการ โมเอะ มากิ มืออันดับ 235 ของโลก กับ โมเอะ ยามาชิตะ มืออันดับ 366 ของโลกจากญี่ปุ่น ส่วนผลแข่งขันปรากฎว่า เกมค่อนข้างเป็นไปอย่างสนุก ในเซตแรกคู่สาวไทยอาศัยแรงอึดเก็บแต้มได้อย่างเฉียบขาด ทำให้ชนะก่อน 6-3 ทว่าในเซตสอง คู่สาวญี่ปุ่นใช้ความแข็งแกร่งพลิกกลับมาชนะ 6-4 ตีเสมอ 1-1 เซต ต้องมาดวลซูเปอร์ไทเบรกตัดสิน ปรากฎว่า เป็นคู่สาวญี่ปุ่นที่เกมรุกและรับยังทำได้ดีเฉือนชนะไปหวุดหวิด 11-9 ส่งผลให้คู่ญี่ปุ่น ชนะ 2-1 เซต ด้วยสกอร์ 3-6, 6-4 และ 11-9 คว้าแชมป์ไปครอง พร้อมเงินรางวัล 1,100 ดอลลาร์สหรัฐ หรือราว 37,400 บาท ขณะที่ นิการัตน์ กับ ประกายกานต์ได้รองแชมป์ พร้อมเงินรางวัล 660 ดอลลาร์สหรัฐ หรือราว 22,440 บาท</p>
<!-- /wp:paragraph -->

<!-- wp:paragraph -->
<p>ด้านชายคู่ เป็นการดวลกันระหว่าง ซาโตชิ โกดะ มืออันดับ 126 ของโลก กับ ฮิโรยูกิ โตมิโอกะ มืออันดับ 118 ของโลก จากญี่ปุ่น คู่มือวาง 1 ของรายการ กับคู่นักเทนนิสจากบราซิล กาเบรียล เดลล่า คาซ่า มืออันดับ 141 ของโลก กับ ออกัสโต้ ซิมอนโต้ มืออันดับ 131 ของโลก ผลปรากฎว่า คู่นักตบแซมบ้า บราซิล แข็งแกร่งกว่าชนะไป 2 เซตรวด ด้วยสกอร์ 6-1 และ 6-1 ปาดหน้าคู่มือ 1 คว้าแชมป์มาครองได้อย่างเยี่ยมยอด พร้อมรับเงินรางวัล 1,100 ดอลลาร์สหรัฐ หรือราว 37,400 บาท ส่วนรองแชมป์รับเงินรางวัล 660 ดอลลาร์สหรัฐ หรือราว 22,440 บาท </p>
<!-- /wp:paragraph -->

<!-- wp:paragraph -->
<p>ส่วนผลแข่งขันอื่นๆสามารถติดตามได้ที่ <a rel="noreferrer noopener" href="https://itfbeach.tournamentsoftware.com/tournament/BB9F6936-146C-43B4-B39E-320FD402B268?fbclid=IwZXh0bgNhZW0CMTAAAR241B0X4_4kWT8KwzsppocLaRAO4OdtiYWa0OyEKO_EjFTgVMeyQ9V6K2Q_aem_LLBEh-6i70chJq7BAMtvXw" target="_blank">https://itfbeach.tournamentsoftware.com/.../BB9F6936-146C...</a></p>
<!-- /wp:paragraph -->

<!-- wp:image {"id":45134,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/09/458167276_930206825808967_7581094211072792873_n-1024x683.jpg" alt="" class="wp-image-45134"/></figure>
<!-- /wp:image -->