<!-- wp:paragraph {"align":"center","style":{"typography":{"fontSize":20},"color":{"background":"#b9e9c5"}}} -->
<p class="has-text-align-center has-background" style="background-color:#b9e9c5;font-size:20px"><strong>"กษิดิศ-เพียงธาร" สุดปลื้มได้ลุยออสเตรเลียน โอเพ่นตั้งเป้าคว้าชัยชนะแรกบนเวทีแกรนด์สแลม-ชวนคนไทยช่วยเชียร์</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวของ "บูม" กษิดิศ สำเร็จ นักเทนนิสชาย มือ 1 ของไทย และ "เอิร์ธ" เพียงธาร ผลิพืช นักเทนนิสหญิง มือ 1 ของไทยในประเภทหญิงคู่ ที่คว้าไวลด์การ์ดในประเภทชายเดี่ยว และหญิงคู่ตามลำดับ เข้าไปแข่งขันในรอบเมนดรอว์ ศึกเทนนิสแกรนด์สแลมแรกของปี รายการ "ออสเตรเลียน โอเพ่น 2025" ที่เมลเบิร์น ประเทศออสเตรเลีย ระหว่างวันที่ 12-26 มกราคม 2568 ล่าสุด เมื่อวันที่ 4 ธ.ค. 2567 นักหวดทั้งสองคนได้ลงฝึกซ้อมพร้อมกับเปิดใจให้สัมภาษณ์กับสื่อมวลชน ถึงความพร้อมก่อนทำศึกใหญ่ทัวร์นาเมนต์นี้ ที่ศูนย์พัฒนากีฬาเทนนิสแห่งชาติ สมาคมกีฬาลอนเทนนิสแห่งประเทศไทยฯ เมืองทองธานี จ.นนทบุรี "บูม" กษิดิศ สำเร็จ นักเทนนิสวัย 23 ปี มือ 414 ของโลก เปิดเผยว่า ดีใจมาก ๆ ที่ได้ตั๋วร่วมศึกแกรนด์สแลม ออสเตรเลียน โอเพ่น 2025 เดิมตั้งใจจะเข้าไปแข่งขันรายการนี้ให้ได้ในปี 2026 แต่มาทำสำเร็จได้ตั้งแต่ปีนี้ ถือเป็นอะไรที่เกินความคาดหวังของตนมาก ๆ ส่วนปัจจัยที่ทำให้สามารถชนะในการแข่งขันชิงไวลด์การ์ด และผ่านเข้าร่วมรอบเมนดรอว์ ออสเตรเลียน โอเพ่น 2025 ได้ หลัก ๆ น่าจะมาจากการที่จริงจังมากขึ้น มีวินัยมากขึ้น ซึ่งก็ถือเป็นส่วนสำคัญที่ทำให้ตนมีผลงานที่ดีขึ้น และชนะในการแข่งขันที่จีน</p>
<!-- /wp:paragraph -->

<!-- wp:paragraph -->
<p>"ช่วงปลายปี 2024 ผมลงแข่งในเอทีพี ชาเลนเจอร์ ที่สูงกว่าระดับไอทีเอฟ มากขึ้น ซึ่งได้เจอคู่แข่งที่แข็งแกร่งขึ้น เกมการเล่นของผมก็พัฒนามากขึ้น ถือเป็นหนึ่งในแผนที่เตรียมกันไว้กับทีมว่าจะต้องออกไปแข่งในทัวร์ที่สูงขึ้น เพื่อโอกาสในการพัฒนาตัวเอง กลับมาไทยรอบนี้ยังคงเตรียมตัวต่อเพื่อให้พร้อมสำหรับการแข่งขันในออสเตรเลียน โอเพ่น ซึ่งต้องเล่น 3 ใน 5 เซต ดังนั้นการเตรียมตัวก็จะเข้มข้นขึ้นแน่นอน ที่สำคัญก็ถือว่าเป็นการได้เตรียมตัวสำหรับปี 2025 ไปด้วยครับ" กษิดิศ กล่าวอีกว่า ตอนนี้ก็อดใจไม่ไหวแล้วเช่นกันที่จะได้ลงเล่นแกรนด์สแลมแรกในชีวิต ส่วนตัวมองว่าเจอกับใครก็ได้ ถ้าเลือกได้อยากจะเจอ โนวัค โยโควิช เพราะอยากเล่นกับเขาเหมือนกันจะได้รู้ว่าเกมจะออกมาเป็นอย่างไร ไปครั้งนี้จะพยายามทำหน้าที่ให้ดีที่สุด ถ้าเป็นไปได้ก็อยากจะคว้าชัยชนะให้ได้ ส่วนหลังออสเตรเลียน โอเพ่น ตนก็จะตระเวนแข่งขันต่อเนื่อง เพื่อเก็บคะแนนทำอันดับโลกให้สูงขึ้น เพื่อโอกาสเข้าไปเล่นในระดับเอทีพีทัวร์ ตนเองตั้งเป้าจะทำอันดับเข้าไปติดท็อป 200 ให้ได้เป็นอย่างน้อย ส่วนรายการต่อไปที่จะกลับมาลงสนามก็คือ BANGKOK OPEN 2025 (1) ระหว่างวันที่ 29 ธ.ค. 2567 - 4 ม.ค. 2568 ที่ประเทศไทย</p>
<!-- /wp:paragraph -->

<!-- wp:paragraph -->
<p>ด้าน "เอิร์ธ" เพียงธาร ผลิพืช นักหวดมากประสบการณ์วัย 32 ปี มืออันดับ 128 ของโลกในประเภทหญิงคู่ เปิดใจว่า ดีใจที่สามารถคว้าไวลด์การ์ดเข้าร่วมแกรนด์สแลม ออสเตรเลียน โอเพ่น 2025 ได้สำเร็จ ในประเภทหญิงคู่ ซึ่งก็ถือเป็นแกรนสแลมครั้งที่ 3 ของตนเอง ต่อจากออสเตรเลียน โอเพ่น 2022 และวิมเบิลดัน 2022 สิ่งที่ทำให้คว้าไวลด์การ์ดในครั้งนี้ได้ หลัก ๆ เป็นเพราะมีฟอร์มการเล่นที่ดี ซึ่งน่าจะมาจากการลงไปเล่นแล้วสนุกกับเกม สนุกกับคู่ที่เล่นด้วย ซึ่งพอชนะบ่อย ๆ ก็ยิ่งมั่นใจและผลงานก็ออกมาดี "การเข้าไปเล่นในระดับแกรนด์สแลมได้ ถือเป็นอะไรที่ยอดเยี่ยมมาก ๆ แล้ว แต่สำหรับเอิร์ธยังมีเป้าหมายว่าอยากจะเอาชนะคู่แข่งในออสเตรเลียน โอเพ่น ให้ได้ ส่วนการเตรียมตัวหลังจากนี้ ในช่วงปลายปีนี้ไปจนถึงต้นปี 2025 ก็คิดไว้ว่าอยากจะจับคู่กับ เส้า เซียะ ยี่ จากไต้หวัน คู่ที่ช่วยกันคว้าตั๋วแกรนด์สแลมลงแข่งด้วยกันให้ได้สัก 2-3 แมตช์ แต่ถ้าไม่ได้เล่นดับเบิลยูทีเอทัวร์ หรือไม่ได้เล่นด้วยกัน ก็อาจต้องปรับแผนอีกที โดยคงจะลงแข่งขันในแมตช์ไอทีเอฟที่ไทยเพื่อเตรียมความพร้อม"​</p>
<!-- /wp:paragraph -->

<!-- wp:paragraph -->
<p>เพียงธาร ยังเผยอีกว่า ช่วงนี้ถือเป็นช่วงท้าย ๆ ของการเล่นเทนนิสแล้ว ส่วนตัวตั้งใจจะรักษาร่างกายและผลงาน เพื่อไปให้ถึงเอเชียนเกมส์ ​2026 ที่นาโกย่า ประเทศญี่ปุ่น อีกสักครั้ง ถ้าเล่นไปแล้วยังมีผลงานที่ดี มีอันดับโลกที่ดี ขึ้นไปติด 70 อันดับแรกของโลกได้ ก็อยากจะพัฒนาและเล่นต่อไปเรื่อย ๆ ก่อน เพราะจะมีโอกาสได้เล่นรายการใหญ่ และเล่นแกรนด์สแลมต่อเนื่องด้วย แต่ถ้าหลุดไปเกิน 120 ก็อาจจะถึงเวลาที่ต้องเลิกเล่น สำหรับตนอยากฝากแฟน ๆ ช่วยเชียร์นักกีฬาไทยที่จะไปแข่งขันในศึกออสเตรเลียน โอเพ่น 2025 ด้วย ซึ่งนอกจากตนและบูมแล้ว ก็จะมี "รวงข้าว" ลัลนา ธาราฤดี และ "ไหม" มนัญชญา สว่างแก้ว ที่จะได้ไปเล่นด้วยอันดับโลก และยังมี "น้องบัว" กมลวรรณ​ ยอดเพ็ชร ที่ได้ไวลด์การ์ดไปเล่นในระดับเยาวชน "ออสเตรเลียน โอเพ่น จูเนียร์ แชมเปี้ยนชิพส์ 2025" ด้วย อนึ่ง "บูม" กษิดิศ สำเร็จ ได้แชมป์ชายเดี่ยว "2025 เอโอ เอเชีย-แปซิฟิก ไวลด์การ์ด เพลย์ออฟ" ที่ประเทศจีน จึงทำให้ได้ไวลด์การ์ดเข้าไปแข่งขันรอบเมนดรอว์ ประเภทชายเดี่ยว ศึกแกรนด์สแลม "ออสเตรเลียน โอเพ่น 2025" ส่วน "เอิร์ธ" เพียงธาร ผลิพืช ได้แชมป์ประเภทหญิงคู่ จากรายการเดียวกัน จึงทำให้ได้ไวลด์การ์ดรอบเมนดรอว์ ประเภทหญิงคู่ "ออสเตรเลียน โอเพ่น 2025" โดย กษิดิศ กับ เพียงธาร นั้น ได้รับการสนับสนุนจาก สมาคมกีฬาลอนเทนนิสแห่งประเทศไทย ในพระบรมราชูปถัมภ์ และ PTT หรือ ปตท. นอกจากนี้ กษิดิศ ยังได้รับการสนับสนุนจาก สิงห์ คอร์เปอเรชั่น ด้วย</p>
<!-- /wp:paragraph -->

<!-- wp:image {"id":46918,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/12/469301404_1000408355455480_7053489383986933539_n-1024x683.jpg" alt="" class="wp-image-46918"/></figure>
<!-- /wp:image -->