<!-- wp:paragraph {"align":"center","style":{"typography":{"fontSize":20},"color":{"background":"#dee8ec"}}} -->
<p class="has-text-align-center has-background" style="background-color:#dee8ec;font-size:20px"><strong>ยอดเยี่ยม! ทีมชาย-ทีมหญิงไทย สร้างชื่อผงาดครองแชมป์หวด "เซาท์อีสต์ เอเชีย" </strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสเยาวชนชิงชนะเลิศแห่งเอเชียตะวันออกเฉียงใต้ ประเภททีมชาย และทีมหญิง รุ่นอายุไม่เกิน 12 ปี (ยู-12) รายการ "เอทีเอฟ ทเวลฟ์ แอนด์ อันเดอร์ ทีม คอมเพทติชั่น - ซัพพอร์ทเต็ด บาย เคทีเอฟ รีเจียนัล ควอลิฟายอิ้ง เซาท์อีสต์ เอเชีย อีเวนท์" ณ ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 13 มิ.ย. 2568 เป็นวันสุดท้าย ประเภททีมชาย รอบชิงชนะเลิศ ทีมไทย พบกับ ทีมสิงคโปร์ ซึ่งผลปรากฏว่า คู่แรก "นะโม" นวธรณ์ ผลากรกุล ทำหน้าที่เดี่ยวมือสองได้อย่างดี เอาชนะ ไบรอัน ฮาร์โตโน่ ด้วยสกอร์ 6-1 ทั้งสองเซต เช่นเดียวกับ "ลีโอ" ลีโอ โกวิทวัฒนชัย เดี่ยวมือหนึ่ง ที่พกความมั่นใจลงสนามเอาชนะ เรจิส ลิน โดยไม่เสียแม้แต่เกมเดียว 6-0 และ 6-0 ส่วนประเภทคู่ "วิน" ก้องภพ แซ่ลิ้ม กับ นวธรณ์ ก็ช่วยกันหวดเอาชนะ ไบรอัน ฮาร์โตโน่ กับ โนอาห์ สึคาโคชิ 6-0, 6-0 สรุปผลการแข่งขัน ทีมชายไทย ชนะ ทีมสิงคโปร์ 3-0 คู่ ได้ครองตำแหน่งแชมป์เอเชียตะวันออกเฉียงใต้ ส่วนสิงคโปร์ได้รองแชมป์ ขณะที่คู่ชิงอันดับ 3 มาเลเซีย ชนะ อินโดนีเซีย 2-1 คู่</p>
<!-- /wp:paragraph -->

<!-- wp:paragraph -->
<p>ทางด้านประเภททีมหญิง รอบชิงชนะเลิศ ทีมชาติไทย แชมป์ปีที่แล้ว พบกับ ทีมชาติสิงคโปร์ โดยผลคู่แรก เดี่ยวมือสอง "สายรุ้ง" ณิชวรัชญ์ พลอยเกษมสุข ชนะ โซฟี หว่อง เหวิน ซิน 2-0 เซต 6-1, 6-0 จากนั้นเดี่ยวมือหนึ่ง "โซเฟีย" อาร์ภรนันท์ โซเฟีย แสงสุชาติ พ่ายให้แก่ ซิซี หวัง 0-2 เซต 4-6, 2-6 ส่งผลให้ไทยกับสิงคโปร์เสมอกัน 1-1 คู่ ฉะนั้น ต้องลุ้นกันต่อในประเภทคู่ โดย "ปาล์มมี่" ศิริกร พูลผล จับคู่กับ ณิชวรัชญ์ พบกับ ซิซี หวัง และ โซฟี หว่อง เหวิน ซิน ผลปรากฏว่า เซตแรก เป็นชัยชนะของคู่เด็กไทยที่ 6-0 เซตสอง คู่เด็กไทยนำ 5-4 แต่เกมต้องหยุดชะงักไปหลายชั่วโมงเพราะฝนตก และเมื่อกลับมาแข่งขันกัน เป็นคู่เด็กไทยที่เก็บแต้มสุดท้ายปิดเซตได้สำเร็จ 6-4 ส่งผลให้ ศิริกร กับ ณิชวรัชญ์ เป็นฝ่ายเฉือนชนะ 2-0 เซต 6-0, 6-4 สรุปผลการแข่งขัน ทีมชาติไทย เฉือนชนะ ทีมชาติสิงคโปร์ 2-1 คู่ คว้าแชมป์มาครองได้สำเร็จ ซึ่งยังคงรักษาตำแหน่งแชมป์เอาไว้ได้อีกปี ส่วนคู่ชิงอันดับ 3 มาเลเซีย ชนะ อินโดนีเซีย 2-0 คู่ ทั้งนี้ จากผลการแข่งขันดังกล่าวข้างต้น ทำให้ทีมที่ได้สิทธิ์เป็นตัวแทนภูมิภาคเอเชียตะวันออกเฉียงใต้ ไปแข่งขันเทนนิสเยาวชนชิงชนะเลิศแห่งเอเชีย 2025 รอบไฟนัลส์ ที่ประเทศสิงคโปร์ ประกอบด้วย ทีมชาย ไทย สิงคโปร์ และ มาเลเซีย ส่วนทีมหญิง ไทย สิงคโปร์ และมาเลเซีย</p>
<!-- /wp:paragraph -->

<!-- wp:paragraph -->
<p>ในพิธีมอบรางวัล นายธานี แสนยาอุโฆษ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ และประธานฝ่ายเยาวชน ให้เกียรติเป็นประธานมอบรางวัล และประกาศนียบัตรให้แก่นักกีฬา โดยมี มร.โจนาธาน สตั๊ปปส์ ชาวอังกฤษ เจ้าหน้าที่ฝ่ายพัฒนาของสหพันธ์เทนนิสนานาชาติ (ไอทีเอฟ) – เอเชียใต้ เอเชียตะวันออกเฉียงใต้ และเอเชียตะวันออก, มร.สุพรีธ กาดาวิเกร์ เจ้าหน้าที่จากสหพันธ์เทนนิสแห่งเอเชีย (เอทีเอฟ) และ น.ส.นันท์นภัส นันตะสุข ผู้จัดการแข่งขัน ร่วมด้วย "โค้ชจิม" จ่าสิบเอก สหทัศน์ ศุภกิจ ผู้ฝึกสอนทีมชาย และ "โค้ชโอ" นายสุขุม กิจวิจารณ์ ผู้ฝึกสอนทีมหญิง กล่าวร่วมกันว่า ผลงานในครั้งนี้ ถือว่าเป็นไปตามเป้าหมายที่ตั้งไว้คือ ต้องติดอันดับ 1-3 ให้ได้ แต่ปรากฏว่า ทีมชายสามารถคว้าแชมป์มาครองได้ ซึ่งนับเป็นแชมป์ในรอบ 8 ปี หลังจากได้รองแชมป์มาตลอด ส่วนทีมหญิง ซึ่งปีที่แล้วได้แชมป์ก็ยังรักษามาตรฐานเอาไว้ได้ "ผลงานครั้งนี้ พวกเราทุกคนขอขอบคุณ คุณสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทยฯ และคณะกรรมการอำนวยการสมาคมฯ ทุกคน รวมทั้ง ปตท. หรือ PTT ตลอดจนกองเชียร์ ซึ่งทำให้นักกีฬามีกำลังใจที่ดีมาก ขอบคุณมากครับ" โค้ชจิม กับ โค้ชโอ กล่าวร่วมกัน</p>
<!-- /wp:paragraph -->

<!-- wp:image {"id":50162,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/06/506915347_1145873607575620_4567849041214302651_n.jpg" alt="" class="wp-image-50162"/></figure>
<!-- /wp:image -->