<!-- wp:paragraph {"align":"center","style":{"typography":{"fontSize":20},"color":{"background":"#edcfec"}}} -->
<p class="has-text-align-center has-background" style="background-color:#edcfec;font-size:20px"><strong>"มนัญชญา" ชนะสเปน 2 เซตลิ่วคัดเลือกรอบสองศึกออสเตรเลียน โอเพ่น</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสแกรนด์สแลมแรกของปี "ออสเตรเลียน โอเพ่น 2025" ชิงเงินรางวัลรวม 96.5 ล้านเหรียญออสเตรเลีย หรือกว่า 2,088 ล้านบาท ที่เมลเบิร์นพาร์ค ในนครเมลเบิร์น ประเทศออสเตรเลีย ในวันที่ 7 ม.ค.68 ประเภทหญิงเดี่ยว รอบคัดเลือก รอบแรก "ไหม" มนัญชญา สว่างแก้ว วัย 22 ปี มืออันดับ 127 ของโลกถูกจัดเป็นมือวาง 22 ของรอบคัดเลือก ต้องเจอกับ มาริน่า บาสโชลส์ ริเบร่า นักหวดสเปน วัย 25 ปี มืออันดับ 212 ของโลก เป็นคู่ที่ 5 ในสนามหมายเลข 11 เริ่มแข่งเซตแรก มนัญชญา อาศัยการหวดสโตรกที่เฉียบขาด โดยเฉพาะแบ็คแฮนด์ ยิงวินเนอร์ทำแต้มเบรกเกมเสิร์ฟของสาวกระทิงดุได้ตั้งแต่เกมแรก จากนั้น บาสโชลส์ ก็มาพลาดตีเสียเองหลายครั้ง เปิดโอกาสให้ มนัญชญา เบรกเกมเสิร์ฟได้อีกในเกม 5 และ เบรกปิดเซตในเกม 7 มนัญชญา ชนะก่อน 6-1</p>
<!-- /wp:paragraph -->

<!-- wp:paragraph -->
<p>เซตสอง สาวสเปนรีเทิร์นเสิร์ฟได้ดีทำให้ มนัญชญา ต้องแก้ทางกลับและพลาดถูกเบรกเกมเสิร์ฟไปก่อน แต่ในเกม 4 มนัญชญา มีจังหวะเบรกเกมคืนได้สำเร็จตีเสมอ 2-2 จากนั้นก็รักษาเกมตัวเองได้ขึ้นนำ 3-2 บาสโชลส์ รักษาเกมเสิร์ฟได้บ้างตีเสมอ 3-3 จากนั้น มนัญชญา มาพลาดลูกยิงโฟร์แฮนด์ทำให้ถูกเบรกในเกม 7 บาสโชลส์ ได้ใจรักษาเกมถัดมาได้สกอร์นำ 5-3 แต่ มนัญชญา ก็ยังสู้เต็มที่ปิดเกมเสิร์ฟถัดมาได้ด้วยลูกยิงแบ็คแฮนด์ไล่ตาม 4-5 เกม 10 สาวสเปน พยายามที่จะปิดเซตที่เกมเสิร์ฟนี้แต่มาพลาดเสิร์ฟดับเบิ้ลฟอลต์ เปิดโอกาสให้ มนัญชญา พลิกกลับมาหาจังหวะคุมเกมได้ดี เกมนี้ทั้งคู่ดวลสู้กันสนุกจนต้องดิวซ์กันถึง 3 ครั้งก่อนที่ มนัญชญา จะหวดสโตรกที่เฉียบขาดบีบให้คู่แข่งตีเสียเองจนถูกเบรกเกมนี้ สาวไทยไล่ตีเสมอ 5-5</p>
<!-- /wp:paragraph -->

<!-- wp:paragraph -->
<p>เกม 11 มนัญชญา มีความมั่นใจในเกมเสิร์ฟตัวเองมากขึ้นจึงรักษาเกมนี้ได้ง่ายๆ ขึ้นแท่นนำ 6-5 ขณะที่ บาสโชลส์ หลังปิดเกม 10 ไม่ได้ก็หมดกำลังใจไปเยอะ ส่งผลต่อเนื่องมาถึงเกม 12 ที่พลาดตีเสียเองหลายครั้ง ทำให้มนัญชญา มีโอกาสได้ 2 แมทช์พอยท์จากคะแนนนำ 40-15 ก่อนจะออกมาหวดแบ็คแฮนด์วินเนอร์ปิดแมทช์ให้ตัวเองชนะ 7-5 มนัญชญา ประเดิมคว้าชัยนัดแรกของรอบคัดเลือก ออสเตรเลียน โอเพ่น 2025 ด้วยการชนะ มาริน่า บาสโชลส์ ริเบร่า นักหวดสเปน 2-0 เซต ด้วยสกอร์ 6-1 และ 7-5 ใช้เวลาไปทั้งสิ้น 1 ชั่วโมง 24 นาที</p>
<!-- /wp:paragraph -->

<!-- wp:paragraph -->
<p>สำหรับสถิติการเล่นของ มนัญชญา ในนัดแรก เสิร์ฟไป 6 เอซ, ดับเบิ้ลฟอลต์ 1 ครั้ง,เปอร์เซ็นต์ได้แต้มจากเสิร์ฟแรก 65 เปอร์เซ็นต์, ความเร็วลูกเสิร์ฟ 171 กม./ชม.,ยิงวินเนอร์ 14 ครั้ง, ตีเสียเอง 13 ครั้ง, เบรกเกมเสิร์ฟ 3 ครั้ง จากโอกาสทั้งหมด6 ครั้ง, ได้แต้มจากการขึ้นหน้าเนต 5 ครั้ง, ได้แต้มจากเกมรับ 44 เปอร์เซ็นต์, แต้มชนะรวม 45 ครั้ง ส่วนการแข่งขันประเภทหญิงเดี่ยว รอบคัดเลือก รอบสอง ซึ่งจะแข่งในวันที่ 8 ม.ค.นี้ มนัญชญา จะต้องไปเจอกับ เวโรนิก้า เฮอร์จาเวค นักหวดวัย 25 ปีจากสโลวีเนีย มืออันดับ 171 ของโลกที่นัดแรกเอาชนะดาวรุ่งวัย 17 ปีจากออสเตรเลีย เอลาน่า ซูบาซิซ มือไวลด์การ์ด 6-2 และ 6-3</p>
<!-- /wp:paragraph -->

<!-- wp:image {"id":47265,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/472339613_1025170562979259_253427470191803131_n-768x1024.jpg" alt="" class="wp-image-47265"/></figure>
<!-- /wp:image -->