<!-- wp:paragraph {"align":"center","style":{"typography":{"fontSize":20},"color":{"background":"#e1f0f6"}}} -->
<p class="has-text-align-center has-background" style="background-color:#e1f0f6;font-size:20px"><strong>"เดวิสคัพไทย" สุดมั่นใจ-ฟิตเต็มถังพร้อมย้ำชัย "ซาอุฯ" การันตีเลื่อนชั้น</strong></p>
<!-- /wp:paragraph -->

<!-- wp:paragraph -->
<p>หลังจากนักเทนนิสไทยรวมพลังช่วยกันหวดเอาชนะทีมสิงคโปร์ 3-0 คู่ ทำให้คว้าชัย 2 แมทช์ติดต่อกัน ในรอบพบกันหมด กลุ่ม เอ ศึกเทนนิสชิงแชมป์โลก ประเภททีมชาย รายการ "2025 เดวิสคัพ" โซนเอเชีย/โอเชียเนีย กลุ่ม 3 แมทช์ที่ 2 ที่เมืองบั๊กนิญ สาธารณรัฐสังคมนิยมเวียดนาม ซึ่งการแข่งขันจบลงในช่วงกลางคืนของวันที่ 16 ก.ค. 2568 "ผู้พันหลอด" พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ในฐานะผู้จัดการทีมเดวิสคัพไทย กล่าวว่า 2 แมทช์ที่ผ่านมา มีการหมุนเวียนนักกีฬาให้ลงสนาม เพื่อดูศักยภาพของแต่ละคน เนื่องจากทุกคนมีศักยภาพที่ดีใกล้เคียงกันมาก สิ่งที่ได้เห็นชัดเจนที่สุด คือทีมเวิร์ก มีความพร้อมที่จะเล่น มีการเตรียมตัวที่ดี ส่วนการเจอกับซาอุดีอาระเบีย ในรอบพบกันหมดแมทช์สุดท้ายของ กลุ่ม เอ นั้น มองว่านักเทนนิสไทยได้ออกแข่งขันรายการอาชีพมาตลอด ทำให้มีความพร้อมทั้งสภาพร่างกายและจิตใจ มีพัฒนาการที่ดีที่จะแข่ง มั่นใจว่ามีดีพอที่จะชนะได้</p>
<!-- /wp:paragraph -->

<!-- wp:paragraph -->
<p>"จากการที่เราเคยได้แชมป์กลุ่ม 3 มาเมื่อปีที่แล้ว ที่ประเทศจอร์แดน ครั้งนี้ก็หวังว่าจะทำได้อีกครั้ง เพราะเราเตรียมความพร้อมของนักกีฬามาตลอด และเคยชนะ ซาอุฯ มาได้ในรอบชิงชนะเลิศของกลุ่ม เมื่อปีที่แล้ว 2-1 คู่ ซึ่งครั้งนี้ก็ได้รับการสนับสนุนทุกด้านจากท่านนายกสุชัย พรชัยศักดิ์อุดม รวมทั้งการเตรียมการจากคณะกรรมการอำนวยการสมาคมฯ ในการช่วยคิดช่วยเติม มั่นใจว่าจะคว้าแชมป์กลุ่มได้อีกครั้ง" พันเอก วัฒนา กล่าว ด้าน "โค้ชเอ็กซ์" นายพชรพล คำสมาน กัปตันทีมเดวิสคัพไทย กล่าวว่า ต้องชื่นชมนักกีฬาทุกคนทั้งที่ลงเล่นและเชียร์อยู่ข้างสนาม เป็นแมทช์ที่ไม่ง่าย โดยเฉพาะเดี่ยวมือสองที่ชนะมาแบบสูสี และทำได้ตามเป้าหมาย ชนะ 2 แมทช์ได้ทั้งหมด ใน 2 แมทช์ รวม 6 คู่ สร้างความมั่นใจให้ทุกคนในทีมมากแน่นอน เพราะเป็นเกมที่หนักทั้งนั้น กัปตันทีมเดวิสคัพไทย กล่าวอีกว่า การเจอกับซาอุดีอาระเบียในแมทช์สุดท้ายของกลุ่ม เอ เพื่อชิงการเป็นแชมป์กลุ่ม และการันตีการเลื่อนชั้นไป เพลย์ออฟ เวิลด์กรุ๊ป 2 นั้น จะไม่ประมาท ทำหน้าที่ของทุกคนให้ดีที่สุด เตรียมพร้อม เตรียมร่างกายของเราให้ดีที่สุด</p>
<!-- /wp:paragraph -->

<!-- wp:paragraph -->
<p>ในส่วนผลการแข่งขัน มีดังนี้ คู่แรก ประเภทเดี่ยวมือสอง "แม็กซิ" แม็กซิมัส ภราพล โจนส์ ชนะ บิลล์ ชาน 2-1 เซต 5-7, 6-2 และ 7-6 ไทเบรก 7-5 ส่วนคู่สอง ประเภทเดี่ยวมือหนึ่ง "บูม" กษิดิศ สำเร็จ ชนะ ชาฮีด อาลัม 2-0 เซต 6-4, 6-2 และคู่สาม ประเภทชายคู่ "ณัฐ" ปรัชญา อิสโร จับคู่กับ "แมงปอ" ภวิชญ์ สอนหลักทรัพย์ ชนะ ไมเคิล ดีแลน จิเมเนซ กับ ดาเนียล อบาเดีย 2-0 เซต 6-2, 6-3 ผลอีกคู่ในกลุ่มเดียวกัน ซาอุดีอาระเบีย ชนะ เวียดนาม 2-1 คู่ ทั้งนี้ จากผลดังกล่าว ทำให้ ไทย รั้งอันดับ 1 ของกลุ่ม โดยมีผลงานชนะ 2 แมทช์ (6-0 คู่) ส่วน ซาอุดีอาระเบีย ชนะ 2 แมทช์เช่นกัน แต่ผลรวม ชนะ 4 แพ้ 2 คู่ ขณะที่ สิงคโปร์ กับ เวียดนาม แพ้ทั้ง 2 แมทช์ ต้องไปหนีตกชั้นกันเอง สำหรับแมทช์สุดท้ายของกลุ่ม เอ ไทย จะพบกับ ซาอุดีอาระเบีย เป็นการชิงอันดับ 1 ของกลุ่ม ทีมชนะจะได้เลื่อนชั้นสู่ เพลย์ออฟ เวิลด์ กรุ๊ป 2 ทันที พร้อมเข้าสู่รอบชิงชนะเลิศ กลุ่ม 3 ซึ่งจะพบกับทีมอันดับ 1 ของกลุ่ม บี ในวันที่ 19 ก.ค. ต่อไป ในขณะที่ทีมที่แพ้ และจบด้วยการเป็นอันดับ 2 ของกลุ่ม เอ จะต้องไปแข่งขันกับ อันดับ 2 ของกลุ่ม บี ในวันที่ 19 ก.ค. เพื่อชิงโควตาเลื่อนชั้นเพลย์ออฟ เวิลด์กรุ๊ป 2 อีก 1 ทีม.</p>
<!-- /wp:paragraph -->

<!-- wp:image {"id":50800,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/519673411_1172343928261921_3120983074235542349_n-1024x683.jpg" alt="" class="wp-image-50800"/></figure>
<!-- /wp:image -->