<!-- wp:paragraph {"align":"center","style":{"typography":{"fontSize":20},"color":{"background":"#f2f0ce"}}} -->
<p class="has-text-align-center has-background" style="background-color:#f2f0ce;font-size:20px"><strong>ลูกชาย "บียอร์น บอร์ก" คว้าแชมป์หวดไอทีเอฟเวิลด์ทัวร์ที่วลัยลักษณ์</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสนานาชาติ ไอทีเอฟ เวิลด์ เทนนิส ทัวร์ ประจำปี 2024 สัปดาห์ที่ 8 เทนนิสหญิง รายการ ไอทีเอฟ เวิลด์ เทนนิส ทัวร์ พรีเซนเต็ด บาย เอสเอที (5) และเทนนิสชาย รายการ ไอทีเอฟ เวิลด์ ทัวร์ (M8) ชิงเงินรางวัลรวม รายการละ 25,000 ดอลลาร์สหรัฐ หรือประมาณ 890,500 บาท รวม 2 รายการอยู่ที่ 1,781,000 บาท ที่สนามกีฬากลางตุมปัง มหาวิทยาลัยวลัยลักษณ์ จ.นครศรีธรรมราช เมื่อวันที่ 1 ก.ย. 2567 เป็นการแข่งขันรอบชิงชนะเลิศ ประเภทชายเดี่ยว รอบชิงชนะเลิศ ลีโอ บอร์ก นักเทนนิสหนุ่มสวีเดน วัย 21 ปี มือวางอันดับ 8 และมือ 600 ของโลก ซึ่งเป็นลูกชายของ บียอร์น บอร์ก ตำนานนักเทนนิส อดีตมือ 1 ของโลก ดวลแร็กเกตกับ ไทเซอิ อิชิกาวะ นักเทนนิสชาวญี่ปุ่นวัย 23 ปี มือ 802 ของโลก ได้อย่างสนุก นานกว่า 2 ชั่วโมง ก่อนที่ ลีโอ จะเป็นฝ่ายเฉือนชนะ 2-1 เซต ด้วยสกอร์ 6-4, 6-7 ไทเบรก 6-8 และ 6-3 โดยแมทช์นี้ ลีโอ บอร์ก เสิร์ฟเอซได้ถึง 19 ครั้ง ในขณะที่ ไทเซอิ อิชิกาวะ เสิร์ฟเอซได้ 9 ครั้ง</p>
<!-- /wp:paragraph -->

<!-- wp:paragraph -->
<p>ลีโอ บอร์ก ได้ครองแชมป์ประเภทชายเดี่ยว รายการ ไอทีเอฟ เวิลด์ ทัวร์ (M8) ที่ ม.วลัยลักษณ์ จ.นครศรีธรรมราช พร้อมรับเงินรางวัล จำนวน 3,600 ดอลลาร์สหรัฐ หรือประมาณ 128,232 บาท และคะแนนสะสมอันดับโลก จำนวน 25 คะแนน โดยนับเป็นแชมป์ไอทีเอฟ อาชีพ รายการที่ 5 ของลูกชายตำนานนักหวด ส่วน ไทเซอิ อิชิกาวะ ในฐานะรองแชมป์ ได้รับเงินรางวัล จำนวน 2,120 ดอลลาร์สหรัฐ หรือประมาณ 75,514 บาท และคะแนน จำนวน 16 คะแนน ประเภทหญิงเดี่ยว แชมป์เป็นของ รินะ ไซโกะ นักหวดสาวญี่ปุ่นวัย 23 ปี มือวางอันดับ 7 และมือ 411 ของโลก หลังจากหวดรอบชิงชนะเลิศ เอาชนะ ไวเดฮี เชาวธารี นักหวดสาวอินเดียวัย 24 ปี มือวางอันดับ 8 และมือ 464 ของโลก ได้ 2-1 เซต 7-5, 2-6 และ 6-2 ส่งให้ รินะ ได้ครองแชมป์หญิงเดี่ยว รายการ ไอทีเอฟ เวิลด์ เทนนิส ทัวร์ พรีเซนเต็ด บาย เอสเอที (5) นับเป็นแชมป์ไอทีเอฟ อาชีพ รายการที่ 3 ของตัวเอง นอกจากนี้ รินะ ยังได้รับเงินรางวัล จำนวน 3,935 ดอลลาร์สหรัฐ หรือประมาณ 140,164 บาท และคะแนนสะสมอันดับโลก จำนวน 35 คะแนน ส่วน ไวเดฮี เชาวธารี รองแชมป์ ได้รับเงินรางวัล 2,107 ดอลลาร์สหรัฐ หรือประมาณ 75,051 บาท และคะแนน จำนวน 23 คะแนน</p>
<!-- /wp:paragraph -->

<!-- wp:paragraph -->
<p>หลังจบการแข่งขัน รองศาสตราจารย์ ดร.อุไร จเรประพาฬ รองอธิการบดี มหาวิทยาลัยวลัยลักษณ์ ให้เกียรติเป็นประธานมอบรางวัลแก่นักกีฬาที่ได้รางวัลชนะเลิศและรองชนะเลิศ โดยมี ผู้ช่วยศาสตราจารย์ ดร.มาริสา ภูมิภาค ณ หนองคาย รักษาการแทนผู้อำนวยการศูนย์ส่งเสริมวัฒนธรรมและการกีฬา ม.วลัยลักษณ์ ร่วมด้วย</p>
<!-- /wp:paragraph -->

<!-- wp:image {"id":45126,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/09/457753036_930082905821359_1960647545905166090_n-1024x683.jpg" alt="" class="wp-image-45126"/></figure>
<!-- /wp:image -->