<!-- wp:paragraph {"align":"center","style":{"typography":{"fontSize":20},"color":{"background":"#c2d2da"}}} -->
<p class="has-text-align-center has-background" style="background-color:#c2d2da;font-size:20px"><strong>"กมลวรรณ" กับเพื่อนญี่ปุ่นได้รองแชมป์ไอทีเอฟลูกชายอดีตมือ 1 โลกขึ้นแท่นคู่+เข้าชิงประเภทเดี่ยว</strong></p>
<!-- /wp:paragraph -->

<!-- wp:paragraph -->
<p>สหพันธ์เทนนิสนานาชาติ (ไอทีเอฟ) และสมาคมกีฬาลอนเทนนิสแห่งประเทศไทยฯ จัดการแข่งขันเทนนิสเยาวชนนานาชาติ J300 รายการใหญ่ "ไทยแลนด์ - ไอทีเอฟ จูเนียร์ บี 1" ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี และเมื่อวันที่ 2 พ.ค. 2568 ในประเภทคู่เข้าสู่รอบชิงชนะเลิศ โดย นายธานี แสนยาอุโฆษ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ และประธานฝ่ายพัฒนาเยาวชน เป็นประธานมอบรางวัลแก่นักกีฬา ประเภทหญิงคู่ "บัว" กมลวรรณ ยอดเพ็ชร นักเทนนิสไทย กับ คานอน ซาวาชิโระ จากญี่ปุ่น ซึ่งเป็นคู่มือวาง 2 แข่งรอบชิงชนะเลิศกับ มาลิกา อามิกาลีเอวา จากคาซัคสถาน และ หลิน หยูเฉิน จากไต้หวัน ซึ่งเป็นคู่มือวาง 8 ผลปรากฏว่า คู่ของ กมลวรรณ พ่ายไปอย่างน่าเสียดาย 1-2 เซต 3-6, 6-0 และซูเปอร์ไทเบรก 5-10 ได้รองแชมป์ ได้รับคะแนนสะสมอันดับเยาวชนโลก คนละ 39.25 คะแนน ขณะที่ มาลิกา อามิกาลีเอวา กับ หลิน หยูเฉิน ได้แชมป์ไปครองร่วมกัน ได้รับคนละ 56.25 คะแนน</p>
<!-- /wp:paragraph -->

<!-- wp:paragraph -->
<p>ทางด้านประเภทชายคู่ รอบชิงชนะเลิศ ครูซ ฮิววิตต์ กับ ดูเจ มาร์โควินา คู่มือวางอันดับ 5 จากออสเตรเลีย ผนึกกำลังเอาชนะ ชิออน อิทสึซากิ กับ จอง ยอนซู คู่มือวางอันดับ 4 จากญี่ปุ่นกับเกาหลีใต้ ตามลำดับ 2-1 เซต 7-6 ไทเบรก 7-3, 6-7 ไทเบรก 4-7 และซูเปอร์ไทเบรก 10-5 ครูซ ฮิววิตต์ กับ ดูเจ มาร์โควินา ได้แชมป์ไปครอง ได้รับคะแนน คนละ 56.25 คะแนน ส่วนคู่รองแชมป์ ได้คนละ 39.25 คะแนน ขณะที่ หญิงเดี่ยว รอบรองชนะเลิศ "บัว" กมลวรรณ ยอดเพ็ชร นักหวดไทยวัย 17 ปี มือ 79 เยาวชนโลก ซึ่งเป็นมือวาง 6 ปราชัยให้แก่ เส้า ยูซาน นักหวดจีน วัย 16 ปี มือ 85 เยาวชนโลก และมือวาง 7 ไป 1-2 เซต 5-7, 6-1 และ 1-6</p>
<!-- /wp:paragraph -->

<!-- wp:paragraph -->
<p>กมลวรรณ หยุดผลงานที่รอบรองชนะเลิศ ได้รับคะแนนสะสมอันดับเยาวชนโลก 140 คะแนน ส่วน เส้า ยูซาน ได้ชิงชนะเลิศกับ เรนะ โกโตะ ดาวรุ่งญี่ปุ่นวัย 17 ปี มือ 40 เยาวชนโลก และมือวาง 1 ที่ตัดเชือกชนะ เรเน่ อลาเม วัย 15 ปี จากออสเตรเลีย มือ 71 เยาวชนโลก และมือวาง 4 ที่ 2-0 เซต 7-5, 6-3 ส่วนชายเดี่ยว รอบรองชนะเลิศ ครูซ ฮิววิตต์ นักเทนนิสวัย 16 ปี จากออสเตรเลีย มือ 64 เยาวชนโลก และมือวาง 6 ของรายการ ออกแรงหวดชนิดหืดจับในการแข่งขันถึง 3 เซตกับ อาร์จุน ราธี วัย 17 ปี จากอินเดีย มือ 107 เยาวชนโลก และมือวาง 13 ของรายการ ก่อนที่ ครูซ จะเป็นฝ่ายชนะ 2-1 เซต ด้วยสกอร์ 7-5, 1-6 และ 7-6 ไทเบรก 7-1 ครูซ ฮิววิตต์ จะชิงชนะเลิศที่ จ.นนทบุรี กับ เรียว ทาบาตะ วัย 17 ปี มือ 38 เยาวชนโลก และมือวาง 1 ที่ตัดเชือกชนะ โค มิน โฮ วัย 17 ปี จากเกาหลีใต้ มือ 249 เยาวชนโลก 2-0 เซต 7-5, 6-0 สำหรับ ครูซ ฮิววิตต์ นั้น เป็นลูกชายของ เลย์ตัน ฮิววิตต์ นักเทนนิสขวัญใจชาวออสเตรเลีย อดีตมือ 1 ของโลก โดยผลการแข่งขันในรายการนี้ ได้แชมป์ประเภทชายคู่ และยังผ่านเข้าชิงชนะเลิศประเภทชายเดี่ยวได้อีกด้วย.</p>
<!-- /wp:paragraph -->

<!-- wp:image {"id":49262,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/05/494199433_1114666300696351_2287136683486411341_n-1024x731.jpg" alt="" class="wp-image-49262"/></figure>
<!-- /wp:image -->