<!-- wp:paragraph {"align":"center","style":{"typography":{"fontSize":20},"color":{"background":"#bfd8e2"}}} -->
<p class="has-text-align-center has-background" style="background-color:#bfd8e2;font-size:20px"><strong>เทนนิสเฮ! "ธนภัทร" ได้หวดเมนดรอว์<br>จูเนียร์แกรนด์สแลม"ออสเตรเลียน โอเพ่น"</strong></p>
<!-- /wp:paragraph -->

<!-- wp:paragraph -->
<p> "บิ๊กสุชัย" นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เปิดเผยว่า สมาคมได้ให้การสนับสนุนและติดตามผลการแข่งขันของนักเทนนิสไทยทุกคน รวมถึง "ต้นไม้" ธนภัทร นิรันดร นักเทนนิสเยาวชนชาย วัย 17 ปี ที่ทำผลงานได้ยอดเยี่ยมมาก ได้แชมป์รายการไอทีเอฟ จูเนียร์ ถึง 3 รายการ ในช่วงที่ออกแข่งเดือน ต.ค.-ธ.ค. 2564 ทำให้ได้รับคะแนนสะสมอันดับเยาวชนโลกจำนวนมาก ส่งผลให้อันดับขยับจาก 138 เยาวชนโลก ขึ้นมารั้งอันดับ 115 เยาวชนโลกในสัปดาห์นี้</p>
<!-- /wp:paragraph -->

<!-- wp:paragraph -->
<p> นายสุชัย กล่าวต่อว่า ตนได้รับรายงานจาก นายไทยทนุ วรรณสุข เลขาธิการสมาคมกีฬาลอนเทนนิสฯ เมื่อวันที่ 8 ธ.ค. ที่ผ่านมา ถึงเรื่องการดำเนินงานต่างๆ ของสมาคม รวมทั้งเรื่องของ "ต้นไม้" ซึ่งด้วยอันดับเยาวชนโลกดังกล่าว จึงทำให้ ธนภัทร มีชื่อในการได้สิทธิ์เข้าร่วมการแข่งขันเทนนิสแกรนด์สแลม ออสเตรเลียน โอเพ่น ประเภทเยาวชน รายการ "ออสเตรเลียน โอเพ่น จูเนียร์ แชมเปี้ยนชิพส์ 2022" หรือ จูเนียร์ ออสเตรเลียน โอเพ่น ที่เมลเบิร์น ประเทศออสเตรเลีย ระหว่างวันที่ 22-29 ม.ค.2565 โดย ธนภัทร ได้สิทธิ์แข่งขันในรอบเมนดรอว์</p>
<!-- /wp:paragraph -->

<!-- wp:paragraph -->
<p> "นับเป็นข่าวดีของเทนนิสไทย ทราบว่าเป็นรายการที่ใหญ่มากของเยาวชน ก็ขอชื่นชมและยินดีกับความสำเร็จของ ธนภัทร และครอบครัวด้วยครับ ในส่วนนักเทนนิสไทยรายอื่นนั้น ก็ขอให้ตั้งใจฝึกซ้อม เต็มที่กับการแข่งขันให้สมกับที่ฝึกซ้อมกันมา ขอเป็นกำลังใจให้เช่นกันครับ" นายสุชัย กล่าว </p>
<!-- /wp:paragraph -->

<!-- wp:paragraph -->
<p>ด้าน "ต้นไม้" ธนภัทร ซึ่งเป็นทายาทของ "ยีน" พิมพิสมัย กันสุทธิ อดีตนักเทนนิสหญิงทีมชาติไทย รุ่นเดียวกับ "แทมมี่" แทมมารีน ธนสุกาญจน์ อดีตมืออันดับ 19 ของโลก ได้กล่าวว่า ดีใจมากที่ได้สิทธิ์แข่งขัน ออสเตรเลียน โอเพ่น จูเนียร์ แชมเปี้ยนชิพส์ ต้นปีหน้า เพราะเป็นครั้งแรกที่ได้เล่นรายการแกรนด์สแลม จะตั้งใจฝึกซ้อมเพื่อโอกาสในการทำผลงาน ซึ่งจะพยายามทำให้ดีที่สุด </p>
<!-- /wp:paragraph -->

<!-- wp:paragraph -->
<p>สำหรับผลงาน 3 รายการก่อนหน้าที่ "ต้นไม้" ทำได้นั้น ได้แก่ รายการแรกได้แชมป์ประเภทชายคู่ เป็นรายการใหญ่ระดับเกรด เอ รายการ "เจเอ เคปทาวน์ 2021" ที่ประเทศแอฟริกาใต้ ระหว่างวันที่ 25-30 ต.ค., รายการที่สอง ได้แชมป์ประเภทชายเดี่ยว รายการใหญ่ระดับเกรด 3 "เจทรี มอนทรีออล 2021" ที่ประเทศแคนาดา ระหว่างวันที่ 9-13 พ.ย. ส่วนประเภทชายคู่ เข้าถึงรอบรองชนะเลิศ และรายการที่สาม "เจทรี ปูเน่ 2021" ที่ประเทศอินเดีย ระหว่างวันที่ 29 พ.ย.-4 ธ.ค. 2564 ได้แชมป์ประเภทชายเดี่ยว ส่วนประเภทชายคู่เข้าถึงรอบรองชนะเลิศ</p>
<!-- /wp:paragraph -->

<!-- wp:image {"id":30271,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/12/264774126_4812042528818677_2941875264142088388_n-1-768x1024.jpg" alt="" class="wp-image-30271"/></figure>
<!-- /wp:image -->