<!-- wp:paragraph {"align":"center","style":{"typography":{"fontSize":20},"color":{"background":"#c6f1b5"}}} -->
<p class="has-text-align-center has-background" style="background-color:#c6f1b5;font-size:20px"><strong>"อัญชิสา"ติดแล้ว! ทีมชาติหญิงคนที่5<br>ได้หวดซีเกมส์สมัย2ลุ้นทองที่เวียดนาม </strong></p>
<!-- /wp:paragraph -->

<!-- wp:paragraph -->
<p>การแข่งขันคัดเลือกนักเทนนิสทีมชาติไทย ประจำปี 2564 ที่ศูนย์พัฒนากีฬาเทนนิสแห่งชาติ สมาคมกีฬาลอนเทนนิสแห่งประเทศไทยฯ เมืองทองธานี ภายใต้มาตรการป้องกันโควิด-19 เมื่อวันที่ 8 เม.ย. เป็นรอบจัดอันดับ 5-8 พบกันหมด นัดที่สอง เพื่อคัดเลือกนักเทนนิสทีมชาติไทยที่ยังเหลือโควตาเป็นชาย 1 และหญิง 1 คน </p>
<!-- /wp:paragraph -->

<!-- wp:paragraph -->
<p>ไฮไลท์อยู่ที่ประเภทหญิงเดี่ยว ระหว่างนักหวดที่ต่างคว้าชัยนัดแรกมาได้ "ออมสิน" อัญชิสา ฉันทะ วัย 18 ปี เจ้าของเหรียญทองแดงหญิงเดี่ยว มหกรรมกีฬาซีเกมส์ ครั้งที่ 30 ที่ฟิลิปปินส์ พบ "พราว" ชมภู่ทิพย์ จันดาเขต วัย 25 ปี ดีกรีเหรียญทองแดง กีฬามหาวิทยาลัยโลก ครั้งที่ 30 ที่อิตาลี ปรากฏว่า อัญชิสา เล่นได้เฉียบขาดกว่า เป็นฝ่ายเอาชนะไป 2-0 เซต 6-2, 6-3 เพิ่มสถิติชนะ 2 นัดรวดให้ตัวเอง ส่วน ชมภู่ทิพย์ ชนะ 1 แพ้ 1</p>
<!-- /wp:paragraph -->

<!-- wp:paragraph -->
<p> ด้านหญิงเดี่ยวอีกคู่ "แอนนา" ศุภาพิชญ์ เกือรัมย์ ที่ยังไม่ชนะใคร ล่าสุดได้ชนะผ่าน "ไหม" ณภัทร นิรันดร ในการเล่นนัดที่สอง เนื่องจาก ณภัทร ขอถอนตัวออกจากการแข่งขัน เพราะเจ็บกล้ามเนื้อขา ไม่สามารถแข่งขันได้จนถึงการเล่นนัดสุดท้าย ซึ่งจะพบกับ อัญชิสา ฉะนั้น จึงทำให้ อัญชิสา ได้ชนะผ่านแน่นอนและได้ครองอันดับ 5 ของรอบนี้ พร้อมคว้าสิทธิ์ติดทีมชาติไทยเป็นคนสุดท้ายของประเภทหญิงเดี่ยว เพื่อเป็นตัวแทนไปแข่งขันกีฬาซีเกมส์ ครั้งที่ 31 ที่ประเทศเวียดนาม ช่วงปลายปีนี้</p>
<!-- /wp:paragraph -->

<!-- wp:paragraph -->
<p>สำหรับนักเทนนิสหญิงที่ติดทีมชาติไทยก่อนหน้านี้ 4 คน ได้แก่ พัชรินทร์ ชีพชาญเดช, มนัญชญา สว่างแก้ว, ลัลนา ธาราฤดี, พิมพ์รดา จัตวาพรวนิช ส่วน อัญชิสา นับเป็นทีมชาติไทยคนที่ 5 ของฝ่ายหญิง ที่จะทำหน้าที่ในศึกซีเกมส์ ครั้งที่ 31 และนับเป็นสมัยที่ 2 ที่อัญชิสาได้ไปแข่งซีเกมส์ หลังจากครั้งแรกได้เหรียญทองแดงหญิงเดี่ยวซีเกมส์ ครั้งที่ 30 ที่ฟิลิปปินส์ </p>
<!-- /wp:paragraph -->

<!-- wp:paragraph -->
<p>ขณะที่ประเภทชายเดี่ยวยังต้องลุ้นจนถึงการเล่นนัดสุดท้าย โดยผลรอบจัดอันดับ 5-8 พบกันหมด นัดที่สอง "จูเนียร์" วิชยา ตรงเจริญชัยกุล คว้าชัยฉลองวันคล้ายวันเกิด (8 เม.ย.) ให้กับตัวเอง ในวัย 26 ปี ด้วยการเอาชนะ "ซีเจ" คงทรัพย์ คงคา 2-0 เซต 6-4, 6-3 ส่วนอีกคู่ "ก็อต" กฤติน โกยกุล ชนะ "เจเจ" กันตินันท์ สูตินันท์โอภาส 2-0 เซต 6-3, 6-1 ทำให้สถิติล่าสุด วิชยา ชนะ 2 นัดรวด, กฤติน ชนะ 1 แพ้ 1, คงทรัพย์ ชนะ 1 แพ้ 1 และ กันตินันท์ แพ้ 2 นัด โดยการเล่นนัดสุดท้าย วิชยา จะพบ กฤติน ขณะที่ คงทรัพย์ พบ กันตินันท์</p>
<!-- /wp:paragraph -->

<!-- wp:image {"id":27136,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/04/170497189_4068894949800109_6529892365163394195_n-819x1024.jpg" alt="" class="wp-image-27136"/></figure>
<!-- /wp:image -->