<!-- wp:paragraph {"align":"center","style":{"typography":{"fontSize":20},"color":{"background":"#e1e4c2"}}} -->
<p class="has-text-align-center has-background" style="background-color:#e1e4c2;font-size:20px"><strong>"ลัลนา" ฮึดสู้กว่า2ชม.ก่อนแพ้1-2 เซตร่วงคัดเลือก<br>ลุ้น "มนัญชญา" ดวลสเปนศึกออสโอเพ่น 7 ม.ค.นี้</strong></p>
<!-- /wp:paragraph -->

<!-- wp:paragraph -->
<p>ศึกเทนนิสแกรนด์สแลมแรกของปี "ออสเตรเลียน โอเพ่น 2025" ชิงเงินรางวัลรวม 59.90 ล้านดอลลาร์สหรัฐ หรือราว 2,066 ล้านบาท ที่เมลเบิร์นพาร์ค ในนครเมลเบิร์น ประเทศออสเตรเลีย ในวันจันทร์ที่ 6 ม.ค.68 รอบคัดเลือก ประเภทหญิงเดี่ยว รอบแรก มีนักหวดไทยลงสนาม1 คน คือ "รวงข้าว" ลัลนา ธาราฤดี วัย 20 ปี มืออันดับ 184 ของโลก ต้องเจอกับ ทามาร่า ซีดานเซค นักหวดสโลวีเนีย วัย 27 ปี มืออันดับ 181 ของโลก อดีตมือ 22 ของโลก<br>การเจอกันในครั้งนี้ ลัลนา เป็นรองคู่ต่อสู้เยอะ ทั้งเกมหวดและความเก๋า ซึ่งคู่แข่งเคยผ่านการแข่งขันระดับแกรนด์สแลมมาครบทั้ง 4 รายการ โดยเฉพาะเฟร้นช์ โอเพ่น เคยทะลุเข้าถึงรอบรองชนะเลิศเมื่อปี 2021 และในออสเตรเลียน โอเพ่น ก็เคยทำผลงานเข้ารอบสาม เมื่อปี 2022 แต่ในปีล่าสุด 2024 ตกรอบแรก<br>เปิดฉากเซตแรก ลัลนา ยังปรับฟอร์มเข้ากับเกมไม่ได้ ตีผิดพลาดเสียเองหลายครั้งทำให้ถูกเบรก 3 เกมรวดแพ้ 0-6 ในเซตสอง ลัลนา ถูกเบรกตั้งแต่เกมแรกแต่ก็เบรกคืนได้เร็วในเกมถัดมา แต่เกม 3 ก็มาถูกคู่แข่งหวดโฟร์แฮนด์วินเนอร์เบรกเกมเสิร์ฟไปอีก สาวสโลวีเนีย ไม่รอช้ารักษาเกมเสิร์ฟถัดมาได้อย่างเยี่ยมยอด สกอร์นำ 3-1 จากนั้น ลัลนา ดึงสมาธิกลับมาเล่นตามเกมตัวเองได้ดีขึ้น กดดันจนคู่แข่งพลาดตีเสียเองหลายครั้งทำให้รักษาเกมเสิร์ฟนี้ได้ ก่อนจะต่อเนื่องมาถึงเกม 6 ลัลนา สามารถเบรกเกมคู่แข่งตีเสมอ 3-3 สาวไทยยังโชว์ฟอร์มได้ดีมีเกมที่หลากหลายขึ้นกดดันจน ซีดานเซค พลาดถูกเบรกในเกม 10 ส่งผลให้ ลัลนา ชนะเซตนี้ 6-4 ตีเสมอ 1-1 เซต<br>เซตสามช่วง 6 เกมแรกทั้งคู่ผลัดกันเบรกเกมเสิร์ฟตลอด สกอร์เสมอ 3-3 จากนั้น ลัลนา มีโอกาสขึ้นนำ 4-3 จากการรักษาเกมเสิร์ฟ แต่ ซีดานเซค มารักษาเกมเสิร์ฟได้บ้าง เสมอ 4-4 เกมถัดมา ลัลนา พลาดถูกสาวสโลวีเนีย ใช้การหวดวินเนอร์ที่เฉียบขาดเบรกเกมเสิร์ฟได้ สกอร์ขึ้นแท่นนำ 5-4 และเกม 10 ซีดานเซค ยังคุมเกมได้ดีรักษาเกมเสิร์ฟปิดแมทช์ลงได้สำเร็จด้วยการชนะ 6-4 <br>ลัลนา นักหวดไทยต้องปราชัยไปอย่างน่าเสียดาย 1-2 เซต ด้วยสกอร์ 0-6, 6-4 และ 4-6 หลังใช้เวลาหวดนาน 2 ชั่วโมง 21 นาทีื<br>สำหรับ ลัลนา แม้จะตกรอบคัดเลือก รอบแรก แต่ยังได้เงินรางวัลปลอบใจ 35,000 ดอลลาร์ออสเตรเลีย หรือราว 757,400 บาท และคะแนนสะสมอีก 2 คะแนน<br>ด้าน "ไหม" มนัญชญา สว่างแก้ว วัย 22 ปี มืออันดับ 130 ของโลกถูกจัดเป็นมือวาง 22 ของรอบคัดเลือก จะต้องเจอกับ มาริน่า บาสโชลส์ ริเบร่า นักหวดสเปน วัย 25 ปี มืออันดับ 212 ของโลก ในรอบคัดเลือก รอบแรก ประเภทหญิงเดี่ยว ในวันที่ 7 ม.ค.68 โดยจะแข่งเป็นคู่ที่ 5 ในสนามหมายเลข 11</p>
<!-- /wp:paragraph -->

<!-- wp:image {"id":47261,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/472712755_1024578273038488_4494159074117199378_n-1024x1014.jpg" alt="" class="wp-image-47261"/></figure>
<!-- /wp:image -->