<!-- wp:paragraph {"align":"center","style":{"typography":{"fontSize":20},"color":{"background":"#dcf1fa"}}} -->
<p class="has-text-align-center has-background" style="background-color:#dcf1fa;font-size:20px"><strong>"ปังปอนด์" รชตะ ธรรมเจริญสถิต<br>ใช้กลยุทธ์จากกีฬา "เทนนิส"<br>ก้าวสู่ความสำเร็จทั้งในและนอกคอร์ต</strong></p>
<!-- /wp:paragraph -->

<!-- wp:paragraph -->
<p>คอลัมน์ : เปิดตัวทีมชาติ 2564</p>
<!-- /wp:paragraph -->

<!-- wp:paragraph -->
<p>"ปังปอนด์" รชตะ ธรรมเจริญสถิต<br>ใช้กลยุทธ์จากกีฬา "เทนนิส"<br>ก้าวสู่ความสำเร็จทั้งในและนอกคอร์ต </p>
<!-- /wp:paragraph -->

<!-- wp:paragraph -->
<p>ในการแข่งขันเทนนิสระดับเยาวชน ชื่อของ รชตะ ธรรมเจริญสถิต หรือ "ปังปอนด์" มักถูกยกให้เป็นตัวเต็งในการแข่งขันเรื่อยมา รวมถึงในการคัดตัวนักกีฬาเทนนิสเยาวชนทีมชาติไทย รุ่นอายุไม่เกิน 16 ปี ครั้งล่าสุด ซึ่ง "ปังปอนด์" ได้ตอกย้ำฝีมือให้เห็น ด้วยการมีชื่อเป็น 1 ใน 3 ตัวแทนเยาวชนทีมชาติไทย สมัยที่ 4 ติดต่อกัน พร้อมกับก้าวขึ้นมาเป็นหนึ่งในนักหวดที่ดีที่สุดของรุ่น ณ เวลานี้</p>
<!-- /wp:paragraph -->

<!-- wp:paragraph -->
<p> "ปังปอนด์" เกิดเมื่อวันที่ 5 มีนาคม 2548 เป็นชาวกรุงเทพมหานคร เป็นลูกโทนของ คุณพ่อสถาพร ธรรมเจริญสถิต และคุณแม่วรนันท์ โสดานิล ปัจจุบันอายุ 16 ปี ศึกษาอยู่ชั้นมัธยมศึกษาปีที่ 5 ห้อง 3 โรงเรียนสาธิตแห่งมหาวิทยาลัยเกษตรศาสตร์ ศูนย์วิจัยและพัฒนาการศึกษา</p>
<!-- /wp:paragraph -->

<!-- wp:paragraph -->
<p> ย้อนไปในวัย 4 ขวบ "ปังปอนด์" ได้เริ่มรู้จักเทนนิสเป็นครั้งแรก หลังได้ลองเล่นกับคุณพ่อแล้วรู้สึกชอบ จนได้โอกาสประเดิมแข่งครั้งแรกตอน 7 ขวบ ก่อนจะติดใจตั้งแต่นั้นเป็นต้นมา ซึ่งจากที่เล่นเทนนิสเพื่อสุขภาพ ทำให้หันมาฝึกฝนอย่างจริงจังมากขึ้น โดยปัจจุบันเป็นลูกศิษย์ในคาถาของ "โค้ชเอ็กซ์" พชรพล คำสมาน อดีตนักเทนนิสทีมชาติไทย และโค้ชเทนนิสที่สอบผ่านการอบรมโค้ชระดับสูงสุดของสหพันธ์เทนนิสนานาชาติ หรือ ไอทีเอฟ </p>
<!-- /wp:paragraph -->

<!-- wp:paragraph -->
<p>หลังจากตัดสินใจเลือกเส้นทางเดินสายนักกีฬา "ปังปอนด์" เริ่มฉายแววเด่น โดยเฉพาะการมีชื่อเป็นขาประจำในการคัดตัวเยาวชนทีมชาติและก็ทำสำเร็จ ติดทีมชาติครั้งแรกในรุ่นอายุไม่เกิน 12 ปี จากนั้น ติดทีมชาติ รุ่นอายุไม่เกิน 14 ปี อีก 2 ครั้ง และล่าสุด ติดทีมชาติ รุ่นอายุไม่เกิน 16 ปี ในปีนี้ <br>ส่วนผลงานจากการแข่งขันต่างๆ มีดังนี้ ชนะเลิศรายการ ไอทีเอฟ เอเชีย จูเนียร์ เทนนิส ยู-12 รายการ "เซาท์ อีสต์ เอเชีย รีเจียนัล ควอลิฟายอิ้ง อีเวนท์ : ไอทีเอฟ เอเชีย อันเดอร์ ทเวลฟ์ ทีม คอมเพทติชั่น 2017" ที่ประเทศไทย, ได้อันดับ 3 รายการ ไอทีเอฟ เอเชีย จูเนียร์ เทนนิส ปี 2017 รอบชิงชนะเลิศ ที่ประเทศคาซัคสถาน และในขณะที่ "ปังปอนด์" อายุได้ 13 ปี ยังได้ฉายแววความเก่งกาจด้วยการรวบแชมป์ ทั้งประเภทเดี่ยวและคู่ ในรุ่นอายุไม่เกิน 14 ปี ศึกเทนนิสเยาวชนเพื่อความชนะเลิศแห่งประเทศไทย ชิงถ้วยพระราชทาน ครั้งที่ 56 ประจำปี 2561 ก่อนที่ต่อมาเขาได้ร่วมทีมไทย ไปคว้าอันดับ 3 ศึกไอทีเอฟ เวิลด์ จูเนียร์ เทนนิส 2019 เอเชีย แอนด์ โอเชียเนีย ควอลิฟายอิ้ง ที่ประเทศมาเลเซีย </p>
<!-- /wp:paragraph -->

<!-- wp:paragraph -->
<p>นอกจากนี้ "ปังปอนด์" ยังได้เป็นตัวแทนจากประเทศไทยไปร่วมโครงการ "ไอทีเอฟ เอเชียน โฟร์ทีน แอนด์ อันเดอร์ จีเอสดีเอฟ ทีม ทู ยูโรป 2019" ซึ่งได้ลงแข่งขันคอร์ตดิน ในการแข่งขันเทนนิส ยุโรป จูเนียร์ ทัวร์ หลายรายการ อีกทั้งยังได้ร่วมทีมเยาวชนไทย คว้าอันดับ 13 ของโลก ในรายการ ไอทีเอฟ เวิลด์ จูเนียร์ เทนนิส 2019 ไฟนอล ณ สาธารณรัฐเช็ก ซึ่งนับเป็นอันดับ 2 ของทีมจากเอเชีย และ "ปังปอนด์" ยังได้แสดงฝีมือด้วยการไปคว้ารางวัลชนะเลิศ ประเภทชายเดี่ยว จากการแข่งขันเทนนิสเยาวชน รายการ ออสเตรเลียน โอเพ่น 2020 โฟร์ทีน แอนด์ อันเดอร์ อีลีท โทรฟี่ ที่เมืองเมลเบิร์น ประเทศออสเตรเลีย</p>
<!-- /wp:paragraph -->

<!-- wp:paragraph -->
<p> "ปังปอนด์" ซึ่งเล่นเทนนิสสไตล์ "ออล คอร์ต" (All Court)มีความชื่นชอบ "โรเจอร์ เฟเดอเรอร์" ยอดนักหวดชาวสวิส และยกให้เป็นต้นแบบ โดยเฉพาะในเรื่องของการเป็นผู้เล่นที่มีน้ำใจนักกีฬาอันดับต้นๆ ของวงการเทนนิสโลก รวมถึงสามารถจัดการเรื่องงานกับชีวิตส่วนตัวได้อย่างลงตัว ซึ่งในส่วนหลังนี้ "ปังปอนด์" ได้นำมาปรับใช้กับแนวทางของตัวเองในเรื่องการจัดสรรเวลาเรียน และเล่นกีฬาได้เป็นอย่างดี จนเป็นที่มาของประโยคที่ว่า "การเรียนคือชีวิต เทนนิสคือหัวใจ" ของเขา และทำให้ชื่อของ "ปังปอนด์" ติดลมบนในทำเนียบนักเทนนิสเยาวชนทีมชาติไทยมาได้ถึง 4 สมัยติดต่อกัน </p>
<!-- /wp:paragraph -->

<!-- wp:paragraph -->
<p>"พอยิ่งโตขึ้น ทั้งในเรื่องการเรียนและกีฬา มันหนักขึ้นทั้งสองอย่าง แต่ด้วยความที่เราทำความเข้าใจกันมาแต่ตั้งแรกเริ่ม จึงไม่เป็นอุปสรรค ซึ่งที่ผ่านมาเขาทำออกมาได้อย่างดีเยี่ยม เพื่อประคองทั้ง 2 ด้านให้ไปได้ดีทั้งคู่" คุณพ่อสถาพร เผย.... </p>
<!-- /wp:paragraph -->

<!-- wp:paragraph -->
<p>ขณะที่ในการคัดทีมชาติครั้งล่าสุด แม้ว่า "ปังปอนด์" จะมีประสบการณ์จากการคัดทีมชาติมาแล้วถึง 3 ครั้ง ซึ่งอาจทำให้มีความคล่องตัวมากขึ้น ในการเตรียมความพร้อมด้านต่างๆ แต่เด็กหนุ่มรายนี้ ก็มิอาจคิดหลงระเริง กับความสำเร็จในวันวาน กลับกันยังก้มหน้าก้มตา ทำหน้าที่ของตัวเองเพิ่มขึ้นกว่าเดิม เพื่อที่จะบันทึกชื่อเอาไว้ในทำเนียบนักหวดเยาวชนทีมชาติไทยปีสุดท้ายของตัวเอง</p>
<!-- /wp:paragraph -->

<!-- wp:paragraph -->
<p> "การเตรียมตัวคัดทีมชาติครั้งนี้ ผมเตรียมความพร้อมมาเต็มที่ตลอดทั้งปี และมาลงรายละเอียดลึกในช่วง 2 สัปดาห์สุดท้าย สำหรับผม ในการคัดทีมชาติแต่ละครั้ง มันมีความยากทุกครั้ง อย่างในรอบนี้ก็เหมือนกัน พอโตขึ้น เกมก็เปลี่ยนไป ทุกคนก็พัฒนาขึ้น เราเองก็ต้องพัฒนาตัวเองด้วย ขณะเดียวกันก็รู้สึกประทับใจตัวเองที่มีสมาธิในการแข่ง ไม่วอกแวก มีระเบียบวินัยในการจัดการ จนทำผลงานออกมาได้ค่อนข้างดี" รชตะ เปิดใจ </p>
<!-- /wp:paragraph -->

<!-- wp:paragraph -->
<p>อย่างไรก็ดี ไม่มีใครที่จะสมบูรณ์แบบ เพรียบพร้อมไปทุกอย่าง เช่นเดียวกับ "ปังปอนด์" ที่ยอมรับว่าสิ่งที่ยากที่สุดในการคัดตัวทีมชาติครั้งที่ผ่านมาคือ การดึงศักยภาพของตัวเองออกมาให้ดีที่สุด ในสถานการณ์ที่นักกีฬาทุกคนต่างมีความคาดหวัง</p>
<!-- /wp:paragraph -->

<!-- wp:paragraph -->
<p> "สิ่งที่ยากที่สุดคือการดึงศักยภาพของตัวเองออกมาให้มันดีที่สุด ซึ่งผมชอบทำสมาธิ โดยจะใช้ช่วงเวลาก่อนนอนทุกคืนในการนั่งสมาธิ รวมถึงถ้ามีเวลาและจังหวะดีๆ ก็จะนั่งก่อนแข่งบ้าง ซึ่งมันช่วยในเรื่องต่างๆ ไม่ใช่เพียงแต่เทนนิส" นักหวดหนุ่มวัย 16 ปี กล่าว</p>
<!-- /wp:paragraph -->

<!-- wp:paragraph -->
<p> นอกจากนี้ "ปังปอนด์" ยังบอกถึงข้อดีของการเล่นเทนนิสด้วยว่า "นอกจากจะช่วยให้สุขภาพร่างกายแข็งแรงแล้ว สิ่งสำคัญคือเทนนิสสอนเรื่อง ระเบียบวินัย ให้รู้จักคิด รู้จักวางแผน ไม่เพียงแต่ในสนามแข่งขัน แต่รวมไปถึงการดำเนินชีวิตประจำวันด้วย" </p>
<!-- /wp:paragraph -->

<!-- wp:paragraph -->
<p>สิ่งที่ได้จากการฝึกฝนกีฬาเทนนิส "ปังปอนด์" ยังได้นำไปปรับใช้กับเรื่องการเรียนในหลายๆ ด้านด้วย ทำให้ผลการเรียนที่ออกมาแต่ละเทอม ส่งผลให้คุณพ่อสถาพร และคุณแม่วรนันท์ หัวใจพองโตเลยทีเดียว โดยก่อนหน้านี้ ในระดับมัธยมศึกษาปีที่ 4 โรงเรียนสาธิตแห่งมหาวิทยาลัยเกษตรศาสตร์ ศูนย์วิจัยและพัฒนาการศึกษา "ปังปอนด์" มีผลการเรียนเฉลี่ย 3.98 ทั้งสองเทอม</p>
<!-- /wp:paragraph -->

<!-- wp:paragraph -->
<p> รอยยิ้มบนความสุขที่ "ปังปอนด์" มอบให้กับ คุณพ่อสถาพร และคุณแม่วรนันท์ ได้ชื่นใจนั้น ไม่ได้มีเพียงแค่นี้ ยังมาจากรางวัลต่างๆ อาทิ การได้รับเกียรติบัตรการเรียนดีเด่นและความประพฤติดี จากโรงเรียนสาธิตแห่งมหาวิทยาลัยเกษตรศาสตร์ ศูนย์วิจัยและพัฒนาการศึกษา ทุกปีตั้งแต่ชั้นประถมศึกษาปีที่ 2 ถึงปัจจุบัน, ได้รับรางวัลเด็กและเยาวชนดีเด่นแห่งชาติ ประจำปี 2563 และได้รับรางวัลเยาวชนดีเด่นกรุงเทพมหานคร (ประกายเพชร ) ครั้งที่ 15 ประจำปี 2563 ด้วย</p>
<!-- /wp:paragraph -->

<!-- wp:paragraph -->
<p> "ปังปอนด์" นับเป็นอีก 1 ตัวอย่างของนักกีฬาเยาวชนที่มีการจัดสรรเวลาชีวิตได้อย่างมีประสิทธิภาพและลงตัว จนประสบความสำเร็จได้ในขั้นต้น ซึ่งเป้าหมายขั้นแรก คือการทำผลงานให้ดีที่สุดในการรับใช้ทีมชาติรุ่นเยาวชนปีสุดท้าย ส่วนเป้าหมายใหญ่ที่รออยู่ คือการเทิร์นโปรเป็นนักเทนนิสอาชีพ ลงแข่งขันในระดับแกรนด์สแลม</p>
<!-- /wp:paragraph -->

<!-- wp:image {"id":27302,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/05/187374146_4185799331443003_6479576777284891465_n-1024x683.jpg" alt="" class="wp-image-27302"/></figure>
<!-- /wp:image -->