<!-- wp:paragraph {"align":"center","style":{"typography":{"fontSize":20},"color":{"background":"#c5d3da"}}} -->
<p class="has-text-align-center has-background" style="background-color:#c5d3da;font-size:20px"><strong>แม็กซิมัส ปราบมือวางผงาดแชมป์!!!เทนนิส เอทีพี ชาลเลนเจอร์ สร้างประวัติศาสตร์ผู้เล่นอายุน้อยจากไทย</strong></p>
<!-- /wp:paragraph -->

<!-- wp:paragraph -->
<p>ยอดเยี่ยม!! แม็กซิมัส ภราพล โจนส์ นักเทนนิสไทย ซึ่งเป็นลูกครึ่งไทย-ออสเตรเลีย คว้าแชมป์ประเภทชายเดี่ยว ในการแข่งขันเทนนิสอาชีพชาย เอทีพี ชาลเลนเจอร์ ทัวร์ 50 รายการ "โกตดิวัวร์ โอเพ่น 1 " ชิงเงินรางวัลรวม 60,000 ดอลลาร์สหรัฐ หรือประมาณ 2 ล้านบาท ที่สาธารณรัฐโกตดิวัวร์ หรือที่รู้จักกันในชื่อ ไอวอรีโคสต์ โดยการแข่งขันจบลงเมื่อเช้าวันที่ 21 เม.ย. 2568 ตามเวลาของประเทศไทย ประเภทชายเดี่ยว แม็กซิมัส ในวัย 20 ปี มืออันดับ 618 ของโลก ซึ่งผ่านเข้ามาจากรอบคัดเลือก ลงสนามชิงชนะเลิศกับ ริคาร์ดาส เบรานคิส จากลิทัวเนีย มือ 297 ของโลก ซึ่งเป็นมือวางอันดับ 5 ของรายการ ผลปรากฏว่า แม็กซิมัส เป็นฝ่ายเฉือนชนะ 2-1 เซต 6-3, 4-6 และ 6-4 ในเวลา 2 ชั่วโมง 8 นาที แม็กซิมัส ขึ้นแท่นแชมป์เอทีพี ชาลเลนเจอร์ ที่โกตดิวัวร์ ทันที ซึ่งนับเป็นแชมป์แรกของหนุ่มลูกครึ่งรายนี้ พร้อมรับเงินรางวัล จำนวน 8,680 ดอลลาร์สหรัฐฯ หรือประมาณ 289,000 บาท พร้อมคะแนนสะสมอันดับโลก 53 คะแนน โดย แม็กซิมัส นั้น เป็นนักเทนนิสที่ได้รับการสนับสนุนจาก PTT หรือ ปตท. และสมาคมกีฬาลอนเทนนิสแห่งประเทศไทย ในพระบรมราชูปถัมภ์</p>
<!-- /wp:paragraph -->

<!-- wp:paragraph -->
<p>หลังจบการแข่งขัน เอทีพี ชาลเลนเจอร์ ทัวร์ ได้โพสต์ภาพของ แม็กซิมัส กับถ้วยรางวัล ผ่านอินสตาแกรม โดยระบุว่า แม็กซิมัส วัย 20 ปี เป็นนักเทนนิสอายุน้อยที่สุดจากประเทศไทยที่สามารถคว้าแชมป์ชาลเลนเจอร์ได้ แม็กซิมัส นับเป็นนักเทนนิสชายไทยคนที่ 3 ที่ได้แชมป์เอทีพี ชาลเลนเจอร์ ในประเภทชายเดี่ยว ต่อจาก "ซูเปอร์บอล" ภราดร ศรีชาพันธุ์ อดีตนักเทนนิสมือ 9 ของโลก และ "ปิ๊ก" ดนัย อุดมโชค อดีตมือ 77 ของโลก โดย ภราดร ในวัย 22 ปี ได้แชมป์ชาลเลนเจอร์แรก ปี 2001 รายการ แบงค็อก ชาลเลนเจอร์ ที่ประเทศไทย ขณะที่ ดนัย ในวัย 22 ปี ได้แชมป์ชาลเลนเจอร์แรก ปี 2003 รายการ Dharwad Challenger ที่อินเดีย จึงทำให้ แม็กซิมัส สร้างประวัติศาสตร์เป็นนักเทนนิสไทยอายุน้อยสุด ที่คว้าแชมป์ชาลเลนเจอร์ได้ด้วยวัย 20 ปี แม็กซิมัส กล่าวว่า ดีใจมากที่ได้แชมป์ ยอมรับว่าแต่ละรอบไม่ได้ง่ายเลย จนถึงรอบชิงชนะเลิศ คู่แข่งขันเป็นผู้เล่นที่แข็งแกร่งมาก ซึ่งทำให้ตนแพ้ในเซตที่สอง จากนั้นเซตสาม ก็คิดว่าจะต้องเล่นอย่างไร ก็ทำได้ในที่สุด ทั้งนี้ ขอขอบคุณครอบครัว ขอบคุณ ปตท. และสมาคมกีฬาลอนเทนนิสฯ ที่สนับสนุนให้ตนสามารถเดินทางไปแข่งขันที่ต่างประเทศได้อย่างต่อเนื่อง</p>
<!-- /wp:paragraph -->

<!-- wp:paragraph -->
<p>ขณะที่ นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทยฯ กล่าวว่า ขอแสดงความยินดีกับ แม็กซิมัส ที่สามารถคว้าแชมป์ระดับชาลเลนเจอร์มาได้ครองได้สำเร็จ เป็นการสร้างชื่อเสียงให้ตนเอง ครอบครัว และประเทศไทยอย่างมาก ขอชื่นชม และยินดีกับครอบครัวของแม็กซิมัสด้วย ซึ่งได้พยายามมาอย่างต่อเนื่อง และทางสมาคมฯ ก็จะให้การสนับสนุนต่อไปอย่างเต็มกำลังความสามารถ</p>
<!-- /wp:paragraph -->

<!-- wp:image {"id":48966,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/04/491822197_1105741781588803_3541214363005734345_n-775x1024.jpg" alt="" class="wp-image-48966"/></figure>
<!-- /wp:image -->