<!-- wp:paragraph {"align":"center","style":{"typography":{"fontSize":20},"color":{"background":"#c9ecfb"}}} -->
<p class="has-text-align-center has-background" style="background-color:#c9ecfb;font-size:20px"><strong>ทีมบิลลี จีนฯ ไทยร่วมกลุ่ม"อินโด-อิหร่าน"ลั่นสู้เต็มสูบ-ไม่ประมาท-หวังเก็บทุกแต้ม</strong></p>
<!-- /wp:paragraph -->

<!-- wp:paragraph -->
<p>เมื่อวันที่ 14 ก.ค.67 ที่ศูนย์เทนนิสแห่งชาติ กรุงกัวลาลัมเปอร์ ประเทศมาเลเซีย นายภุชงค์ เลาหศิริวงศ์ ผู้จัดการทีมเทนนิสไทยชุดสู้ศึกเทนนิสชิงแชมป์โลก ประเภททีมหญิง รายการ “2024 บิลลี จีน คิง คัพ บาย เกนบริดจ์” โซนเอเชีย/โอเชียเนีย กลุ่ม 2 และ “โค้ชเอ็กซ์” นายพชรพล คำสมาน กัปตันทีมและผู้ฝึกสอน ได้ร่วมประชุมและจับสลากแบ่งกลุ่ม ก่อนการแข่งขันผลการแบ่งสาย ทีมไทย ที่ถูกจัดให้เป็นทีมวางอันดับ 1 อยู่ในกลุ่ม เอ ที่มี 3 ทีม ร่วมกลุ่มกับ อินโดนีเซีย และ อิหร่าน ส่วน กลุ่ม บี ได้แก่ มองโกเลีย, ฮ่องกง, ปากีสถาน, สิงคโปร์ สำหรับ กลุ่มซี อุซเบกิสถาน, มาเลเซีย, ศรีลังกา และ คีร์กิซสถาน</p>
<!-- /wp:paragraph -->

<!-- wp:paragraph -->
<p>นายภุชงค์ เลาหศิริวงศ์ ผู้จัดการทีม กล่าวว่า การที่ไทยอยู่ร่วมกลุ่มกับอินโดนีเซียและอิหร่าน ถือว่าเป็นงานที่ไม่หนักมาก แต่ก็ต้องสู้ให้เต็มที่ที่สุด สำหรับสถิติการเจอกับคู่แข่งที่ผ่านมา ไทย พบ อินโดนีเซีย 9 ครั้ง ไทยชนะมาได้ 5 ครั้ง แพ้ 4 ครั้ง ส่วนกับอิหร่าน ยังไม่เคยเจอกันมาก่อนในรายการนี้มาก่อน เป้าหมายแรกคือ คว้าแชมป์กลุ่ม เอ ให้ได้ก่อน ส่วนเป้าหมายหลักคือ การคว้าแชมป์ของกลุ่ม 2 เลื่อนชั้นไปเล่นกลุ่ม 1 ในปีหน้าผู้จัดการทีมเทนนิสไทย กล่าวอีกว่า “ไหม” มนัญชญา สว่างแก้ว มือ 1 ของไทยได้เดินทางมาสมทบทีมแล้ว ส่วน “เอิร์ธ” เพียงธาร ผลิพืช ที่เข้าชิงชนะเลิศ ประเภทหญิงคู่ ที่ประเทศสวีเดน และ “อีฟ” พัชรินทร์ ชีพชาญเดช ที่ได้แชมป์รายการอาชีพ ITF WORLD TOUR(W5) ที่ จ.นครศรีธรรมราช จะมาสมทบกับทีมทันวันแข่งขันแน่นอน และทั้งคู่จะพกความมั่นใจมาช่วยทีมได้มาก เนื่องจากมีผลงานที่ดีก่อนเดินทางมาแข่งบิลลี จีน คิง คัพ</p>
<!-- /wp:paragraph -->

<!-- wp:paragraph -->
<p>ด้าน “โค้ชเอ็กซ์” นายพชรพล คำสมาน กัปตันทีมไทย กล่าวว่า ถือว่าเป็นไปตามแผนที่วางกันไว้ คือการไม่ต้องเจอกับฮ่องกง ที่มีนักเทนนิสฝีมือดีหลายคน โดยเฉพาะ ยูดิซ ช่ง มือ 267 ของโลก ในเวลานี้ เพราะคิดว่าการที่ไทยเจอกับฮ่องกงเร็วเกินไป ควรไปเจอกันรอบลึกมากกว่า ซึ่งในรอบแบ่งกลุ่ม จะไม่ประมาทแม้ไทยจะเป็นทีมที่อันดับเหนือกว่า ลุ้นชนะไปทีละแมตช์ เพื่อเป้าหมายการขึ้นกลุ่ม 1 ให้ได้ เชื่อว่านักเทนนิสไทยมีศักยภาพที่ดีที่จะชนะได้ทุกทีมกัปตันทีมไทย กล่าวอีกว่า สำหรับสภาพสนามถือว่าใกล้เคียงกับที่ประเทศไทย แต่อาจจะเก่ากว่าพอสมควร ลูกค่อนข้างเร็ว และมีการเปลี่ยนทิศทางบ้าง อาจจะต้องปรับตัวกันเล็กน้อย แต่นักเทนนิสไทยทุกคนก็ออกทัวร์มาตลอด ทำให้ปรับตัวไม่ยาก ขณะที่สภาพอากาศร้อนชื้น อาจจะมีฝนตกบ้าง ก็ให้เตรียมร่างกายให้พร้อมกันไว้แล้ว</p>
<!-- /wp:paragraph -->

<!-- wp:paragraph -->
<p>ทีมไทย ไม่มีโปรแกรมลงแข่งขันวันที่ 15 ก.ค.67 จะลงแข่งขันวันแรก ในวันที่ 16 ก.ค.67 เจอกับทีมที่แพ้ระหว่างอิหร่าน กับ อินโดนีเซีย ที่แข่งกันวันที่ 15 ก.ค.67สำหรับการแข่งขันกลุ่ม 2 จะเอาทีมแชมป์จากกลุ่ม เอ บี และ ซี 3 ทีม มาแข่งขันแบบพบกันหมด และทีมที่ผลงานดีที่สุด 2 อันดับแรก จะได้เลื่อนชั้นไปสู่กลุ่ม 1 ในปีหน้า ส่วนทีมที่จบอันดับ 4 ในรอบแบ่งกลุ่ม จะต้องมาแข่งขันหนีตกชั้น ซึ่งจะตกชั้นไปสู่กลุ่ม 3 ในปีหน้า 2 ทีม</p>
<!-- /wp:paragraph -->

<!-- wp:image {"id":44230,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/07/451196565_896999642463019_3750936984129333848_n.jpg" alt="" class="wp-image-44230"/></figure>
<!-- /wp:image -->