<!-- wp:paragraph {"align":"center","style":{"typography":{"fontSize":20},"color":{"background":"#b6ddb5"}}} -->
<p class="has-text-align-center has-background" style="background-color:#b6ddb5;font-size:20px"><strong>"กษิดิศ" ดวลเดือด"เมดเวเดฟ"5เซตก่อนพ่ายหวิวหวดรอบแรก"ออสเตรเลียน โอเพ่น"หนแรกในชีวิต</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสแกรนด์สแลมแรกของปี "ออสเตรเลียน โอเพ่น 2025" ชิงเงินรางวัลรวม 96.5 ล้านเหรียญออสเตรเลีย หรือกว่า 2,072,820,000 ล้านบาท(อัตราแลกเปลี่ยนล่าสุด 1 เหรียญออสเตรเลียเท่ากับ 21.48 บาท เมื่อ 14 ม.ค.68) ที่เมลเบิร์นพาร์ค ในนครเมลเบิร์น ประเทศออสเตรเลีย ประเภทชายเดี่ยว รอบแรก "บูม" กษิดิศ สำเร็จ นักหวดมือ 1 ของไทย วัย 23 ปี มืออันดับ 418 ของโลกที่ได้ไวลด์การ์ดลงดวลแร็กเกตกับ ดานีล เมดเวเดฟ อดีตนักหวดมือ 1 ของโลก ซึ่งปัจจุบันอยู่อันดับที่ 5 ของโลก วัย 28 ปี อดีตแชมป์ชายเดี่ยว ยูเอส โอเพ่น 2021 และ รองแชมป์ ออสเตรเลียน โอเพ่น 3 สมัย ในปี 2021, 2022 และปี 2024 เป็นคู่ที่ 2 ใน ร็อด เลเวอร์ อารีน่า เมนสเตเดี้ยมหลักของการแข่งขัน</p>
<!-- /wp:paragraph -->

<!-- wp:paragraph -->
<p>เซตแรก กษิดิศ ได้เสิร์ฟก่อน ซึ่งทำได้ค่อนข้างดีมีโอกาสได้เกมนี้หลังทำแต้มนำ 40-15 แต่อดีตมือ 1 โลกงัดความเก๋าพลิกสถานการณ์กลับมาใช้การหวดสโตรกที่เฉียบขาดคุมเกมและปิดแต้มสำคัญได้ตลอดจนพลิกมาเบรกเเกมเสิร์ฟของ กษิดิศ ได้และรักษาเกมตัวเองนำ 2-0 เกมถัดมา กษิดิศ เสิร์ฟดีทำให้รักษาเกมนี้ได้ไล่ตาม 1-2 เกม 4 เมดเวเดฟ เริ่มแผลงฤทธิ์เสิร์ฟไป 3 เอซปิดเกมได้อย่างง่ายดาย ขยับนำ 3-1 เกมถัดมา กษิดิศ เก็บมา 1 เอซและเปิดหน้าสู้เต็มที่ เมดเวเดฟ ยังมีลูกตีผิดพลาดเองให้เห็นหลายครั้งทำให้ กษิดิศ รักษาเกมเสิร์ฟนี้ได้ไล่ตามติด 2-3 เกมต่อมา เมดเวเดฟ แม้จะเสิร์ฟดับเบิ้ลฟอลต์ไป 1 ครั้ง แต่โดยรวมลูกเสิร์ฟยังกดดันให้ กษิดิศ ตีเสียเอง 3 คะแนนติดในช่วงต้นเกม เมดเวเดฟ ใช้การยิงโฟร์แฮนด์วินเนอร์ปิดเกมนี้ได้นำ 4-2 เกมถัดมา กษิดิศ เสิร์ฟแต่ถูก เมดเวเดฟ ดักรีเทิร์นสวนโต้กลับมาบีบให้ กษิดิศ ตีเสียเองตลอดทำให้ถูกเบรกไป เมดเวเดฟ นำห่่าง 5-2 เมดเวเดฟ ออกมาเสิร์ฟเก็บเพิ่มได้อีก 1 เอซ และลูกเสิร์ฟแรกยังทำงานได้ดี กษิดิศ พยายามโต้กลับแต่มาพลาดตีเสียเอง ส่งแต้มให้ เมดเวเดฟ รักษาเกมเสิร์ฟปิดเซตแรกด้วยการชนะ 6-2</p>
<!-- /wp:paragraph -->

<!-- wp:paragraph -->
<p>เซตสอง กษิดิศ ออกสตาร์ทด้วยการรักษาเกมเสิร์ฟได้ แต่ เมดเวเดฟ ก็ยังไม่พลาดเกมเสิร์ฟถัดมาเก็บเพิ่มอีก 1 เอซ เกม 3 กษิดิศ แม้จะเสียไป 1 ดับเบิ้ลฟอลต์ แต่ก็ยังเอาตัวรอดรักษาเกมเสิร์ฟได้จากลูกยิงแบ็คแฮนด์วินเนอร์ เกมถัดมา เมดเวเดฟ พลาดเสิร์ฟดับเบิ้ลฟอลต์บ้าง แต่ก็ยังปิดเกมด้วยลูกเสิร์ฟเอซ สกอร์เสมอที่ 2-2 เกม 5 เกมค่อนข้างสูสีทั้งคู่ดวลสโตรกโต้กันถึงดิวส์ก่อนที่ กษิดิศ จะใช้ลูกเสิร์ฟที่ดีบีบให้ เมดเวเดฟ พลาดตีเสีย 2 แต้มติด นักหวดไทยรักษาเกมนี้ได้นำ 3-2 เมดเวเดฟ ไล่ตีเสมอ 3-3 เกม 7 กษิดิศ ต้องใช้ความพยายามถึง 3 ดิวส์ กว่าจะรักษาเกมเสิร์ฟได้ ขณะที่เมดเวเดฟ ก็ยังไม่พลาดเกมเสิร์ฟเช่นกัน สกอร์เสมอ 4-4 เกม 9 กษิดิศ โชว์ฟอร์มเสิร์ฟที่เฉียบขาดเก็บไป 1 เอซ ปิดเกมนี้ได้นำ 5-4 เกมถัดมา กษิดิศ ชิงจังหวะที่ลูกเสิร์ฟของ เมดเวเดฟ ดร็อปลงไปสวนสโตรกคุมเกมได้ดี ขณะที่ เมดเวเดฟ กลับเป็นฝ่ายตีเสียเองจนทำให้ถูกเบรก และส่งผลให้ กษิดิศ ชนะในเซตนี้ด้วยสกอร์ 6-4 ตีเสมอ 1-1 เซต</p>
<!-- /wp:paragraph -->

<!-- wp:paragraph -->
<p>เซตสาม กษิดิศ รักษาเกมเสิร์ฟแรกไว้ได้นำ 1-0 เกมถัดมา เมดเวเดฟ เสิร์ฟดับเบิ้ลฟอลต์ แต่ก็ออกมาปิดเกมด้วยลูกเสิร์ฟเอซ จากนั้นทั้งคู่ต่างโชว์ฟอร์มกันได้ดี กษิดิศ ปักหลักสู้ คุมเกมตัวเองได้อย่างเหนียวแน่น รักษาเกมเสิร์ฟได้ตลอดจนจบเกม 7 นักหวดไทยนำ 4-3 เกมถัดมา เมดเวเดฟ มาพลาดเสิร์ฟดับเบิ้ลฟอลต์ในแต้มสำคัญทำให้ถูกเบรกเกมเสิร์ฟ กษิดิศ นำ 5-3 จากนั้นนักหวดไทยออกมาเสิร์ฟ มีโอกาสทำแต้มนำ 40-15 ได้ 2 เซตพ้อทย์ แต่ก็ถูก เมดเวเดฟ เก็บ 2 แต้มรวดทำให้มาดวลแต้มดิวส์ ซึ่ง กษิดิศ ต้องใช้ความพยายามถึง 3 ดิวส์ ก่อนจะใช้การหวดโฟร์แฮนด์วินเนอร์ที่เฉียบขาด ปิดเกมเซตนี้ด้วยการชนะ 6-3</p>
<!-- /wp:paragraph -->

<!-- wp:paragraph -->
<p>เซตสี่ เมดเวเดฟ กลับมาคืนฟอร์มเสิร์ฟได้เฉียบขาด และมีเกมสโตรกที่หนัก สามารถรักษาเกมเสิร์ฟได้หมด ขณะที่ กษิดิศ มาพลาดถูกเบรกเกมเสิร์ฟในเกมที่ 4 และเกมที่ 6 เมดเวเดฟ ชนะในเซตนี้ 6-1 ตีเสมอ 2-2 เซต เข้าสู่เซตตัดสิน เซต 5 กษิดิศ ถูกเบรกตั้งแต่เกมแรก ขณะที่ เมดเวเดฟ ที่มีความฟิต และสปีดบอลที่หนักกว่า กลับมาคุมเกมได้ดี รักษาเกมเสิร์ฟนำ 2-0 จากนั้น กษิดิศ ก็ฮึดสู้เต็มที่ รักษาเกมเสิร์ฟได้ในเกม 3 และ เกม 5 ไล่ตาม 2-3 เกมถัดมา เมดเวเดฟ เสิร์ฟเก็บ 2 เอซ จากนั้นก็เร่งเครื่องยิงสโตรกเบรกเกม กษิดิศ ได้อีก สกอร์ขึ้นแท่นนำ 5-2 นักหวดมือ 5 ของโลกไม่รอช้าออกมางัดลูกเสิร์ฟที่เฉียบขาดรักษาเกมที่ 8 ไว้ได้ทำให้ชนะทันที 6-2</p>
<!-- /wp:paragraph -->

<!-- wp:paragraph -->
<p>ดานีล เมดเวเดฟ นักหวดมือ 5 ของโลกสามารถเฉือนชนะ กษิดิศ สำเร็จ นักเทนนิสไทยไปแบบหืดขึ้นคอ 3-2 เซต ด้วยสกอร์ 6-2, 4-6, 3-6, 6-1 และ 6-2 ใช้เวลาแข่งรวม 3 ชั่วโมง 8 นาที ผ่านเข้าสู่รอบสองต่อไป ส่วน กษิดิศ แม้จะตกรอบแรกแกรนด์สแลมรายการนี้ แต่ยังได้รับเงินรางวัลปลอบใจไป 132,000 เหรียญออสเตรเลีย หรือราว 2,835,360 บาท และคะแนนสะสมอีก 10 คะแนน ด้านสถิติการเล่นตลอด 5 เซต กษิดิศ เสิร์ฟไป 4 เอซ, ดับเบิ้ลฟอลต์ 6 ครั้ง, เปอร์เซ็นต์เสิร์ฟแรกลง 59 เปอร์เซ็นต์, เปอร์เซ็นต์ได้แต้มจากเสิร์ฟแรก 65 เปอร์เซ็นต์, ความเร็วเสิร์ฟโดยเฉลี่ย 204 กม./ชม., ยิงวินเนอร์ 34 ครั้ง, ตีเสีย 69 ครั้ง, มีโอกาสเบรกเกมเสิร์ฟ 6 ครั้งทำได้ 2 ครั้ง</p>
<!-- /wp:paragraph -->

<!-- wp:image {"id":47386,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/473588483_1030385705791078_1647490738715435487_n-819x1024.jpg" alt="" class="wp-image-47386"/></figure>
<!-- /wp:image -->