<!-- wp:paragraph -->
<p>8 กพ เทนนิสเฟดคัพ<br>
  เทนนิสเฟดคัพไทยคว่ำปากีสถาน 3-0 คู่ คว้าอันดับ 3 มาครองได้สำเร็จ ในศึกเทนนิสทีมหญิงชิงแชมป์โลก เฟดคัพ 2020 โซนเอเชีย/โอเชียเนีย ที่เมืองเวลลิ่งตัน ประเทศนิวซีแลนด์ “สมศักดิ์ รินทรานุรักษ์” ผู้ควบคุมทีมและผู้จัดการทีม เผย พอใจผลงานของลูกทีมที่เป็นดาวรุ่งสายเลือดใหม่แม้หวดเฟดคัพหนแรกแต่สู้ได้ประทับใจ ชี้อนาคตสามารถพัฒนาตนเองสู่นักกีฬาอาชีพที่ประสบความสำเร็จพร้อมเป็นกำลังสำคัญของเทนนิสไทยได้แน่นอน  ส่วนแชมป์กลุ่ม 2 เจ้าภาพนิวซีแลนด์ กระชากไปครองเมื่อเฉือนชนะฟิลิปปินส์ 2-1 คู่<br>
………………..<br>
  การแข่งขันเทนนิสทีมหญิงชิงแชมป์โลก "เฟดคัพ บาย บีเอ็นพี พาริบาส์ 2020" โซนเอเชีย/โอเชียเนีย กลุ่ม 2 ระหว่างวันที่ 4-8 ก.พ. นี้ ที่สนามเรโนฟ เมืองเวลลิงตัน ประเทศนิวซีแลนด์ มี 8 ชาติ ร่วมชิงชัย แบ่งออกเป็น 2 สาย ซึ่งทีมนักหวดลูกสักหลาดสาวไทย เป็นทีมวางอยู่ในสาย บี ร่วมกับคู่แข่งจาก ฟิลิปปินส์, เติร์กเมนิสถาน และ กวม ส่วนสาย เอ มีสิงคโปร์ เป็นทีมวาง และอยู่ร่วมสายกับ ปากีสถาน, มองโกเลีย และเจ้าภาพนิวซีแลนด์ รอบแรกจะแข่งพบกันหมดในแต่ละสาย  และจะนำอันดับ 1 ของแต่ละสายผ่านเข้ามาชิงชัยกัน เพื่อหาทีมชนะเลิศ ซึ่งจะได้เลื่อนชั้นขึ้นสู่กลุ่ม 1 ต่อไปในปีหน้าต่อไป</p>
<!-- /wp:paragraph -->

<!-- wp:paragraph -->
<p>โดยผลงานรอบแบ่งกลุ่มของทีมสาวไทย ชนะ เติร์กเมนิสถาน 3-0 คู่, แพ้ ฟิลิปปินส์ 1-2 คู่, ชนะ กวม 3-0 คู่ จบอันดับ 2 ของสาย บี พลาดโอกาสเข้าสู่รอบชิงชนะเลิศ และต้องหล่นไปชิงอันดับ 3 กับ ปากีสถาน อันดับ 2 ของสาย เอ ส่วน ฟิลิปปินส์ เอาชนะ กวม 3-0 คู่, ชนะ ไทย 2-1 คู่ และ ชนะ เติร์ก 3-0 คู่ เป็นที่ 1 สาย บี ผ่านเข้าไปชิงชนะเลิศกับ นิวซีแลนด์ เจ้าภาพแชมป์สาย เอ </p>
<!-- /wp:paragraph -->

<!-- wp:paragraph -->
<p>ความเคลื่อนไหวเมื่อวันที่ 8 ก.พ.ที่ผ่านมา ทีมเทนนิเฟดคัพสาวไทย มีโปรแกรมแข่งขันเกมที่ 3 กับ ปากีสถาน ในเวลา 11.00 น. ตามเวลาท้องถิ่น หรือเวลา 05.00 น.ตามเวลาประเทศไทย นำโดย “แทมมี่” แทมมารีน ธนสุกาญจน์ จอมเก๋าวัย 42 ปี อดีตมือ 19 ของโลก และ 4 ดาวรุ่ง "พราว" ชมภู่ทิพย์ จันดาเขต, "ออมสิน" อัญชิสา ฉันทะ, "ออม" วรรษชล สวัสดี และ "มะนาว" ธมจันทร์ มอมขุนทด พร้อมด้วย นายสมศักดิ์ รินทรานุรักษ์ ผู้ควบคุมทีมและผู้จัดการทีม, นายเกศวิน ณ ระนอง ผู้ช่วยผู้ควบคุมทีม, นายพนมกร พลัดเชื้อนิล กัปตัน</p>
<!-- /wp:paragraph -->

<!-- wp:paragraph -->
<p>เกมชิงอันดับ 3 เริ่มที่เดี่ยวมือสอง ไทยส่ง “ออม” วรรษชล สวัสดี ลงสู้ดวลกับ มาฮิน คูเรชิ ในต้นเซตแรกปากีสถานสู้ได้สูสีทีเดียว แต่หลังจากผ่านสี่เกมไปแล้ว วรรษชล เริ่มจับทางคุมเกมได้ดีมากขึ้นเบรกเกมเสิร์ฟพร้อมกับเอาชนะไป 6-3 นำ 1-0 และในเซตต่อมารูปเกมตกเป็นของสาวไทยครอบครองได้ทั้งหมดเดินเกมรุกกดดันเก็บตัวเบรกได้ต่อเนื่องก่อนปิดเซต 6-0 จบเกมเอาชนะไป 2-0 เซต 6-3,6-0 เก็บแต้มให้ไทยนำ 1-0 คู่</p>
<!-- /wp:paragraph -->

<!-- wp:paragraph -->
<p>ต่อมาเป็นเดี่ยวมือหนึ่ง “ออมสิน” อัญชิสา ฉันทะ ลงสนามพบกับ อุชน่า ชูฮีล  และเซตแรกแม้จะโดนเบรกก่อนแต่ก็ทวงคืนได้เร็ว จากนั้นเบรกกลับได้อีกพร้อมกับฟอร์มที่แน่นอนขึ้นจนสกอร์หนีไปเป็น 5-2 จากนั้นผลัดกันรักษาเกมเสิร์ฟจบเซตแรก อัญชิสา เอาชนะ 6-3 นำ 1-0 เซต และในเซตสอง ออมสิน ยังออกตัวไม่ดีพลาดโดนเบรกทำให้สกอร์ตามหลัง 2-4 ทว่าก็เบรกกลับในเกมต่อมาไล่ 3-4 และเกมยังพลิกไปมาผลัดกันเบรกจนสกอร์ 6-6 ก่อน ออมสิน พ่ายไป 3-7 เสมอ 1-1 เซต ต้องสู้ต่อในเซตสาม</p>
<!-- /wp:paragraph -->

<!-- wp:paragraph -->
<p>เริ่มเซตตัดสินผลัดกันเบรกตั้งแต่ต้นสกอร์ 2-2 ก่อนที่เกมที่หกดาวรุ่งไทยจะเบรกเกมได้อีกหนีไปเป็น 4-2 พร้อมกับขึ้นแท่น 5-2 เมื่อไม่พลาดในเกมเสิร์ฟต่อมา จากนั้นยังฮอตต่อเนื่องเบรกเสิร์ฟได้อีกปิดเซตสาม 6-2 จบเกม อัญชิสา ชนะ 2-1 เซต 6-3,6-7(3), 6-2 เก็บแต้มให้ไทยนำปากีสถาน 2-0 คู่ </p>
<!-- /wp:paragraph -->

<!-- wp:paragraph -->
<p>แม้ว่าจะคว้าชัยแน่นอนแล้วแต่ประเภทคู่ยังคงแข่งขันไทยส่ง “แทมมี่” แทมมารีน ธนสุกาญจน์ กับ “มะนาว” ธมจันทร์ มอมขุนทุด ลงพบกับ ชาร่าห์ มาห์บอบ คานห์ กับ ชารา มานซอร์ ผลการแข่งขันเป็นคู่ไทยที่เอาชนะไปได้ไม่ยาก 2-0 เซต 6-0 และ 6-1 จบการแข่งขันไทยชนะ ปากีสถาน 3-0 คู่ คว้าอันดับ 3 มาครอง ขณะที่คู่ชิงชนะเลิศ นิวซีแลนด์ ชนะ ฟิลิปปินส์ 2-1 คู่ คว้าแชมป์กลุ่ม 2 ในบ้านสำเร็จ </p>
<!-- /wp:paragraph -->

<!-- wp:paragraph -->
<p>หลังเกมนายสมศักดิ์ รินทรานุรักษ์ ผู้ควบคุมทีมและผู้จัดการทีม เผยว่า แม้จะไม่ได้แชมป์กลุ่มและพลาดเลื่อนขึ้นกลุ่ม 1 ในปีหน้า แต่ภาพรวมแล้วนักเทนนิสดาวรุ่งสายเลือดใหม่ชุดนี้ประสบการณ์เกมนานาชาติน้อยมากและเข้าแข่งเฟดคัพครั้งแรกด้วย แต่ก็ทำผลงานได้น่าพอใจทีเดียว เชื่อว่าแต่ละคนจะเรียนรู้เก็บเกี่ยวประสบการณ์จากทัวร์นาเม้นต์นี้ แล้วกลับไปแก้ไขข้อผิดพลาดเพื่อพัฒนาตัวเองไปสู่นักกีฬาอาชีพและกำลังสำคัญของทีมชาติไทยในอนาคต </p>
<!-- /wp:paragraph -->

<!-- wp:core-embed/youtube {"url":"https://youtu.be/WGKLWts5xEc","type":"video","providerNameSlug":"youtube","className":"wp-embed-aspect-16-9 wp-has-aspect-ratio"} -->
<figure class="wp-block-embed-youtube wp-block-embed is-type-video is-provider-youtube wp-embed-aspect-16-9 wp-has-aspect-ratio"><div class="wp-block-embed__wrapper">
https://youtu.be/WGKLWts5xEc
</div></figure>
<!-- /wp:core-embed/youtube -->

<!-- wp:paragraph -->
<p><br>สามารถติดตามภาพการแข่งขันเพิ่มเติมได้ที่: http://www.ltat.org/photos/ และ Facebook<a href="https://www.facebook.com/%E0%B8%AA%E0%B8%A1%E0%B8%B2%E0%B8%84%E0%B8%A1%E0%B8%81%E0%B8%B5%E0%B8%AC%E0%B8%B2%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA-%E0%B8%A5%E0%B8%AD%E0%B8%99%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA%E0%B8%AA%E0%B8%A1%E0%B8%B2%E0%B8%84%E0%B8%A1%E0%B9%81%E0%B8%AB%E0%B9%88%E0%B8%87%E0%B8%9B%E0%B8%A3%E0%B8%B0%E0%B9%80%E0%B8%97%E0%B8%A8%E0%B9%84%E0%B8%97%E0%B8%A2-%E0%B9%83%E0%B8%99%E0%B8%9E%E0%B8%A3%E0%B8%B0%E0%B8%9A%E0%B8%A3%E0%B8%A1%E0%B8%A3%E0%B8%B2%E0%B8%8A%E0%B8%B9%E0%B8%9B%E0%B8%96%E0%B8%B1%E0%B8%A1%E0%B8%A0%E0%B9%8C-LTAT-1088862107803423/">สมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ – LTAT</a></p>
<!-- /wp:paragraph -->

<!-- wp:image {"id":25151} -->
<figure class="wp-block-image"><img src="https://www.bucket.cloudaccess9.com/ltatorg/2020/02/078AB09C-9F69-41F1-A157-F4C6D104705E-1024x551.jpeg" alt="" class="wp-image-25151"/></figure>
<!-- /wp:image -->