<!-- wp:paragraph {"align":"center","style":{"typography":{"fontSize":20},"color":{"background":"#dbdbdb"}}} -->
<p class="has-text-align-center has-background" style="background-color:#dbdbdb;font-size:20px"><strong>"สุชัย" เติมพลังใจ-ให้โอวาททีมนักหวดหนุ่มปลุกขวัญสู้ศึก"เดวิสคัพ"-คว้าชัยฝากคนไทย</strong></p>
<!-- /wp:paragraph -->

<!-- wp:paragraph -->
<p>วันที่ 5 มิถุนายน 2567 ณ ศูนย์พัฒนากีฬาเทนนิสแห่งชาติ เมืองทองธานี จังหวัดนนทบุรี นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เป็นประธานกล่าวให้โอวาทแก่นักเทนนิสชายทีมชาติไทยและเจ้าหน้าที่ ที่จะเดินทางไปร่วมการแข่งขันเทนนิสชิงแชมป์โลก ประเภททีมชาย รายการ "2024 เดวิสคัพ" โซนเอเชีย/โอเชียเนีย กลุ่ม 3 ณ กรุงอัมมาน ประเทศจอร์แดน ระหว่างวันที่ 10-15 มิถุนายน 2567 โดยมี พลโท อุชุกร สาครนาวิน อุปนายกสมาคมฯ และ พันเอก วัฒนา จันทร์ไพจิตร กรรมการอำนวยการสมาคมฯ ในฐานะผู้จัดการทีมเดวิสคัพไทยร่วมด้วย นายสุชัย กล่าวว่า ขอให้คณะนักกีฬาและเจ้าหน้าที่ทุกคนเดินทางโดยสวัสดิภาพทั้งไปและกลับ โดยเดวิสคัพครั้งนี้ ทีมชาติไทยต้องเดินทางไปแข่งขันที่ประเทศจอร์แดน ก็ขอให้ทุกคนพยายามสู้ให้เต็มที่ เพื่อนำชัยชนะกลับมาฝากพี่น้องประชาชนคนไทย ตนจะเอาใจช่วย ส่งกำลังใจให้ ติดตามข่าวทุกระยะ และขอให้ทุกคนโชคดี</p>
<!-- /wp:paragraph -->

<!-- wp:paragraph -->
<p>จากนั้น นายสุชัย ได้นำเงินส่วนตัวมอบให้แก่นักเทนนิสชายทีมชาติไทยและเจ้าหน้าที่ จำนวน 11 คน โดยมอบให้คนละ 20,000 บาท รวมเป็นเงินทั้งสิ้น 220,000 บาท เพื่อเป็นขวัญกำลังใจให้ทุกคนในการทำหน้าที่เพื่อประเทศไทยในการแข่งขัน "2024 เดวิสคัพ" ณ กรุงอัมมาน ประเทศจอร์แดน คณะเทนนิสไทยชุดนี้ ประกอบด้วย "ผู้พันหลอด" พันเอก วัฒนา จันทร์ไพจิตร ผู้จัดการทีม, ดร.ธนากร ศรีชาพันธุ์ หรือ โค้ชเบิ้ม กัปตันทีม, นายนนทพัทธ์ เฟื่องเดช และนายวีรภัทร สิริจริยาพร ทำหน้าที่นักวิทยาศาสตร์การกีฬา ส่วนนักกีฬา ได้แก่ "แม็กซ์" แม็กซิมัส ภราพล โจนส์ ลูกครึ่งไทย-ออสเตรเลีย มือ 558 โลก และมือ 1 ของไทย, "บูม" กษิดิศ สำเร็จ มือ 672 โลก, "จูเนียร์" วิชยา ตรงเจริญชัยกุล มือ 778 โลก, "โอเว่น" ธนเพชร ฉันทะ มือ 893 โลก และ "ณัฐ" ปรัชญา อิสโร มือ 331 โลกในประเภทคู่ ซึ่งเป็นอันดับสูงที่สุดในนักเทนนิสไทย</p>
<!-- /wp:paragraph -->

<!-- wp:paragraph -->
<p>ผู้สื่อข่าวรายงานว่า หลังจากนั้น นักเทนนิสชายทีมชาติไทยได้ลงสนามฝึกซ้อม ณ สนามเทนนิส เอ ศูนย์พัฒนากีฬาเทนนิสแห่งชาติ เมืองทองธานี เพื่อเตรียมความพร้อม โดยได้เก็บตัวร่วมกันเข้าสู่สัปดาห์ที่ 2 แล้ว หลังจากก่อนหน้านี้ได้แยกย้ายกันไปแข่งขันเทนนิสอาชีพที่ต่างประเทศ ศึกเทนนิส "2024 เดวิสคัพ" โซนเอเชีย/โอเชียเนีย กลุ่ม 3 ในครั้งนี้ มี 10 ประเทศร่วมแข่งขัน ได้แก่ อินโดนีเซีย, อิหร่าน, จอร์แดน, มาเลเซีย, แปซิฟิก โอเชียเนีย, ซาอุดิอาระเบีย, สิงคโปร์, ซีเรีย, เวียดนาม และไทย โดยการแข่งขันจะแบ่งออกเป็น 2 กลุ่มๆ ละ 5 ทีม ผู้ชนะของทั้ง 2 กลุ่มจะได้เลื่อนขึ้นไปแข่งขันเพลย์ออฟเวิลด์กรุ๊ป 2 ปี ค.ศ. 2025 โดยอัตโนมัติ ขณะที่ทีมอันดับ 2 ของทั้ง 2 กลุ่ม จะแข่งเพลย์ออฟกันเพื่อคว้าตั๋วอีกใบขึ้นสู่การแข่งขันเพลย์ออฟเวิลด์กรุ๊ป 2 สำหรับทีมที่จบอันดับสุดท้ายของทั้ง 2 กลุ่ม จะตกชั้นไปเล่นในโซนเอเชีย/โอเชียเนีย กรุ๊ป 4 ในปี 2025 สรุป จะมีทีมได้เลื่อนชั้น 3 ทีม และตกชั้น 2 ทีม จากการแข่งขันครั้งนี้</p>
<!-- /wp:paragraph -->

<!-- wp:paragraph -->
<p>อนึ่ง คณะนักเทนนิสชายทีมชาติไทยและเจ้าหน้าที่ชุดเดวิสคัพ จะออกเดินทางจากท่าอากาศยานสุวรรณภูมิ ประเทศไทย เวลา 01.30 น. ของวันที่ 7 มิ.ย. (คืนวันที่ 6 มิ.ย.) มุ่งหน้าไปยัง ดูไบ ประเทศสหรัฐอาหรับเอมิเรตส์ (ยูเออี) เพื่อต่อเครื่องไปยังกรุงอัมมาน ประเทศจอร์แดน</p>
<!-- /wp:paragraph -->

<!-- wp:image {"id":43489,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/06/445220991_871326888363628_3025629207051689936_n-1024x683.jpg" alt="" class="wp-image-43489"/></figure>
<!-- /wp:image -->