<!-- wp:paragraph {"align":"center","style":{"typography":{"fontSize":20},"color":{"background":"#dae4e9"}}} -->
<p class="has-text-align-center has-background" style="background-color:#dae4e9;font-size:20px"><strong>"พัณณิน" ควงญี่ปุ่นเข้าชิงฯ หวด "เอสเอที" ธนเพชร-ยุทธนา ปะทะคู่อินโดฯ แย่งแชมป์ชายคู่</strong></p>
<!-- /wp:paragraph -->

<!-- wp:paragraph -->
<p>นักเทนนิสไทยผ่านเข้ารอบชิงชนะเลิศ ได้ทั้งประเภทหญิงคู่ และประเภทชายคู่ ในการแข่งขันเทนนิสนานาชาติ ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 14 มี.ค. 2568 เทนนิสหญิง W35 รายการ ไอทีเอฟ เวิลด์ เทนนิส ทัวร์ พรีเซนเต็ด บาย เอสเอที (3) ชิงเงินรางวัลรวม 30,000 ดอลลาร์สหรัฐ หรือประมาณ 1,029,000 บาท ในประเภทหญิงคู่ รอบรองชนะเลิศ "แนต" พัณณิน โควาพิทักษ์เทศ นักเทนนิสไทย และ ยูกิ นาอิโตะ นักเทนนิสญี่ปุ่น คู่มือวางอันดับ 2 ของรายการ ช่วยกันหวดเอาชนะ รินอน โอคุวากิ จากญี่ปุ่น และ ฟรานเชสก้า เพซ จากอิตาลี คู่มือวางอันดับ 4 ของรายการ 2-1 เซต 6-2, 2-6 และซูเปอร์ไทเบรก 10-6 พัณณิน และ ยูกิ เข้าไปชิงชนะเลิศกับ ชริวาลี ราชมิกา ภมิดิปาตี และ ไวเดฮี ชอว์ธารี จากอินเดีย คู่มือวางอันดับ 3 ของรายการ ที่ตัดเชือกชนะ ทรรศพร นาคหล่อ และ บุณยวีร์ ธรรมไชยวัฒน์ 2-1 เซต 5-7, 6-4 และซูเปอร์ไทเบรก 10-5</p>
<!-- /wp:paragraph -->

<!-- wp:paragraph -->
<p>ด้านเทนนิสชาย M15 รายการ ไอทีเอฟ เมนส์ เวิลด์ เทนนิส ทัวร์ (1) ชิงเงินรางวัลรวม 15,000 ดอลลาร์สหรัฐ หรือประมาณ 514,500 บาท ในประเภทชายคู่ รอบรองชนะเลิศ "โอเว่น" ธนเพชร ฉันทะ และ "สอง" ยุทธนา เจริญผล สองนักเทนนิสไทย ดวงเฮง ผ่านเข้ารอบชิงชนะเลิศ โดยไม่ต้องออกแรง หลังได้ชนะผ่าน ฟาอุสโต และ จอร์จิโอ ทาแบคโก จากอิตาลี ธนเพชร กับ ยุทธนา จะชิงชนะเลิศ กับ เอ็ม ริฟกี ฟิตรีอาดี และ คริสโตเฟอร์ รุงกัต จากอินโดนีเซีย ขณะที่ประเภทหญิงเดี่ยว มีสาวไทยผ่านเข้ารอบก่อนรองชนะเลิศได้ 2 คนคือ "แต้ว" ทรรศพร นาคหล่อ และ "ออมสิน" อัญชิสา ฉันทะ โดยคู่แรก ทรรศพร มือ 423 ของโลก ไม่สามารถเอาชนะฟอร์มการเล่นที่ดีของ แอนโทเนีย ชมิดท์ นักเทนนิสเยอรมนี มือ 487 ของโลก ได้ ก่อนสาวไทยพ่ายไป 0-2 เซต 2-6 และ 4-6 ด้าน อัญชิสา เจองานหนักอย่าง ลี อึนเฮ นักเทนนิสเกาหลีใต้ มือ 419 ของโลก ซึ่งเป็นมือวางอันดับ 6 ของรายการ และหลังจากดวลแร็กเกตผ่านไปถึง 3 เซต เป็น อัญชิสา ของไทย ที่ปราชัยไปอย่างน่าเสียดาย 1-2 เซต 6-3, 6-7 ไทเบรก 3-7 และ 4-6</p>
<!-- /wp:paragraph -->

<!-- wp:paragraph -->
<p>และจากสายการแข่งขัน แอนโทเนีย ชมิดท์ จะพบกับ ลี อึนเฮ ในรอบรองชนะเลิศต่อไป ในขณะที่ ทรรศพร และ อัญชิสา หยุดผลงานไว้ที่รอบก่อนรองชนะเลิศ ได้รางวัลปลอบใจ คนละ 830 ดอลลาร์สหรัฐ หรือประมาณ 28,469 บาท และคะแนนสะสมอันดับโลก คนละ 8 คะแนน ส่วนประเภทชายเดี่ยว รอบก่อนรองชนะเลิศ "แมงปอ" ภวิชญ์ สอนหลักทรัพย์ นักเทนนิสไทย มือ 833 ของโลก พยายามสู้เต็มที่ ก่อนพ่ายให้แก่ อเล็กซ์ นัฟฟ์ มือ 720 ของโลก จากลักเซมเบิร์ก 0-2 เซต 4-6, 3-6 ทำให้ อเล็กซ์ นัฟฟ์ ผ่านเข้ารอบรองชนะเลิศ ไปพบกับ จอร์จิโอ ทาแบคโก จากอิตาลี มือ 941 ของโลก ที่เข้ามาจากรอบคัดเลือก ในขณะที่ ภวิชญ์ ตกรอบก่อนรองฯ ได้รับเงินรางวัล จำนวน 438 ดอลลาร์สหรัฐ หรือประมาณ 15,023 บาท และ 2 คะแนน </p>
<!-- /wp:paragraph -->

<!-- wp:paragraph -->
<p>เช่นเดียวกับ "โอเว่น" ธนเพชร ฉันทะ มือ 712 ของโลก ซึ่งได้รับเงินรางวัลและคะแนนเท่ากับที่ ภวิชญ์ ได้ หลังจากในรอบก่อนรองชนะเลิศ ธนเพชร แพ้ให้แก่ ปีเตอร์ บาร์ บีริยูคอฟ นักเทนนิส มือ 360 ของโลก และมือวางอันดับ 1 ของรายการ 0-2 เซต 2-6 และ 5-7</p>
<!-- /wp:paragraph -->

<!-- wp:image {"id":48283,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/03/484567471_1074834621346186_3674125562120820990_n-1024x683.jpg" alt="" class="wp-image-48283"/></figure>
<!-- /wp:image -->