<!-- wp:paragraph {"align":"center","style":{"typography":{"fontSize":20},"color":{"background":"#e2d9da"}}} -->
<p class="has-text-align-center has-background" style="background-color:#e2d9da;font-size:20px"><strong>"มนัญชญา"ชนสเปน - "ลัลนา"เจอมือเก๋าสโลวีเนียคัดเลือกออสเตรเลียน โอเพ่นนัดแรกหวด 6 ม.ค.นี้</strong></p>
<!-- /wp:paragraph -->

<!-- wp:paragraph -->
<p>จับสลากประกบคู่แข่งขันเป็นที่เรียบร้อยแล้ว สำหรับรอบคัดเลือก ประเภทชายเดี่ยว และ หญิงเดี่ยว ศึกเทนนิสรายการใหญ่ แกรนด์สแลมแรกของปี "ออสเตรเลียน โอเพ่น 2025" ชิงเงินรางวัลรวม 59.90 ล้านดอลลาร์สหรัฐ หรือราว 2,066 ล้านบาท ที่เมลเบิร์นพาร์ค ในนครเมลเบิร์น ประเทศออสเตรเลีย ซึ่งจะเริ่มแข่งในวันจันทร์ที่ 6 ม.ค.นี้ สำหรับนักเทนนิสไทยที่จะลงสนามแข่งในรอบคัดเลือกปีนี้มี 2 คน จากประเภทหญิงเดี่ยว คือ "ไหม" มนัญชญา สว่างแก้ว วัย 22 ปี กับ "รวงข้าว" ลัลนา ธาราฤดี วัย 20 ปี</p>
<!-- /wp:paragraph -->

<!-- wp:paragraph -->
<p>ส่วนผลการประกบคู่ของนักหวดสาวไทยทั้ง 2 คน ในรอบคัดเลือก รอบแรก มนัญชญา มืออันดับ 130 ของโลกถูกจัดเป็นมือวาง 22 ของรอบคัดเลือก จะต้องเจอกับ มาริน่า บาสโชลส์ ริเบร่า นักหวดสเปน วัย 25 ปี มืออันดับ 212 ของโลก โดยจะลงสนามเป็นคู่สุดท้าย(คู่ที่ 5) ในสนาม 1573 อารีน่า ด้าน ลัลนา มืออันดับ 184 ของโลก ต้องเจอศึกหนักเมื่อต้องลงดวลแร็กเกตกับ ทามาร่า ซีดานเซค นักหวดสโลวีเนีย วัย 27 ปี มืออันดับ 181 ของโลก อดีตมือ 22 ของโลก ซึ่งถือเป็นนักหวดมือเก๋าที่ผ่านการแข่งขันระดับแกรนด์สแลมมาครบทั้ง 4 รายการ โดยเฉพาะเฟร้นซ์ โอเพ่น เคยทะลุเข้าถึงรอบรองชนะเลิศเมื่อปี 2021 และในออสเตรเลียน โอเพ่น ก็เคยทำผลงานเข้ารอบสาม เมื่อปี 2022 แต่ในปีล่าสุด 2024 หยุดเส้นทางไว้ที่รอบแรก โดยจะแข่งเป็นคู่ที่ 3 ของสนามหมายเลข 11</p>
<!-- /wp:paragraph -->

<!-- wp:image {"id":47241,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/472864904_1023664003129915_1866645552666776374_n-799x1024.jpg" alt="" class="wp-image-47241"/></figure>
<!-- /wp:image -->