<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>สาวไทยซ้อมมื้อแรกก่อนสู้ 2026 บิลลี จีน คิง คัพ <br>ผจก.ทีมลั่นนักกีฬาพร้อมแล้ว - กัปตันชี้ปรับตัวได้</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวทีมนักหวดสาวไทย ก่อนเข้าร่วมการแข่งขันเทนนิสชิงแชมป์โลก ประเภททีมหญิง รายการ “2026 บิลลี จีน คิง คัพ บาย เกนบริดจ์” เอเชีย/โอเชียเนีย กลุ่ม 1 ที่เมืองนิวเดลี ประเทศอินเดีย ระหว่างวันที่ 7-11 เม.ย. 2569 หลังจากเดินทางไปถึงเมืองนิวเดลี เมื่อวันที่ 4 เม.ย. ล่าสุด ได้ลงสนามฝึกซ้อมทั้งช่วงเช้าและช่วงบ่ายของวันที่ 5 เม.ย.</p>
<!-- /wp:paragraph -->

<!-- wp:paragraph -->
<p>นายภุชงค์ เลาหศิริวงศ์ กรรมการอำนวยการสมาคมกีฬาลอนเทนนิสแห่งประเทศไทยฯ และฝ่ายจัดการแข่งขัน ในฐานะผู้จัดการทีมไทย เปิดเผยว่า โดยภาพรวมแล้ว ถือว่าศึกบิลลี จีน คิง คัพ ปีนี้ดีกว่าปีที่แล้ว ซึ่งปีที่แล้วจัดที่เมืองปูเน่ ของอินเดีย โดยเฉพาะสภาพอากาศ อุณหภูมิเมื่อเช้าประมาณ 18 องศาเซลเซียส ส่วนการแข่งขันนั้นจะเริ่มในช่วงบ่าย คาดว่าอุณหภูมิน่าจะไม่สูงเท่ากับปูเน่ ที่ตอนนั้นประมาณ 37 องศาเซลเซียส</p>
<!-- /wp:paragraph -->

<!-- wp:paragraph -->
<p>"ตอนนี้นักกีฬาไทยมีความพร้อม ทุกคนมีขวัญกำลังใจที่ดีเยี่ยม พร้อมสำหรับการแข่งขันที่จะเริ่มในวันที่ 7 เม.ย. ต้องรอดูว่าจะพบกับทีมใดเป็นทีมแรก ในการประชุมผู้จัดการทีมและกัปตันทีมในวันที่ 6 เม.ย. ทั้งนี้ เมื่อดูรายชื่อนักกีฬาแต่ละทีมแล้ว เชื่อว่าไทยสู้ได้ และขอฝากแฟนเทนนิสชาวไทยช่วยเชียร์นักกีฬาไทยด้วยครับ"</p>
<!-- /wp:paragraph -->

<!-- wp:paragraph -->
<p>ด้าน "โค้ชเอ็กซ์" นายพชรพล คำสมาน กัปตันทีมไทย กล่าวว่า วันแรกเป็นการฝึกซ้อมเพื่อปรับให้เข้ากับสภาพสนาม และลูกบอล ซึ่งต้องปรับนิดหน่อย ตีไม่ยากมาก แม้บอลจะเก่าเร็ว แต่น้อง ๆ ในทีมบอกว่าไม่มีปัญหา ส่วนสภาพสนามก็ไม่มีปัญหาเช่นกัน คอร์ทช้าเหมือนบ้านเรา ในขณะที่สภาพอากาศ วันแรกที่มาถึง ค่าฝุ่นสูงประมาณ 300 แต่รุ่งขึ้นลดลง ก็ไม่น่าจะส่งผลกระทบมากนัก</p>
<!-- /wp:paragraph -->

<!-- wp:paragraph -->
<p>สำหรับนักเทนนิสหญิงทีมชาติไทยชุดนี้ ประกอบด้วย "อีฟ" พัชรินทร์ ชีพชาญเดช, "ออมสิน" อัญชิสา ฉันทะ, "แต้ว" ทรรศพร นาคหล่อ, "เอิร์ธ" เพียงธาร ผลิพืช และ "บัว" กมลวรรณ ยอดเพ็ชร โดยมี นายนนทพัทธ์ เฟื่องเดช ทำหน้าที่ นักวิทยาศาสตร์การกีฬา</p>
<!-- /wp:paragraph -->

<!-- wp:image {"id":55548,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2026/04/663033892_1385884276907884_2899122591340927622_n-1024x683.jpg" alt="" class="wp-image-55548"/></figure>
<!-- /wp:image -->