<!-- wp:paragraph {"align":"center","style":{"typography":{"fontSize":20},"color":{"background":"#d8bee4"}}} -->
<p class="has-text-align-center has-background" style="background-color:#d8bee4;font-size:20px"><strong>หนุ่มออสซี่โค่นเต็ง1ผงาดแชมป์คู่เทนนิส "บางกอก ชาลเลนเจอร์""ม้ามืด" เข้าชิงชายเดี่ยวชน "อเมริกัน"</strong></p>
<!-- /wp:paragraph -->

<!-- wp:paragraph -->
<p>สมาพันธ์นักเทนนิสชาย (เอทีพี) ร่วมกับ สมาคมกีฬาลอนเทนนิสแห่งประเทศไทย ในพระบรมราชูปถัมภ์ จัดการแข่งขันเทนนิสชาย เอทีพี ชาลเลนเจอร์ ทัวร์ รายการ Bangkok Challenger (บางกอก ชาลเลนเจอร์) ระดับ ชาลเลนเจอร์ 100 ชิงเงินรางวัลรวม 133,250 ดอลลาร์สหรัฐ หรือประมาณ 4,930,250 บาท ณ ศูนย์พัฒนากีฬาเทนนิสแห่งชาติ เมืองทองธานี และเมื่อวันที่ 28 ก.ย. 2567 เข้าโค้งสุดท้ายของการแข่งขัน ประเภทชายคู่ รอบชิงชนะเลิศ เบลค เอลลิส และ อดัม วอลตัน คู่หูนักหวดจากออสเตรเลีย มือคู่อันดับ 195 และ 226 ของโลกตามลำดับ โชว์ฟอร์มการเล่นที่เข้าขา ผนึกกำลังโค่น "คู่เต็ง 1" อาร์จุน กาเด และ ริธวิก เชาดารี บอลลิปาลลี คู่นักหวดชาวอินเดีย มือคู่อันดับ 97 และ 109 ของโลกตามลำดับ ซึ่งเป็นคู่มือวาง 1 ของรายการ ด้วยการเฉือนชนะ 2-1 เซต 3-6, 7-5 และซูเปอร์ไทเบรก 10-8 ส่งผลให้คู่หนุ่มออสซี่ได้ครองแชมป์ประเภทชายคู่ทันที</p>
<!-- /wp:paragraph -->

<!-- wp:paragraph -->
<p>จากนั้นมีพิธีมอบรางวัล โดย นายธานี แสนยาอุโฆษ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ และประธานฝ่ายพัฒนาเยาวชน เป็นประธานมอบโล่และป้ายเงินรางวัลให้แก่นักกีฬา สำหรับแชมป์ประเภทชายคู่ ได้รับเงินรางวัลไปแบ่งกัน จำนวน 7,580 ดอลลาร์สหรัฐ หรือประมาณ 280,460 บาท และคะแนนสะสมอันดับโลก คนละ 100 คะแนน ส่วนรองแชมป์ชายคู่ ได้รับเงินรางวัลร่วมกัน จำนวน 4,400 ดอลลาร์สหรัฐ หรือประมาณ 162,800 บาท และคะแนนสะสมอันดับโลก คนละ 60 คะแนน ขณะที่ประเภทชายเดี่ยว เป็นการแข่งขันรอบรองชนะเลิศ แมคเคนซี่ แมคโดนัลด์ นักหวดหนุ่มชาวอเมริกัน วัย 29 ปี มือ 172 ของโลก ใช้การหวดที่หลากหลาย รวมทั้งลูกหยอดหน้าเน็ตสวย ๆ หลายลูก พาตัวเองตัดเชือกชนะ "เต็ง 8" โคลแมน หว่อง นักเทนนิสหนุ่มฮ่องกง วัย 20 ปี มือ 134 ของโลก ได้ 2-0 เซต ด้วยสกอร์ 6-3 และ 6-4 โดยใช้เวลาในการแข่งขันทั้งสิ้น 71 นาที ส่งผลให้ แมคโดนัลด์ ผ่านเข้ารอบชิงชนะเลิศได้เป็นคนแรก</p>
<!-- /wp:paragraph -->

<!-- wp:paragraph -->
<p>ทางด้าน วู ตง-หลิน นักเทนนิสหนุ่มไต้หวัน วัย 26 ปี มือ 315 ของโลก ที่เข้ามาจากรอบคัดเลือก พบกับ เจมส์ แมคเคบ นักเทนนิสหนุ่มออสเตรเลีย วัย 21 ปี มือ 297 ของโลก ผลปรากฏว่า วู ตง-หลิน ออกสตาร์ทได้อย่างสวยงาม เอาชนะเซตแรกได้อย่างขาดลอย 6-1 ทว่า เซตสองหนุ่มออสซี่ตั้งหลักสู้ใหม่ และทำสำเร็จ ส่งผลให้เสมอกัน 1-1 เซต และในเซตสาม ทั้งคู่เรียกอาวุธออกมาสู้กันได้อย่างสนุก สูสีถึงไทเบรก ก่อนที่ วู ตง-หลิน จะเป็นฝ่ายกำชัยชนะในที่สุด สรุป วู ตง-หลิน ชนะ เจมส์ แมคเคบ 2-1 เซต 6-1, 3-6 และ 7-6 ไทเบรก 7-2 ในเวลา 2 ชั่วโมง 44 นาที สำหรับการแข่งขันประเภทชายเดี่ยว รอบชิงชนะเลิศ ระหว่าง แมคเคนซี่ แมคโดนัลด์ กับ วู ตง-หลิน ซึ่งถือเป็นม้ามืดของรายการนี้ หลังจากฝ่าด่านมาตั้งแต่รอบคัดเลือกจนก้าวสู่รอบชิงฯ จะมีขึ้นในวันอาทิตย์ที่ 29 ก.ย. 2567 เวลา 10.30 น. ที่สนามเทนนิส คอร์ต บี ศูนย์พัฒนากีฬาเทนนิสแห่งชาติ เมืองทองธานี</p>
<!-- /wp:paragraph -->

<!-- wp:paragraph -->
<p>ในส่วน โคลแมน หว่อง และ เจมส์ แมคเคบ ซึ่งหยุดผลงานไว้เพียงรอบรองชนะเลิศ ประเภทชายเดี่ยว แต่ยังได้รับเงินรางวัลปลอบใจ คนละ 6,340 ดอลลาร์สหรัฐ หรือประมาณ 234,580 บาท และคะแนนสะสมอันดับโลก คนละ 25 คะแนน</p>
<!-- /wp:paragraph -->

<!-- wp:image {"id":45853,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/09/461466495_950703040426012_6382812471411610108_n-1024x683.jpg" alt="" class="wp-image-45853"/></figure>
<!-- /wp:image -->