<!-- wp:paragraph {"align":"center","style":{"typography":{"fontSize":20},"color":{"background":"#a6b5bc"}}} -->
<p class="has-text-align-center has-background" style="background-color:#a6b5bc;font-size:20px"><strong>"สุชัย" เปิดทีมงานโชว์วิสัยทัศน์ชิงประธานโอลิมปิคไทย เสนอตั้งกองทุนช่วยแก้ปัญหาให้สมาคมกีฬาปีละ 200 ล้าน</strong></p>
<!-- /wp:paragraph -->

<!-- wp:paragraph -->
<p>สุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เปิดตัวทีมงานพร้อมโชว์วิสัยทัศน์ ชิงตำแหน่งประธานโอลิมปิคฯ ยันพร้อมเข้ามาทำงานเพื่อวงการกีฬาไทย ไม่หวังผลประโยชน์แอบแฝง และอยู่ในวงการกีฬามา 20 ปี เข้าใจและทราบถึงปัญหาที่เกิดเป็นอย่างดี เผยมีแนวคิดหาเงินปีละ 100-200 ล้านบาทจากเอกชน เป็นกองทุนช่วยสมาคมกีฬาต่าง ๆ แก้ปัญหาเบิก-จ่าย พร้อมหนุนไทยเป็นเจ้าภาพเอเชียนเกมส์ ปี 2038 นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ หนึ่งในแคนดิเดตชิงตำแหน่งประธานคณะกรรมการโอลิมปิคแห่งประเทศไทยฯ ตั้งโต๊ะแถลงเปิดใจกับสื่อมวลชนเป็นครั้งแรก ถึงการเข้าร่วมชิงตำแหน่งประธานคณะกรรมการโอลิมปิคแห่งประเทศไทยฯ วาระใหม่ ที่ห้องประชุมชั้น 2 ศูนย์พัฒนากีฬาเทนนิสแห่งชาติ สมาคมกีฬาลอนเทนนิสฯ เมืองทองธานี จ.นนทบุรี เมื่อวันที่ 17 มี.ค. ที่ผ่านมา</p>
<!-- /wp:paragraph -->

<!-- wp:paragraph -->
<p>ภายในงานดังกล่าว ยังมีการเปิดตัวคณะทำงานของ นายสุชัย ในการลงสมัครชิงตำแหน่งประธานคณะกรรมการโอลิมปิคแห่งประเทศไทยฯ ซึ่งประกอบด้วย ดร.สีหศักดิ์ อารีราชการัณย์ นายกสมาคมกีฬาฟิกเกอร์และสปีดสเก็ตติ้งแห่งประเทศไทย, พลตำรวจโท ชัยวัฒน์ โชติมา เลขาธิการสมาคมกีฬามวยสากลแห่งประเทศไทย ซึ่งเป็นผู้แทน นายพิชัย ชุณหวชิร นายกสมาคมกีฬามวยสากลแห่งประเทศไทย รองนายกรัฐมนตรี และรัฐมนตรีว่าการกระทรวงการคลัง และ นายไทยทนุ วรรณสุข เลขาธิการสมาคมกีฬาลอนเทนนิสฯ นอกจากนี้ ยังมีนักกีฬาคนดังของวงการกีฬาไทย ทั้งอดีตและปัจจุบัน อาทิ สมรักษ์ คำสิงห์ ฮีโร่นักชกเหรียญทองโอลิมปิก 1996, สมจิตร จงจอหอ ฮีโร่นักชกเหรียญทองโอลิมปิก 2008, จันทร์แจ่ม สุวรรณเพ็ง นักชกเหรียญทองแดง โอลิมปิกเกมส์ 2024 "บอล" ภราดร ศรีชาพันธุ์ อดีตนักเทนนิสหมายเลข 1 เอเชีย และมือ 9 ของโลก, "ปิ๊ก" ดนัย อุดมโชค อดีตมือ 1 ของไทย ร่วมด้วย แฝดต้น-ต้อง สนฉัตร-สรรค์ชัย รติวัฒน์ รวมถึง กษิดิศ สำเร็จ นักหวดทีมชาติไทย ที่เพิ่งผ่านสังเวียนแกรนด์สแลม อย่างรายการออสเตรเลียน โอเพ่น 2025 พร้อมด้วยคุณพ่อ วิทยา สำเร็จ อดีตทีมชาติไทย มาร่วมในงานนี้ด้วย</p>
<!-- /wp:paragraph -->

<!-- wp:paragraph -->
<p>นายสุชัย พรชัยศักดิ์อุดม เปิดเผยว่า สำหรับเทนนิสนั้นเหมือนเป็นบ้านหลังที่ 2 ของตน ทุกคนเหมือนครอบครัว ซึ่งเป็นงานที่ตนทำแล้วมีความสุขมาก ๆ ส่วนกระแสข่าวที่ว่า การเลือกตั้งครั้งนี้มีความขัดแย้งกัน ตนขอยืนยันว่าไม่มี สำหรับตนมีความตั้งใจจะเข้ามาทำงาน โดยอยากจะเข้ามาพัฒนาวงการกีฬาไทย และขอยืนยันว่าไม่มีเรื่องของผลประโยชน์แอบแฝง สำหรับการลงสมัครของตน ขอให้ถือว่าเป็นทางเลือกของสมาคมกีฬาไทย "ประเทศไทยโชคดีมาก ๆ ครับ ที่มีบุคลากรกีฬาที่เก่ง และมีความสามารถหลาย ๆ คน อย่างเช่น คุณหญิงปัทมา ลีสวัสดิ์ตระกูล ซึ่งเป็นไอโอซีเมมเบอร์ ก็ทำหน้าที่ได้อย่างเข้มแข็ง คอยประสานวงการกีฬาโลกและวงการกีฬาไทย รวมถึง คุณพิมล ศรีวิกรม์ ซึ่งถือเป็นบุคคลที่มีคุณค่ากับประเทศไทยและวงการกีฬาเป็นอย่างมาก ที่ผ่านมาได้สร้างฮีโร่เหรียญรางวัลโอลิมปิกเกมส์มาอย่างต่อเนื่อง"</p>
<!-- /wp:paragraph -->

<!-- wp:paragraph -->
<p>"ส่วนตัวผมเอง เคยทำงานอยู่กับวงการมวยสากลมามากกว่า 20 ปี ทำงานกับสมาคมกีฬาว่ายน้ำแห่งประเทศไทย ก่อนมาทำงานกับสมาคมกีฬาลอนเทนนิสแห่งประเทศไทย ได้รับรู้และเห็นปัญหาต่าง ๆ ที่เกิดขึ้นกับวงการกีฬา สิ่งที่อยากจะปรับแก้ชัด ๆ ที่เห็นคือ เรื่องเบี้ยเลี้ยง การเตรียมทีมนักกีฬา และการจัดการแข่งขันของสมาคมกีฬา รวมทั้งการส่งนักกีฬาออกแข่งขันต่างประเทศ ซึ่งเราเห็นเรื่องของเงินที่ติดขัดค้างท่อมาตลอดในระยะหลัง ๆ สิ่งที่อยากเสนอเป็นทางแก้อีกทาง คือตนอยากช่วยหาแหล่งเงินจากภาคเอกชน ปีละ 100-200 ล้านบาท มาตั้งเป็นกองทุนเพื่อช่วยเหลือสมาคมกีฬาให้เกิดความคล่องตัว เงินส่วนนี้ไม่ใช่เงินแจก แต่เป็นเงินให้สมาคมกีฬา ซึ่งมีความจำเป็นเร่งด่วนต้องนำเงินไปใช้ก่อน หลังจากงบจาก การกีฬาแห่งประเทศไทย หรือ กกท. ออก ก็จะต้องนำมาคืนกองทุนส่วนนี้เพื่อหมุนเวียนให้สมาคมอื่นต่อไป เรื่องนี้ตนกำลังประสานงานกับทีมกฎหมาย กกท. รวมถึงกับคณะกรรมการโอลิมปิคแห่งประเทศไทยอยู่ เพื่อศึกษาความเป็นไปได้"</p>
<!-- /wp:paragraph -->

<!-- wp:paragraph -->
<p>นายสุชัย กล่าวต่อว่า นอกจากนี้ อยากผลักดันให้ประเทศไทยกลับมาเป็นเจ้าภาพจัดกีฬาเอเชี่ยนเกมส์ หลังจากไม่ได้จัดมานาน ซึ่งก็น่าจะเป็นปี 2038 สำหรับตนแล้ว ตำแหน่งประธานโอลิมปิคไม่สำคัญเท่ากับทีมงาน ซึ่งมั่นใจว่าทีมงานของตนมีความแข็งแกร่งและมีคุณภาพ พร้อมที่จะทำงานเพื่อวงการกีฬาไทย สำหรับผมและทีมที่อาสาลงสมัครเลือกตั้งประธานและคณะกรรมการโอลิมปิควาระใหม่ ซึ่งจะมีขึ้นในวันที่ 25 มี.ค.นี้ ถือว่าขอให้เป็นหนึ่งในทางเลือกของแต่ละสมาคมกีฬา ในการแข่งขันเลือกตั้งที่เกิดขึ้นตามระบบประชาธิปไตย ด้าน ดร.สีหศักดิ์ อารีย์ราชการัณย์ นายกสมาคมกีฬาฟิกเกอร์สเก็ตแห่งประเทศไทย กล่าวว่า สำหรับตนเองทำงานกับคุณพ่อ พลตรี จารึก อารีย์ราชการัณย์ ซึ่งทำงานกับคณะกรรมการโอลิมปิคแห่งประเทศไทยมาตลอด ตามคุณพ่อไปต่างประเทศอยู่ ๆ บ่อย ทำให้ตนรู้จักกับผู้บริหารในระดับไอโอซี และ โอซีเอ อยู่หลายคน ตนก็มั่นใจว่าจะสามารถทำหน้าที่ประสานและทำงานเชื่อมกับองค์กรเหล่านี้ เพื่อประโยชน์ของวงการกีฬาไทยได้ อย่างไรก็ตาม เรื่องภายในบ้าน ภายในประเทศ เราต้องจัดสรรเรื่องต่าง ๆ ให้ลงตัวก่อน ซึ่งตนในฐานะที่เป็นนายกสมาคมกีฬาฟิกเกอร์สเก็ตแห่งประเทศไทย รับทราบปัญหาและเจอกับปัญหาในการทำกีฬา โดยเฉพาะเรื่องงบทำกีฬา หวังว่าทั้ง 37 สมาคมจะให้การสนับสนุน และช่วยกันผลักดันให้กีฬาไทยเดินไปข้างหน้า</p>
<!-- /wp:paragraph -->

<!-- wp:paragraph -->
<p>พลตำรวจโท ชัยวัฒน์ โชติมา เลขาธิการสมาคมกีฬามวยสากลแห่งประเทศไทย กล่าวว่า ตนเป็นผู้แทนของ นายพิชัย ชุณหวชิร นายกสมาคมกีฬามวยสากลแห่งประเทศไทย มาร่วมงานแถลงข่าวครั้งนี้ ซึ่งนายพิชัย มีความยินดีและพร้อมร่วมทีมบริหาร ทั้งนี้ สำหรับนายสุชัย ถือเป็นอีกหนึ่งคนที่คร่ำหวอดอยู่ในวงการกีฬาไทยมายาวนาน อยู่เบื้องหลังวงการสมาคมกีฬามวยสากลฯ มาตั้งแต่ช่วงปี 2008 และมีส่วนสำคัญในความสำเร็จหลาย ๆ อย่าง สิ่งที่อยากจะเห็นคือการผลักดันให้ โอลิมปิคเทรนนิ่งเซนเตอร์ ที่มีความพร้อมในทุก ๆ ด้านเกิดขึ้นจริง เพื่อผลักดันให้วงการกีฬาไทยประสบความสำเร็จอย่างยั่งยืน อย่างตอนนี้ก็มีศูนย์ฝึกกีฬามวย ที่ กกท. ซึ่งกำลังจะเปิดใช้ สำหรับตนมองว่า นายสุชัย มีศักยภาพและเหมาะสมที่จะเข้ามาทำงาน ขณะที่ นายไทยทนุ วรรณสุข เลขาธิการสมาคมกีฬาลอนเทนนิสฯ กล่าวว่า สำหรับตนมีโอกาสได้ร่วมทำงานกับนายสุชัย ในสมาคมกีฬาลอนเทนนิสฯ มาเป็นเวลา 5 ปีแล้ว ซึ่งนายสุชัยเป็นผู้ใหญ่ที่ใจดีมาก ๆ ชอบช่วยเหลือทุกคน และเป็นคนที่มีความคิดในการบริหารงานที่ค่อนข้างกว้างไกล ให้เกียรติกับคนทำงานทุกคน ไม่ว่าจะเป็นพนักงาน หรือเจ้าหน้าที่ ดูแลทั้งเรื่องสวัสดิการ ความเป็นอยู่และการทำงานต่าง ๆ ที่สำคัญนายสุชัยเป็นคนที่มีความสัมพันธ์ที่ดีกับคนในหลายวงการมาก ซึ่งสิ่งนี้ตนเชื่อว่าจะเป็นส่วนสำคัญที่ช่วยให้การทำงานกีฬานั้นราบรื่นด้วย ตนก็หวังว่าแต่ละสมาคมจะพิจารณาและให้การสนับสนุนนายสุชัย ในการเข้าทำงานเพื่อวงการกีฬาไทย และเชื่อว่าหากได้รับเลือกให้ดำรงตำแหน่ง แต่ละสมาคมกีฬาจะไม่ผิดหวังที่เลือกนายสุชัยเข้ามาทำงานแน่นอน</p>
<!-- /wp:paragraph -->

<!-- wp:paragraph -->
<p>สำหรับ นายสุชัย พรชัยศักดิ์อุดม ปัจจุบันดำรงตำแหน่งนายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ ซึ่งดำรงตำแหน่งนี้มาตั้งแต่ปลายปี 2563 โดยสมัยนี้ถือเป็นสมัยที่ 2 มีวาระการทำงานตั้งแต่ 2567-2571 โดยในสมัยที่ยังศึกษาอยู่ที่โรงเรียนมัธยมวัดสุทธิวราราม เคยเป็นนักกีฬามวยสากลสมัครเล่น และเคยคว้าเหรียญรางวัลจากการแข่งขันเวทีต่าง ๆ มาด้วย นอกจาก นายสุชัย นี้ยังเคยดำรงตำแหน่ง เป็นเลขาธิการสมาคมกีฬามวยสากลแห่งประเทศไทย และอยู่เบื้องหลังความสำเร็จของนักมวยเหรียญรางวัลโอลิมปิคหลายราย อาทิ มนัส บุญจำนงค์ ที่คว้าเหรียญทอง ในโอลิมปิกเกมส์ ปี 2004 และ แก้ว พงษ์ประยูร ที่คว้าเหรียญเงินโอลิมปิก 2012 ที่อังกฤษ นอกจากนี้ยังมีมูลนิธิเพื่อเด็กและเยาวชน ในการช่วยเหลือเด็กทั้งในด้านกีฬาและการศึกษาด้วย.</p>
<!-- /wp:paragraph -->

<!-- wp:image {"id":48315,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/03/484918158_1077226571106991_4055213166467335023_n-1024x683.jpg" alt="" class="wp-image-48315"/></figure>
<!-- /wp:image -->