<!-- wp:paragraph {"align":"center","style":{"typography":{"fontSize":20},"color":{"background":"#efefd2"}}} -->
<p class="has-text-align-center has-background" style="background-color:#efefd2;font-size:20px"><strong>เหรียญทองที่ 2 มาแล้วจากทีมชายหลังดวลมาราธอนข้ามวันกับอินโดฯ</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิส กีฬาซีเกมส์ ครั้งที่ 31 ที่สนามฮานากา บั๊ก นิงห์ ณ เมืองบั๊ก นิงห์ สาธารณรัฐสังคมนิยมเวียดนาม ในรอบชิงชนะเลิศ ประเภททีมชาย เมื่อวันที่ 15 พ.ค. 2565 ทีมชาติไทย พบกับ ทีมชาติอินโดนีเซีย โดยเริ่มเวลาประมาณ 15.30 น. และไปสิ้นสุดลงเวลาประมาณ 00.30 น. ข้ามไปเป็นวันที่ 16 พ.ค. 2565</p>
<!-- /wp:paragraph -->

<!-- wp:paragraph -->
<p>คู่แรก เดี่ยวมือ 2 "สอง" ยุทธนา เจริญผล นักหวดชาวอ่างทอง วัย 21 ปี เข้าร่วมการแข่งขันกีฬาซีเกมส์เป็นครั้งแรก สุดต้านความเก๋าของ คริสโตเฟอร์ รุงกัท หนุ่มอินโดนีเซีย วัย 32 ปี ที่กวาดเหรียญซีเกมส์มาแล้วหลายเหรียญ ทำให้ ยุทธนา พ่ายไป 1-2 เซต 5-7, 6-3 และ 3-6 อินโดนีเซียขึ้นนำ 1-0 คู่ ต่อด้วย เดี่ยวมือ 1 "บูม" กษิดิศ สำเร็จ นักหวดหนุ่มกรุงเทพฯ วัย 21 ปี แข่งขันกับ มูฮัมหมัด ริฟกี ฟิเตรียดี้ วัย 23 ปี ได้อย่างสนุก ต้องดวลเซตสามเพื่อตัดสินและเป็น กษิดิศ ที่เฉือนชนะไป 2-1 เซต 7-5, 4-6 และ 6-4 เก็บแต้มให้ทีมไทยตีเสมอทีมอินโดนีเซียเป็น 1-1 คู่</p>
<!-- /wp:paragraph -->

<!-- wp:paragraph -->
<p>ประเภทคู่ ทีมไทยส่ง "ณัฐ" ปรัชญา อิสโร นักหวดหนุ่มสงขลา วัย 27 ปี และ "แซค" ฐานทัพ สุขสำราญ นักหวดหนุ่มลพบุรี วัย 21 ปี ลงสนามพบกับ คริสโตเฟอร์ รุงกัท และ มูฮัมหมัด ริฟกี ฟิเตรียดี้ ปรากฏว่า เซตแรก คู่หนุ่มไทยพ่ายไป 3-6 ในเซตสอง ตามอยู่ 3-5 แต่ช่วยกันหวดจนแซงเอาชนะได้ 7-5 และในเซตตัดสิน เกมเป็นไปอย่างสูสี หลังเสมอ 5-5 ไทยรักษาเกมเสิร์ฟและเบรกได้ในเกมสุดท้าย ก่อนเอาชนะไป 7-5 สรุป ปรัชญา และ ฐานทัพ ชนะ 2-1 เซต 3-6, 7-5 และ 7-5 ส่งให้ ทีมชาติไทย ชนะ ทีมชาติอินโดนีเซีย 2-1 คู่ คว้าเหรียญทองมาครองได้สำเร็จ</p>
<!-- /wp:paragraph -->

<!-- wp:paragraph -->
<p>จากชัยชนะครั้งนี้ นับเป็นการกลับมาคว้าแชมป์ประเภททีมชายได้อีกครั้งของทีมไทย หลังจากเคยได้แชมป์มาแล้ว 8 สมัย (ปี 1965 ที่มาเลเซีย, ปี 1973 ที่สิงคโปร์, ปี 1989 ที่มาเลเซีย, ปี 1991 ที่ฟิลิปปินส์, ปี 1995 ที่เชียงใหม่, ปี 1999 ที่บรูไน, ปี 2007 ที่นครราชสีมา ปี 2015 ที่สิงคโปร์ โดยในปี 2013, 2017 และ 2019 ไม่มีการแข่งขันเทนนิสประเภททีม)</p>
<!-- /wp:paragraph -->

<!-- wp:paragraph -->
<p>และนับเป็นเหรียญทองที่ 2 ของทีมเทนนิสไทยในซีเกมส์ ครั้งที่ 31 หลังได้จากประเภททีมหญิงไปแล้ว ภายใต้การนำทีมของ นายไทยทนุ วรรณสุข เลขาธิการสมาคมกีฬาลอนเทนนิสฯ และผู้จัดการทีม, ดร.ธนากร ศรีชาพันธุ์ ผู้ฝึกสอนทีมชาย, นายพชรพล คำสมาน ผู้ฝึกสอนทีมหญิง, พันตรี วิทยา สำเร็จ ผู้ช่วยผู้ฝึกสอน ร่วมด้วยการทำหน้าที่ของ สิบตำรวจตรี วีรภัทร สิริจริยาพร นักวิทยาศาสตร์การกีฬา, น.ส.นวลพรรณ จั่นทิม นักกายภาพบำบัด และ นายบุญมี โพธิ์ไพจิตร เจ้าหน้าที่นวด</p>
<!-- /wp:paragraph -->

<!-- wp:image {"id":32028,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2022/05/Untitled-1024x567.jpg" alt="" class="wp-image-32028"/></figure>
<!-- /wp:image -->