<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>"กษิดิศ - พัชรินทร์" จบที่รองแชมป์ <br>เกาหลีมาแรงหวดไอทีเอฟที่นครปฐม</strong></p>
<!-- /wp:paragraph -->

<!-- wp:paragraph -->
<p>สหพันธ์เทนนิสนานาชาติ (ไอทีเอฟ) ร่วมกับ สมาคมกีฬาลอนเทนนิสแห่งประเทศไทย ในพระบรมราชูปถัมภ์ และ มหาวิทยาลัยเกษตรศาสตร์ วิทยาเขตกำแพงแสน จ.นครปฐม จัดการแข่งขันเทนนิสอาชีพ ไอทีเอฟ เวิลด์ เทนนิส ทัวร์ ชายและหญิง สัปดาห์แรก ณ สนามเทนนิส ม.เกษตรศาสตร์ วิทยาเขตกำแพงแสน และเมื่อวันที่ 3 พ.ค. 2569 เป็นวันสุดท้าย โดย นายอุกฤษฏ์ มนูจันทรัถ ผู้อำนวยการสำนักงานวิทยาเขตกำแพงแสน เป็นประธานในพิธีมอบรางวัล</p>
<!-- /wp:paragraph -->

<!-- wp:paragraph -->
<p>ประเภทชายเดี่ยว เทนนิสอาชีพชาย เอ็ม 25 รายการ ไอทีเอฟ เมนส์ เวิลด์ เทนนิส ทัวร์ (1) ชิงเงินรางวัลรวม 30,000 ดอลลาร์สหรัฐ หรือประมาณ 975,600 บาท ในรอบชิงชนะเลิศ "บูม" กษิดิศ สำเร็จ วัย 25 ปี มือวาง 1 และมือ 416 ของโลก สุดต้านฟอร์มการเล่นที่ยอดเยี่ยมของ ชุง ฮยอน หนุ่มเกาหลีใต้ วัย 29 ปี อดีตมือ 19 ของโลก ก่อนที่ กษิดิศ จะพ่าย 0-2 เซต 4-6 และ 2-6 ได้รองแชมป์ รับเงินรางวัล 2,701 ดอลลาร์สหรัฐ หรือประมาณ 87,836 บาท และคะแนนสะสมอันดับโลก 14 คะแนน ในขณะที่ ชุง ฮยอน ได้แชมป์ ซึ่งนับเป็นแชมป์ชายเดี่ยว รายการที่ 17 ได้รับ 4,612 ดอลลาร์สหรัฐ หรือประมาณ 149,982 บาท และ 25 คะแนน</p>
<!-- /wp:paragraph -->

<!-- wp:paragraph -->
<p>ด้านหญิงเดี่ยว ในศึกเทนนิสอาชีพหญิง ดับเบิลยู 15 รายการ ไอทีเอฟ วีเมนส์ เวิลด์ เทนนิส ทัวร์ (1) ชิงเงินรางวัลรวม 15,000 ดอลลาร์สหรัฐ หรือประมาณ 487,800 บาท "อีฟ" พัชรินทร์ ชีพชาญเดช มือวาง 1 และมือ 452 ของโลก ชิงชนะเลิศกับ อี คยอง ซอ จากเกาหลีใต้ มือ 583 ของโลก โดยเซตแรก สาวเกาหลีใต้ชนะ 7-5 เซตสอง พัชรินทร์ ซึ่งตามถึง 1-5 พยายามสู้อย่างเต็มที่ ไล่มาจนกระทั่งเอาชนะด้วยไทเบรก 7-6 ไทเบรก 7-4 ส่วนเซตสาม สาวเกาหลีใต้เป็นฝ่ายครองเกมและเอาชนะไปในที่สุด ส่งผลให้ พัชรินทร์ แพ้ 1-2 เซต ด้วยสกอร์ 5-7, 7-6(7-4) และ 2-6 ในเวลากว่า 3 ชั่วโมง</p>
<!-- /wp:paragraph -->

<!-- wp:paragraph -->
<p>อี คยอง ซอ สาวเกาหลีใต้ วัย 21 ปี ขึ้นแท่นครองแชมป์ประเภทหญิงเดี่ยวที่ประเทศไทย โดยเป็นแชมป์อาชีพรายการแรกของเจ้าตัวด้วย พร้อมกันนี้ยังได้รับเงินรางวัล 2,352 ดอลลาร์สหรัฐ หรือประมาณ 76,487 บาท และ 15 คะแนน ส่วน พัชรินทร์ ของไทย รองแชมป์ ได้รับ 1,470 ดอลลาร์สหรัฐ หรือประมาณ 47,804 บาท และ 10 คะแนน</p>
<!-- /wp:paragraph -->

<!-- wp:paragraph -->
<p>อย่างไรก็ตาม สำหรับผลงานในรายการนี้ พัชรินทร์ ได้ไป 1 แชมป์ จากประเภทหญิงคู่ ซึ่งจับคู่กับ "บัว" กมลวรรณ ยอดเพ็ชร และ 1 รองแชมป์จากหญิงเดี่ยวตามผลดังกล่าว</p>
<!-- /wp:paragraph -->

<!-- wp:image {"id":56207,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2026/05/687990506_1408594647970180_1292370912146553590_n-1024x683.jpg" alt="" class="wp-image-56207"/></figure>
<!-- /wp:image -->