<!-- wp:paragraph {"align":"center","style":{"typography":{"fontSize":20},"color":{"background":"#cbd9df"}}} -->
<p class="has-text-align-center has-background" style="background-color:#cbd9df;font-size:20px"><strong>"พัชรินทร์" ยังแข็งแกร่ง! ล้มมือวางลอยลำตัดเชือกหวดไอทีเอฟเวิลด์ทัวร์ </strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสอาชีพนานาชาติ ไอทีเอฟ เวิลด์ เทนนิส ทัวร์ 2025 สัปดาห์ที่ 2 ที่สนามเทนนิส มหาวิทยาลัยเกษตรศาสตร์ วิทยาเขตกำแพงแสน จ.นครปฐม เมื่อวันที่ 25 ก.ค. 2568 มีการแข่งขันทั้งประเภทเดี่ยวและประเภทคู่ เทนนิสหญิง รายการ ITF Women's World Tennis Tour (4) ชิงเงินรางวัลรวม 15,000 ดอลลาร์สหรัฐ หรือประมาณ 512,550 บาท ในประเภทหญิงเดี่ยว รอบก่อนรองชนะเลิศ "อีฟ" พัชรินทร์ ชีพชาญเดช นักหวดไทย มือ 609 ของโลก ดีกรีแชมป์สัปดาห์ที่ผ่านมา พบกับ เอริกะ เซมะ นักหวดจอมเก๋าชาวญี่ปุ่น มือวาง 3 และมือ 520 ของโลก ตลอดการแข่งขัน พัชรินทร์ ซึ่งเป็นรองด้วยอันดับโลก แต่ฝีมือกลับไม่เป็นรอง สู้ได้อย่างสนุกหลายลูก จนกระทั่งเอาชนะมือวางของรายการ ได้ 2 เซตรวด 6-2 และ 6-4 ในเวลา 1 ชั่วโมง 41 นาที พัชรินทร์ เข้ารอบรองชนะเลิศ พบกับ มิโอะ มูชิกะ จากญี่ปุ่น ที่เอาชนะนักหวดร่วมชาติ มิโฮะ คุราโมจิ มือวาง 1 ของรายการ 2-0 เซต 6-3, 6-4 ทางด้านเทนนิสชาย รายการ ITF Men's World Tennis Tour (5) ชิงเงินรางวัลรวม 15,000 ดอลลาร์สหรัฐ หรือประมาณ 512,550 บาท สองนักเทนนิสไทยที่เหลืออยู่ในประเภทชายเดี่ยวต้องหยุดผลงานไว้เพียงรอบก่อนรองชนะเลิศ</p>
<!-- /wp:paragraph -->

<!-- wp:paragraph -->
<p>"บูม" กษิดิศ สำเร็จ มือวาง 1 และมือ 406 ของโลก พ่ายให้แก่ ยูกิ โมจิซึกิ หนุ่มญี่ปุ่น มือวาง 5 และมือ 563 ของโลก 1-2 เซต 6-4, 4-6 และ 4-6 ในเวลา 2 ชั่วโมง 42 นาที กษิดิศ ตกรอบก่อนรองฯ ได้รับเงินรางวัล 438 ดอลลาร์สหรัฐ หรือประมาณ 14,966 บาท และ 2 คะแนน ในขณะที่ ยูกิ เข้ารอบรองฯ พบกับ เจค เดลานีย์ มือวาง 3 และมือ 511 โลก จากออสเตรเลีย ด้าน "ปันปัน" ศิวณัฎฐ์ อุ้ยตยะกุล มือ 1815 โลก ที่เข้ามาจากรอบคัดเลือก ซึ่งในรอบเมนดรอว์ รอบสอง เมื่อวันที่ 24 ก.ค. เอาชนะ โดมินิค พาลัน แชมป์สัปดาห์แรกจากสาธารณรัฐเช็ก 2-0 เซต 7-6(4), 6-4 ทว่า ในรอบก่อนรองฯ วันที่ 25 ก.ค. พ่ายให้แก่ ทาคุยะ คุมาซากะ มือวาง 4 และมือ 519 โลก จากญี่ปุ่น ดีกรีรองแชมป์สัปดาห์ก่อน 0-2 เซต 4-6 และ 5-7 ในส่วนผลการแข่งขันของนักเทนนิสไทยที่เหลือ มีดังนี้ หญิงคู่ รอบก่อนรองชนะเลิศ อัญชิสา ฉันทะ-พัณณิน โควาพิทักษ์เทศ ชนะ ลัลดา กำหอม-กมลวรรณ ยอดเพ็ชร 7-5, 6-0 บุณยวีร์ ธรรมไชยวัฒน์-ทรรศพร นาคหล่อ (วาง 3) ชนะ โซเฟีย นากอร์นายา-เซระ นิชิโมโตะ (อิสราเอล-ญี่ปุ่น) 7-6(4), 7-6(3) พรนภัส หงส์จำรัสศิลป์-วิจิตราภรณ์ วิมุกตานนท์ แพ้ นานะ คาวากิชิ-ยูโนะ คิตะฮาระ (ญี่ปุ่น) 4-6, 2-6 ชายคู่ รอบก่อนรองชนะเลิศ คงทรัพย์ คงคา-ณัฏฐญุตม์ นิธิธนนนต์ แพ้ โจชัว ชาร์ลตัน-เจสซี่ เดลานีย์ (วาง 1 ออสเตรเลีย) 4-6, 7-5 และซูเปอร์ไทเบรก 4-10</p>
<!-- /wp:paragraph -->

<!-- wp:image {"id":50977,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/523116506_1178870800942567_105389570471617887_n-1024x683.jpg" alt="" class="wp-image-50977"/></figure>
<!-- /wp:image -->