<!-- wp:paragraph {"align":"center","style":{"typography":{"fontSize":20},"color":{"background":"#c6e4f1"}}} -->
<p class="has-text-align-center has-background" style="background-color:#c6e4f1;font-size:20px"><strong>"จีนนี่" จิณห์นิภา ตราชูวณิช<br>ดาวรุ่งที่ทำให้รู้จักคำว่า "เด็กกว่าแล้วไง"</strong></p>
<!-- /wp:paragraph -->

<!-- wp:paragraph -->
<p>คอลัมน์ : เปิดตัวทีมชาติ 2564</p>
<!-- /wp:paragraph -->

<!-- wp:paragraph -->
<p>"จีนนี่" จิณห์นิภา ตราชูวณิช<br>ดาวรุ่งที่ทำให้รู้จักคำว่า "เด็กกว่าแล้วไง"</p>
<!-- /wp:paragraph -->

<!-- wp:paragraph -->
<p>เด็กที่เติบโตมาในครอบครัวเล็กๆ มีผู้ให้กำเนิดเป็นพ่อค้าแม่ขาย เปิดร้านก๋วยเตี๋ยวอยู่ในจังหวัดเพชรบุรี กาลเวลาผ่านไป จนวันหนึ่งที่เด็กน้อยเติบโต และเริ่มเข้าใจฐานะของครอบครัว อยากเห็นพ่อแม่มีชีวิตความเป็นอยู่ที่สุขสบายมากขึ้นกว่าเดิม และคาดหวังจะใช้กีฬาเทนนิสเป็นช่องทางช่วยยกระดับคุณภาพชีวิตของครอบครัวในอนาคต</p>
<!-- /wp:paragraph -->

<!-- wp:paragraph -->
<p> นี่คือเรื่องราวบางส่วนของ "จีนนี่" ด.ญ.จิณห์นิภา ตราชูวณิช นักเทนนิสเยาวชนหญิงทีมชาติไทย ประจำปี 2564 รุ่นอายุไม่เกิน 12 ปี ที่ก้าวขึ้นมามีชื่อติดทีมชาติด้วยวัยเพียง 10 ปี 9 เดือนเท่านั้น (เกิด 24 สิงหาคม 2553) </p>
<!-- /wp:paragraph -->

<!-- wp:paragraph -->
<p>จากเด็กที่ร่างกายไม่แข็งแรง ทำให้ คุณพ่อจิรัฏฐ์ และคุณแม่กนกทิพย์ ตราชูวณิช พยายามชักชวนลูกสาวในวัย 6 ขวบ มาเล่นกีฬา โดยหวังว่าลูกสาวสุดที่รักจะมีสุขภาพที่ดีขึ้น ซึ่ง "เทนนิส" เป็นกีฬาชนิดแรกที่ครอบครัวตัดสินใจพุ่งเป้าไป</p>
<!-- /wp:paragraph -->

<!-- wp:paragraph -->
<p> "จีนนี่เป็นเด็กที่สุขภาพไม่แข็งแรง ใน 1 สัปดาห์ น้องจะไม่สบายไปแล้ว 4 วัน พอหายได้ 3 วัน ก็กลับมาป่วยอีก วนอยู่อย่างนี้ อีกอย่างคือน้องเป็นเด็กที่มีน้ำหนักตัวเยอะ จึงตัดสินใจให้เล่นกีฬา ส่วนเหตุผลที่เลือกเทนนิส เพราะว่ามีคุณพ่อ ซึ่งเป็นอดีตนักกีฬาตัวแทนจังหวัดเพชรบุรี ที่เป็นทั้งต้นแบบและแรงบันดาลใจ โดยหลังจากเริ่มเล่นเทนนิสได้แค่ปีเดียว ร่างกายของ จีนนี่ ก็แข็งแรงมากขึ้น แม้อาการเหล่านั้นยังไม่หายขาด เพราะในรอบ 1 ปี น้องจะรู้สึกไม่สบายประมาณ 1 เดือน แต่โดยรวมถือว่าดีขึ้น" คุณแม่กนกทิพย์ เล่าเรื่องลูกสาวให้ฟัง</p>
<!-- /wp:paragraph -->

<!-- wp:paragraph -->
<p>นักเทนนิสระดับโลกหลายคน เริ่มต้นโดยมีพ่อหรือแม่เป็นโค้ช เช่นเดียวกับ จิณห์นิภา ที่มีคุณพ่อจิรัฏฐ์ สวมบทบาทเป็นโค้ชตั้งแต่แรก ซึ่งได้ลองผิดลองถูกหลายครั้ง กว่าจะประสบความสำเร็จในขั้นแรกได้ ซึ่งหนึ่งในเรื่องที่น่าแปลกใจคือ การฝืนธรรมชาติด้วยการทดลองให้ลูกสาวหันมาใช้มือข้างที่ไม่ถนัดในการเล่นอยู่ 1 ปี ซึ่งเดิมที "จีนนี่" เริ่มเล่นด้วยมือขวา กระทั่งคุณพ่อได้ดูคลิปวิดีโอการแข่งขันของ ราฟาเอล นาดาล ยอดนักหวดชาวสแปนิช ที่เล่นด้วยมือซ้าย และได้เปรียบคู่แข่งในหลายจังหวะ จึงเป็นที่มาของการฝึกให้ "จีนนี่" หัดตีด้วยมือซ้าย อยู่ 1 ปี ทว่า ผลลัพธ์ที่ออกมาไม่เป็นดั่งใจหวัง จนในที่สุด "จีนนี่" ขอเป็นคนตัดสินใจเลือกด้วยตัวเองว่า จะเล่นด้วยมือขวา ซึ่งเป็นการตัดสินใจที่ทำให้มีผลงานที่ดี และปัจจุบันมีคุณลุงนาย ปกรณ์ วาสินานนท์ เป็นโค้ชอีกคน </p>
<!-- /wp:paragraph -->

<!-- wp:paragraph -->
<p>อีกหนึ่งปัจจัยที่ทำให้ "จีนนี่" มีพัฒนาการที่โดดเด่นเกินวัย จนแซงเพื่อนในรุ่นเดียวกัน มาจากการที่น้องแบกอายุลงแข่งข้ามรุ่นมาตั้งแต่ไหนแต่ไร ซึ่งสาเหตุที่ต้องเลือกใช้แนวทางนี้เพราะว่า ครอบครัวตราชูวณิช มีทุนไม่มากพอที่จะพาลูกสาวตระเวณแข่งขัน จึงจำเป็นต้องวางแผนและเลือกทัวร์นาเมนท์ โดยเน้นไปที่การให้ "จีนนี่" ลงแข่งขันในรุ่นที่โตกว่าอายุของตัวเอง เพื่อจะได้พัฒนาฝีมือกับนักหวดรุ่นพี่ไปในตัว ซึ่งไม่จำเป็นต้องได้แชมป์ แต่อย่างน้อยต้องได้ประสบการณ์ที่ดีกลับมา</p>
<!-- /wp:paragraph -->

<!-- wp:paragraph -->
<p> "ลูกสาวไปซ้อมที่สนามเทนนิสของศาลากลางจังหวัดเพชรบุรี ซึ่งอยู่ไม่ไกลจากร้านก๋วยเตี๋ยวของครอบครัว เรียกว่าเป็นสถานที่ฝึกซ้อมหลักของน้องกับคุณพ่อเลยค่ะ ในช่วง 1 ปีก่อนแข่งคัดทีมชาติ น้องซ้อมทั้งเช้าและเย็น ไม่มีวันหยุด ยกเว้นว่าฝนตก เพราะอยากให้มีโอกาสแสดงฝีมืออย่างสุดความสามารถ จนในที่สุดก็ทำสำเร็จ จีนนี่ ได้อันดับ 2 พร้อมกับเป็นตัวแทนเยาวชนทีมชาติไทย รุ่นอายุไม่เกิน 12 ปี ในฐานะนักกีฬาที่อายุน้อยที่สุดในทีม" คุณแม่กนกทิพย์ กล่าว</p>
<!-- /wp:paragraph -->

<!-- wp:paragraph -->
<p>ด้าน น้องจีนนี่ ยังได้เผยถึงความรู้สึกและความประทับใจที่ได้สัมผัสบรรยากาศของการแข่งขันคัดตัวทีมชาติไทยครั้งนี้ด้วยว่า "ตอนแข่งคัดทีมชาติเป็นอะไรที่สนุก ตื่นเต้น และเข้มข้นมากๆ คะ โดยเฉพาะในรอบชิงฯ ที่แม้ว่าทั้งหนูและพี่พิณเพลง (ณัฐรดา สกุลวงศ์ธนา) จะคว้าสิทธิ์ติดทีมชาติแน่นอนแล้ว แต่ก็ยังสู้กันเต็มที่ ถึงหนูจะแพ้ แต่ก็รู้สึกประทับใจที่ได้สู้กับพี่พิณเพลงอย่างสุดความสามารถ หนูดีใจและภูมิใจในตัวเองมากคะ ที่สามารถผ่านการคัดเลือกได้เป็นตัวแทนทีมชาติไทยในครั้งนี้ ต้องขอขอบคุณ ป๊ากับม๊า ที่คอยสอน และให้กำลังใจหนูเสมอมา จนมีวันนี้ได้" </p>
<!-- /wp:paragraph -->

<!-- wp:paragraph -->
<p>สไตล์การเล่นเทนนิสของ "จีนนี่" นั้น เป็นสไตล์ All Court โดยอาศัยเกมบุกที่ดุดัน รวมถึงการหาจังหวะยิงวินเนอร์ ด้วยลูกโฟร์แฮนด์และแบ็คแฮนด์ ที่ทำให้คู่ต่อสู้ต้องคิดหนัก และน้องมียอดนักเทนนิสหญิงระดับโลกชาวอเมริกัน "เซเรน่า วิลเลี่ยมส์" เป็นต้นแบบ</p>
<!-- /wp:paragraph -->

<!-- wp:paragraph -->
<p> ผลงานที่ "จีนนี่" ภูมิใจมาก นอกจากการติดทีมชาติแล้วก็มีอยู่หลายรายการ อาทิ รางวัลชนะเลิศ ประเภทหญิงเดี่ยว รุ่นอายุไม่เกิน 10 ปี และรุ่นอายุไม่เกิน 12 ปี รายการ ซีวี จูเนียร์ แชมเปี้ยนชิพส์ 2020 รวมถึงการคว้าแชมป์ประเภทหญิงเดี่ยว รุ่นอายุไม่เกิน 14 ปี การแข่งขันเทนนิสเยาวชน "อาเทนโก้-สคูลส์ เทนนิส เท็นส์ แอนด์ จูเนียร์ ทัวร์นาเม้นท์ พรีเซนเต็ด บาย ทรู อารีน่า หัวหิน" วันที่ 27-28 ก.พ.2564 </p>
<!-- /wp:paragraph -->

<!-- wp:paragraph -->
<p>นอกจากนี้ "จีนนี่" ยังทำผลงานได้ดี ในการแข่งขันเทนนิสเยาวชนเพื่อความชนะเลิศแห่งประเทศไทย โดยในการแข่งขัน ครั้งที่ 57 ประจำปี 2562 ได้รางวัลชนะเลิศ ประเภทหญิงคู่ ในรุ่นอายุไม่เกิน 8 ปี ต่อมาในการแข่งขัน ครั้งที่ 58 ประจำปี 2563 ได้รางวัลรองชนะเลิศ ประเภทหญิงเดี่ยว และรองชนะเลิศ ประเภทหญิงคู่ ในรุ่นอายุไม่เกิน 10 ปี </p>
<!-- /wp:paragraph -->

<!-- wp:paragraph -->
<p>ขณะที่ผลงานในศึก "พีทีที-ลอนเทนนิสพัฒนาฝีมือ" รอบมาสเตอร์ รอบใหญ่สุดของสมาคมกีฬาลอนเทนนิสฯ ปี 2562 "จีนนี่" ซึ่งตอนนั้นอายุ 9 ปี ได้รองแชมป์หญิงเดี่ยว ในรุ่นอายุไม่เกิน 10 ปี และปีต่อมา 2563 ก็แบกรุ่นไปได้รองแชมป์หญิงเดี่ยว ในรุ่นอายุไม่เกิน 12 ปี อีกด้วย</p>
<!-- /wp:paragraph -->

<!-- wp:paragraph -->
<p>"ผมพยายามสร้างแรงจูงใจให้ลูก ให้ลูกได้เห็นด้วยตัวเองว่า เทนนิสให้อะไรบ้าง นอกจากเล่นแล้วทำให้ร่างกายแข็งแรง ยังเล่นเป็นอาชีพสร้างรายได้ได้ด้วย ผมบอกลูกเสมอว่าไม่อยากให้หนูต้องมานั่งขายก๋วยเตี๋ยวเหมือนป๊ากับม๊า หนูเห็นใช่ไหมว่ามันลำบาก ซึ่ง จีนนี่ ก็ตอบกลับมาด้วยความใสซื่อว่า หนูจะต้องติดทีมชาติชุดใหญ่ให้ได้ หนูอยากได้เหรียญรางวัล จะเล่นเทนนิสอาชีพให้เก่งๆ จะได้มีรายได้ให้ครอบครัวได้มีความเป็นอยู่ที่สุขสบาย และ จีนนี่ ยังบอกกับผมอีกว่า ถ้าหนูอายุครบ 16 เมื่อไหร่ จะเป็นคนเลี้ยง ป๊ากับม๊า เอง" คุณพ่อจิรัฏฐ์ เล่าด้วยน้ำเสียงที่สะท้อนถึงความภูมิใจในตัวลูกสาวสุดที่รัก </p>
<!-- /wp:paragraph -->

<!-- wp:paragraph -->
<p>ปัจจุบัน "จีนนี่" หนูน้อยชาวเพชรบุรี ศึกษาอยู่ชั้นประถมศึกษาปีที่ 4 โรงเรียนอนุบาลเพชรบุรี สำหรับกิจกรรมเสริมที่น้องสนใจและทำได้ดีนอกจากการเล่นเทนนิสคือ ทักษะด้านศิลปะ ที่การันตีผลงานด้วยการคว้ารางวัลไม่ต่างกับรางวัลที่ได้จากการเล่นเทนนิส นอกจากนี้ยังใช้เวลาว่างจากการฝึกซ้อมและแข่งขัน ไปช่วยงานที่ร้านก๋วยเตี๋ยวของครอบครัวเป็นประจำ โดยรับหน้าที่เป็นมือห่อเกี๊ยวตัวหลัก (คุณแม่ยืนยันว่าห่อสวยด้วยนะ) และส่งก๋วยเตี๋ยวให้ลูกค้าในละแวกใกล้ร้าน </p>
<!-- /wp:paragraph -->

<!-- wp:paragraph -->
<p>ในการแข่งขันคัดทีมชาติครั้งนี้ แม้จะถูกบันทึกว่าเป็นนักกีฬาที่อายุน้อยที่สุดในทีม แต่สิ่งหนึ่งที่ "จีนนี่" ด.ญ.จิณห์นิภา ตราชูวณิช มีไม่น้อยไปกว่าคนอื่นๆ คือเรื่องของความมุ่งมั่น และความพยายามที่จะก้าวข้ามผ่านขีดจำกัดในหลายๆ เรื่อง จนสามารถทะยานขึ้นมายืนเป็น 1 ใน 3 นักหวดเยาวชนหญิงทีมชาติไทย ในรุ่นอายุไม่เกิน 12 ปี ประจำปี 2564 ได้ในที่สุด ซึ่งแม้เป็นเพียงแค่จุดเริ่มต้นเล็กๆ แต่ก็เชื่อว่ายิ่งใหญ่เพียงพอที่จะสานต่อไปสู่ความสำเร็จในอนาคตได้.</p>
<!-- /wp:paragraph -->

<!-- wp:image {"id":27216,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/04/176281291_4122569784432625_3766576297575869544_n-1024x682.jpg" alt="" class="wp-image-27216"/></figure>
<!-- /wp:image -->