<!-- wp:paragraph {"align":"center","textColor":"vce-bg","style":{"color":{"background":"#00a386"},"typography":{"fontSize":22}}} -->
<p class="has-text-align-center has-vce-bg-color has-text-color has-background" style="background-color:#00a386;font-size:22px"><strong>ทีมหวดสาวไทยอัดเจ้าภาพส่งท้าย"บีเจเค คัพ"<br>แต่พ่ายเฮดทูเฮดอินเดีย-หล่นกลุ่ม2โซนเอเชีย</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชิงแชมป์โลก ประเภททีมหญิง รายการ "2023 บิลลี จีน คิง คัพ บาย เกนบริดจ์" หรือชื่อย่อ "บีเจเค คัพ" โซนเอเชีย/โอเชียเนีย กลุ่ม 1 พบกันหมดแมตช์สุดท้าย ที่โอลิมปิก เทนนิส สคูล กรุงทาชเคนต์ ประเทศอุซเบกิสถาน จบลงเมื่อคืนวันที่ 15 เมษายน 2566 โดย 4 แมตช์ที่ผ่านมา ไทยชนะ 1 และแพ้ 3 แมตช์ ฉะนั้นต้องเอาชนะอุซเบกิสถานสถานเดียว และลุ้นให้อินเดียชนะเกาหลีใต้ ถึงจะมีลุ้นอยู่ในกลุ่ม 1 ต่อไป</p>
<!-- /wp:paragraph -->

<!-- wp:paragraph -->
<p>คู่แรก เดี่ยวมือ 2 "แน็ต" พัณณิน โควาพิทักษ์เทศ ของไทย มือ 483 ของโลก พบ ซาบริน่า โอลิมยาโนว่า ที่ไม่มีอันดับโลก แต่เป็นมืออันดับ 817 ไอทีเอฟ แรงกิ้ง โดยเซตแรก หลังแข่งผ่านไป 4 เกม มีฝนตกลงมา ทำให้ต้องหยุดแข่งไปเกือบ 5 ชั่วโมง แต่หลังจากกลับมาแข่งได้ พัณณินเล่นได้อย่างเหนือกว่า ชนะไป 2-0 เซต 6-2, 6-3</p>
<!-- /wp:paragraph -->

<!-- wp:paragraph -->
<p>คู่สอง เดี่ยวมือ 1 "ลักส์" ลักษิกา คำขำ ของไทย มือ 322 ของโลก พบ โอมินาฮอน วาลิฮาโนว่า ที่ไม่มีอันดับโลกในปัจจุบัน โดยต้นเซตแรกสลับกันเบรกเสิร์ฟ เสมอกัน 4-4 หลังจากนั้นสาวไทยเบรกเกม 9 นำ 5-4 และออกมาเสิร์ฟปิดเซตชนะไปก่อน 6-4 เซตสอง ลักษิกาใช้ประสบการณ์หวดเอาชนะไม่ยาก ชนะไป 6-1 สรุป ลักษิกา ชนะ 2-0 เซต 6-4, 6-1 พาทีมไทยชนะขาด 2-0 คู่ ขณะที่ประเภทคู่ ทั้งสองทีมตกลงกันว่าไม่แข่งขัน ทำให้ไทยชนะอุซเบกิสถาน 2-0 คู่ ส่วนผลคู่อื่น ๆ ในแมตช์สุดท้าย ญี่ปุ่น ชนะ จีน 2-0 คู่, เกาหลีใต้ ชนะ อินเดีย 2-1 คู่</p>
<!-- /wp:paragraph -->

<!-- wp:paragraph -->
<p>สรุปผลงาน 5 แมตช์ของทีมไทย ชนะ 2 และแพ้ 3 แมตช์ จบอันดับ 5 ของตารางจากทั้งหมด 6 ทีม ต้องไปเล่นกลุ่ม 2 โซนเอเชีย/โอเชียเนีย ในปีหน้า โดยไทยกับอินเดียนั้น มีผลงานเท่ากันคือชนะ 2 แพ้ 3 แต่เมื่อเทียบผลงานการพบกัน (เฮดทูเฮด) ไทยแพ้อินเดียมาก่อนหน้า 1-2 คู่ จึงทำให้อินเดียได้อันดับ 4 และไทยอันดับ 5 ดังกล่าว</p>
<!-- /wp:paragraph -->

<!-- wp:paragraph -->
<p>“โค้ชเอ็กซ์" นายพชรพล คำสมาน กัปตันทีมไทย กล่าวว่า การเจอกับเจ้าภาพ ทั้งพัณณินและลักษิกาทำหน้าที่ได้ดีมาก ช่วยให้ไทยชนะคู่แข่งได้ 2 ทีม ตามที่ตั้งเป้าเอาไว้ก่อนการแข่งขัน ทั้งเกาหลีใต้และอุซเบกิสถาน ส่วนการแพ้จีน, ญี่ปุ่น, อินเดีย ไม่ได้เป็นเรื่องที่พลิกความคาดหมาย เพราะทั้ง 3 ทีมเป็นทีมใหญ่ของเอเชียอยู่แล้ว ภาพรวมครั้งนี้ถือว่าน่าพอใจ เพราะเป็นการผสมผสานระหว่างนักหวดที่มีประสบการณ์กับนักเทนนิสดาวรุ่ง ทุกคนช่วยกันทำหน้าที่เป็นอย่างดี โดยเฉพาะดาวรุ่งที่ได้รับประสบการณ์มากมายในครั้งนี้ และจะใช้พัฒนาตัวเอง ในการทำผลงานที่ดีต่อไปในอนาคต หวังว่าทีมเทนนิสหญิงของไทยจะสามารถเลื่อนชั้นกลับมาสู่กลุ่ม 1 ได้ในปีหน้า เพราะศักยภาพของนักหวดไทยสู้กับทุกทีมในกลุ่ม 2 ได้แน่นอน</p>
<!-- /wp:paragraph -->

<!-- wp:paragraph -->
<p>ดร.ทวีศักดิ์ ศิลกุล ผู้จัดการทีมไทย กล่าวว่า จากผลการแข่งขันทั้ง 5 แมตช์ ไทยจบอันดับ 5 ต้องกลับไปเล่นในกลุ่ม 2 ต้องยอมรับว่าคู่แข่งในกลุ่ม 1 ที่เจอกันมีความแข็งแกร่งทุกทีม แต่ไทยก็สู้ได้อย่างสูสีในทุกแมตช์ ถึงจะแพ้ก็แพ้แบบสูสี ต้องชื่นชมว่าทุกคนทำหน้าที่กันได้ดี รุ่นพี่อย่างลักษิกาและเพียงธารประคองรุ่นน้องทั้ง 3 คนได้อย่างดี ส่วนดาวรุ่งทั้ง “ออม” อัญชิสา ฉันทะ, “ไหม” มนัญชญา สว่างแก้ว และพัณณิน ก็พิสูจน์ให้เห็นแล้วว่าสู้กับนักเทนนิสมือดี ๆ ของเอเชียได้อย่างน่าพอใจ หลังจากนี้จะต้องกลับไปประเมินผลงาน และวางแผนเพื่อลุ้นกลับสู่กลุ่ม 1 ให้ได้อีกครั้ง</p>
<!-- /wp:paragraph -->

<!-- wp:paragraph -->
<p>อนึ่ง นักเทนนิสสาวไทยเดินทางกลับประเทศไทย ในวันที่ 16 เมษายน ด้วยสายการบินอุซเบกิสถาน แอร์ไลน์ เที่ยวบิน HY425 จากกรุงทาชเคนต์ไปกรุงนิวเดลี และต่อด้วยสายการบินไทย เที่ยวบิน TG332 ถึงท่าอากาศยานสุวรรณภูมิ เวลา 09.15 น. ของวันที่ 17 เมษายน</p>
<!-- /wp:paragraph -->

<!-- wp:image {"id":36936,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2023/04/BA109B6C-D0DD-4CA0-B17B-59E3B51A58BC.jpeg" alt="" class="wp-image-36936"/></figure>
<!-- /wp:image -->