<!-- wp:paragraph {"align":"center","backgroundColor":"vce-acc","textColor":"vce-bg","style":{"typography":{"fontSize":22}}} -->
<p class="has-text-align-center has-vce-bg-color has-vce-acc-background-color has-text-color has-background" style="font-size:22px"><strong>8 นักเทนนิสไทยระเบิดฟอร์มฮอต<br>ตัดเชือกเดี่ยว-เข้าชิงฯคู่ศึกไอทีเอฟ</strong></p>
<!-- /wp:paragraph -->

<!-- wp:code -->
<pre class="wp-block-code"><code>       การแข่งขันเทนนิสนานาชาติ ไทยแลนด์-ไอทีเอฟ เวิลด์ เทนนิส ทัวร์ 2023 สัปดาห์ที่ 5 รายการ "ไอทีเอฟ เมนส์ เวิลด์ เทนนิส ทัวร์" และรายการ "ไอทีเอฟ วีเมนส์ เวิลด์ เทนนิส ทัวร์" ชิงเงินรางวัลรวม รายการละ 15,000 ดอลลาร์สหรัฐ หรือประมาณ 544,350 บาท รวม 2 รายการอยู่ที่ 1,088,700 บาท ที่สนามเทนนิส ภายในสนามกีฬากลางตุมปัง มหาวิทยาลัยวลัยลักษณ์ จังหวัดนครศรีธรรมราช เมื่อวันที่ 14 ก.ค.2566 ในประเภทเดี่ยว เป็นรอบก่อนรองชนะเลิศ
       ประเภทชายเดี่ยว "บูม" กษิดิศ สำเร็จ นักเทนนิสไทย วัย 22 ปี มือ 690 โลก พบกับ ทาคุยะ คุมะซากะ นักเทนนิสญี่ปุ่น วัย 24 ปี มือ 836 โลก ผลปรากฏว่า หลังจากใช้เวลาหวดสู้กัน 1 ชั่วโมง 27 นาที เป็น กษิดิศ ที่ยังเล่นได้ดี รีเทิร์นลูกยิงของคู่ต่อสู้ได้อย่างดุดัน และยิงวินเนอร์สวย ๆ ได้หลายลูก เป็นผลให้ กษิดิศ เอาชนะได้ทั้งสองเซต ด้วยสกอร์ 6-1 และ 6-3 ทะยานสู่รอบรองชนะเลิศ ไปพบกับ อี แจมุน นักหวดเกาหลีใต้ วัย 30 ปี เต็ง 2 และมือ 514 โลก ที่หวดชนะ ริว มัตสึดะ จากญี่ปุ่น วัย 23 ปี มือ 625 โลก 2-0 เซต 6-3, 6-3 โดย กษิดิศ นั้น ผ่านเข้ารอบรองชนะเลิศ ได้เป็นสัปดาห์ที่ 2 ติดต่อกัน
       ด้าน "รวงข้าว" ลัลนา ธาราฤดี นักเทนนิสไทย วัย 19 ปี มือ 366 โลก และมือวางอันดับ 1 ของรายการ เดินหน้าเข้ารอบต่อไปในประเภทหญิงเดี่ยว หลังจากลงหวดรอบก่อนรองชนะเลิศ และเอาชนะ "แน็ต" พัณณิน โควาพิทักษ์เทศ วัย 20 ปี มือวาง 6 และ มือ 531 โลก จากไทยเช่นกัน ได้ 2 เซตรวด 6-2 และ 6-1 ในเวลาแข่งขัน 1 ชั่วโมง 18 นาที โดย ลัลนา จะแข่งขันรอบรองชนะเลิศกับนักเทนนิสไทยด้วยกัน "อีฟ" พัชรินทร์ ชีพชาญเดช วัย 28 ปี มือ 671 โลก ที่เข้ารอบด้วยการชนะ ดาชา อิวาโนวา จากสหรัฐฯ วัย 26 ปี มือ 641 โลก 2-0 เซต 6-4, 7-5 โดยการพบกันของ ลัลนา กับ พัชรินทร์ ยังเป็นการการันตีมีคนไทยเข้าชิงฯ แน่นอน
       นอกจากนี้ "ออมสิน" อัญชิสา ฉันทะ นักเทนนิสไทย วัย 20 ปี มือวาง 4 และมือ 510 โลก ก็ผ่านเข้ารอบตัดเชือกได้เช่นกัน หลังจากระเบิดฟอร์มเก่ง โค่น "เต็ง 7" โมนิค แบร์รี่ สาวนิวซีแลนด์ มือวาง 7 และมือ 637 โลก ได้ 2 เซตรวด 6-4, 7-6(10-8)
       ขณะที่ประเภทหญิงคู่ รอบรองชนะเลิศ นักเทนนิสไทยโคจรมาพบกัน ซึ่งผลปรากฏว่า พัณณิน โควาพิทักษ์เทศ กับ ศุภาพิชญ์ เกือรัมย์ เฉือนชนะ อัญชิสา ฉันทะ กับ พัชรินทร์ ชีพชาญเดช คู่เต็ง 2 ไปอย่างสุดมัน 1-6, 6-2 และซูเปอร์ไทเบรก 17-15 ทะลุสู่รอบชิงชนะเลิศต่อไป
       ด้านชายคู่ รอบรองชนะเลิศ ปรัชญา อิสโร กับ เบลก เบย์ลเดอน จากออสเตรเลีย เป็นคู่เต็ง 1 ช่วยกันหวดเอาชนะ ยุทธนา เจริญผล กับ กษิดิศ สำเร็จ 2-0 เซต 6-1, 6-2 เข้าไปชิงฯ กับ แม็กซิมัส ภราพล โจนส์ ของไทย กับ ทาคุยะ คุมะซากะ จากญี่ปุ่น ที่เฉือนชนะ จอง ยองซอค กับ อี แจมุน คู่วาง 2 จากเกาหลีใต้ 4-6, 6-3 และซูเปอร์ไทเบรก 12-10
       ทั้งนี้ จากผลดังกล่าว ทำให้มีนักเทนนิสไทยผ่านเข้าสู่รอบรองชนะเลิศในประเภทเดี่ยวได้ถึง 4 คน คือ กษิดิศ สำเร็จ, ลัลนา ธาราฤดี, พัชรินทร์ ชีพชาญเดช และ อัญชิสา ฉันทะ รวมทั้งผ่านเข้ารอบชิงชนะเลิศในประเภทคู่ได้ 4 คนด้วยคือ พัณณิน โควาพิทักษ์เทศ, ศุภาพิชญ์ เกือรัมย์, ปรัชญา อิสโร และ แม็กซิมัส ภราพล โจนส์
       ในส่วนผลการแข่งขันคู่อื่น ๆ มีดังนี้ ชายเดี่ยว รอบก่อนรองชนะเลิศ ภวิชญ์ สอนหลักทรัพย์ แพ้ ทาอิเซอิ อิจิคะวะ (ญี่ปุ่น) 3-6, 4-6 สิดหาร์ธ ราวัต (อินเดีย) ชนะ ชินจิ ฮาซาวะ (วาง 1 ญี่ปุ่น) 4-6, 7-5 และ 6-3 ขณะที่หญิงเดี่ยว รอบก่อนรองชนะเลิศ แบค ดายอน (วาง 5 เกาหลีใต้) ชนะ แครอล ยัง ซูห์ ลี (สหรัฐฯ) 6-3, 6-2</code></pre>
<!-- /wp:code -->

<!-- wp:image {"id":38099,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2023/07/A57A44FE-9B67-45C8-9BAA-F3A6AE654717-1024x683.jpeg" alt="" class="wp-image-38099"/></figure>
<!-- /wp:image -->