<!-- wp:paragraph {"align":"center","style":{"typography":{"fontSize":20},"color":{"background":"#cfe2ea"}}} -->
<p class="has-text-align-center has-background" style="background-color:#cfe2ea;font-size:20px"><strong>หวดกระหึ่ม! คุณานันท์ เบิ้ลแชมป์ไอทีเอฟ"โชติรินทร์" พ่ายดาวรุ่งจีนได้รองฝ่ายหญิง</strong></p>
<!-- /wp:paragraph -->

<!-- wp:paragraph -->
<p>สหพันธ์เทนนิสนานาชาติ (ไอทีเอฟ) ร่วมกับ สมาคมกีฬาลอนเทนนิสแห่งประเทศไทย ในพระบรมราชูปถัมภ์ จัดการแข่งขันเทนนิสเยาวชนนานาชาติ เก็บคะแนนเยาวชนโลก รายการ ITF Juniors World Tennis Tour J60 (2) ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี และเมื่อวันที่ 5 ก.ค. 2568 เป็นวันสุดท้าย โดย "ผู้พันหลอด" พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสแห่งประเทศไทยฯ ให้เกียรติเป็นประธานมอบรางวัล และมี นายอมร ดวงปิ่นคำ ผู้ตัดสินชี้ขาดระดับนานาชาติ ระดับเหรียญเงิน สหพันธ์เทนนิสนานาชาติ (ไอทีเอฟ) ร่วมด้วย ประเภทชายเดี่ยว รอบชิงชนะเลิศ "น้องพุฒิ" คุณานันท์ พันธราธร นักเทนนิสดาวรุ่งไทยวัย 16 ปี มือวาง 3 และมือ 237 เยาวชนโลก ซึ่งเป็นแชมป์สัปดาห์ที่แล้ว พบกับ จาง จุนซอ ดาวรุ่งของเกาหลีใต้วัย 14 ปี มือวาง 9 และมือ 575 เยาวชนโลก ซึ่งสัปดาห์ก่อนหยุดผลงานที่รอบสอง แต่สัปดาห์นี้ทะลุถึงรอบสุดท้าย โดยคู่นี้ดวลแร็กเกตกันได้สนุกสูสีสมกับการเป็นคู่ชิงแชมป์ ก่อนที่ชัยชนะจะตกเป็นของ คุณานันท์ ทั้งสองเซต ด้วยสกอร์ 6-4 และ 6-4</p>
<!-- /wp:paragraph -->

<!-- wp:paragraph -->
<p>คุณานันท์ ได้ครองแชมป์ชายเดี่ยว ศึกเทนนิส ไอทีเอฟ จูเนียร์ส เวิลด์ เทนนิส ทัวร์ เจ60 (2) ในบ้าน ซึ่งนับเป็นสัปดาห์ที่ 2 ติดต่อกัน และเป็นการได้แชมป์ที่ 3 บนเส้นทางไอทีเอฟ จูเนียร์ส พร้อมกันนี้ คุณานันท์ ยังได้รับคะแนนสะสมอันดับเยาวชนโลก จำนวน 60 คะแนน ส่วน จาง จุนซอ ได้รับ 36 คะแนน ด้านประเภทหญิงเดี่ยว รอบชิงชนะเลิศ "น้องเบียร์" โชติรินทร์ แก้วก่า นักเทนนิสดาวรุ่งไทยวัย 15 ปี มือ 3191 เยาวชนโลก ไม่สามารถหยุดฟอร์มการเล่นที่ยอดเยี่ยมของ เติ้ง เปี้ยน ดาวรุ่งจีนวัย 17 ปี เจ้าของแชมป์สัปดาห์ที่แล้วไว้ได้ ซึ่งเป็นมือวาง 2 ของรายการ และมือ 364 เยาวชนโลก ก่อนที่ โชติรินทร์ จะพ่ายไป 0-2 เซต 1-6 และ 2-6 โชติรินทร์ ได้ตำแหน่งรองแชมป์หญิงเดี่ยวศึกไอทีเอฟ จูเนียร์ส ซึ่งเป็นครั้งแรกที่ทำได้ หลังจากพยายามสู้มาตั้งแต่รอบคัดเลือกจนถึงรอบชิงชนะเลิศดังกล่าว อย่างไรก็ตาม โชติรินทร์ ยังได้รับคะแนนสะสมอันดับเยาวชนโลกเป็นรางวัลปลอบใจ จำนวน 36 คะแนน ในขณะที่ เติ้ง เปี้ยน ได้ครองแชมป์ที่ประเทศไทย ซึ่งนับเป็นสัปดาห์ที่ 2 ติดต่อกัน และเป็นรายการที่ 3 ในเส้นทางไอทีเอฟ จูเนียร์ส</p>
<!-- /wp:paragraph -->

<!-- wp:image {"id":50582,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/515830565_1162644165898564_6808658665368216133_n-1024x683.jpg" alt="" class="wp-image-50582"/></figure>
<!-- /wp:image -->