<!-- wp:paragraph {"align":"center","style":{"typography":{"fontSize":20},"color":{"background":"#cccaec"}}} -->
<p class="has-text-align-center has-background" style="background-color:#cccaec;font-size:20px"><strong>ทีม ยู14 ชายไทยหวดถล่มศรีลังกา 3-0 คู่ประเดิมไอทีเอฟเวิลด์จูเนียร์ฯคัดโซนเอเชีย</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชิงแชมป์โลก ประเภททีมชาย รุ่นอายุไม่เกิน 14 ปี รายการ "2024 ไอทีเอฟ เวิลด์ จูเนียร์ เทนนิส" คัดเลือกตัวแทนโซนเอเชีย/โอเชียเนีย ที่เมืองกูชิง รัฐซาราวัก ประเทศมาเลเซีย เมื่อวันที่ 25 มีนาคม 2567 เป็นการแข่งขันวันแรก โดยเจ้าภาพได้จัดให้มีพิธีเปิดการแข่งขันอย่างเป็นทางการ ท่ามกลางบรรยากาศที่คึกคักจากบรรดานักหวดเยาวชนรวม 16 ประเทศ จากนั้นเป็นการแข่งขันแมทช์แรกของรอบพบกันหมดในกลุ่ม ทีมนักหวดลูกสักหลาดเยาวชนไทย ทีมวางอันดับ 4 ของรายการ อยู่กลุ่ม ซี ร่วมกับ ศรีลังกา อิหร่าน ไต้หวัน และได้ลงแข่งแมทช์แรก พบ ศรีลังกา สำหรับผลการแข่งขัน ปรากฏว่า ทีมนักหวดเยาวชนไทยอาศัยเกมหวดที่เหนือกว่าคว้าชัยชนะเหนือศรีลังกา 3-0 คู่ เริ่มจาก เดี่ยวมือ 2 "ตรัย" ตรัย ศรีเสน ชนะ จานิช่า อัชลิน เดอ ซิลวา 6-4, 6-1 จากนั้นเดี่ยวมือ 1 "ไพน์" ธรรม์ พันธราธร ชนะ เดฟนากา ไรชิต โบมูราจี 6-3, 6-1 และประเภทคู่ ธรรม์ กับ "นโม" ธรรมะ โคศิริ ชนะ จานิช่า อัชลิน เดอ ซิลวา กับ คูปีรานี กราเซน มายูรัน 6-0, 7-6(1) ส่วนผลการแข่งขันอีกคู่ในกลุ่ม ซี ไต้หวัน ทีมวาง 8 ชนะ อิหร่าน 2-1 คู่ ทีมนักเทนนิสเยาวชนชายทีมชาติไทยชุดนี้ จะลงแข่งขันแมทช์สองของรอบพบกันหมดกลุ่ม ซี เจอกับ อิหร่าน วันที่ 26 มีนาคม ภายใต้การคุมทีมของ "โค้ชจิม" จ่าสิบเอก สหทัศน์ ศุภกิจ เป็นผู้ฝึกสอน และ นายบุญมี โพธิ์ไพจิตร เทรนเนอร์ประจำทีม ขณะที่ผลการแข่งขันคู่อื่น ๆ มีดังนี้ กลุ่ม เอ อินโดนีเซีย ชนะ ฮ่องกง (ทีมวาง 5) 2-1 คู่ เกาหลีใต้ (ทีมวาง 1) ชนะ นิวซีแลนด์ 3-0 คู่ ส่วนกลุ่ม บี ปากีสถาน ชนะ คาซัคสถาน (ทีมวาง 6) 2-1 คู่ ออสเตรเลีย (ทีมวาง 3) ชนะ อุซเบกิสถาน 3-0 คู่ และกลุ่ม ดี ญี่ปุ่น (ทีมวาง 7) ชนะ จีน 3-0 คู่ อินเดีย (ทีมวาง 2) ชนะ สิงคโปร์ 3-0 คู่</p>
<!-- /wp:paragraph -->

<!-- wp:image {"id":42125,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/03/434187922_824465539716430_934376074075020815_n-1024x683.jpg" alt="" class="wp-image-42125"/></figure>
<!-- /wp:image -->