<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>"ลัลนา" สวมหัวใจสิงห์สู้กับมือ 21 โลกสุดประทับใจก่อนพ่าย 0-2 เซตศึกออสเตรเลียน โอเพ่น</strong></p>
<!-- /wp:paragraph -->

<!-- wp:paragraph -->
<p>"รวงข้าว" ลัลนา ธาราฤดี นักเทนนิสไทย วัย 21 ปี มือ 131 ของโลก ลงแข่งขันประเภทหญิงเดี่ยว รอบแรก ในศึกเทนนิสแกรนด์สแลม "ออสเตรเลียน โอเพ่น 2026" ชิงเงินรางวัลรวม 75 ล้านดอลลาร์สหรัฐ หรือราว 2,359,912,500 บาท ที่เมลเบิร์นปาร์ค ประเทศออสเตรเลีย เมื่อวันที่ 19 ม.ค.69 พบกับ เอลิเซ่ เมอร์เทนส์ นักเทนนิสมือเก๋า วัย 30 ปีจากเบลเยียม มืออันดับ 21 ของโลก ที่เคยทะลุเข้าถึงรอบรองชนะเลิศ ออสเตรเลียน โอเพ่น ในปี 2018 และเคยขึ้นเป็นมือ 1 ของโลกในประเภทคู่ 4 ปีติดจากปี 2021-2024</p>
<!-- /wp:paragraph -->

<!-- wp:paragraph -->
<p>สำหรับแมทช์นี้ย้ายสนามจากคอร์ท 7 มาแข่งขันที่ ANZ อารีน่า ท่ามกลางแฟนเทนนิสที่เข้ามาชมหลายพันคน โดยผลปรากฎว่า ลัลนา ที่เพิ่งเข้าแข่งเมนดรอว์แกรนด์สแลมเป็นครั้งแรก พยายามยื้อหวดสโตรกสู้กับ เมอร์เทนส์ ได้เยี่ยมยอด ในเซตแรก หลังถูกเบรกในเกมแรก ก็ยังพยายามอัดสโตรกที่หนักเบรกคืนได้ในเกม 4 จากนั้น ลัลนา ก็อาศัยการโจมตีที่เฉียบขาด รักษาเกมเสิร์ฟของตัวเองจนทำแต้มนำที่ 5-4 แต่ เมอร์เทนส์ ก็ยังไล่ตีเสมอ 5-5 เกมถัดมา เมอร์เทนส์ ใช้การรีเทิร์นเสิร์ฟที่หนักกดดันจนทำให้ ลัลนา พลาดถูกเบรกก่อนแพ้ในเซตนี้ 5-7</p>
<!-- /wp:paragraph -->

<!-- wp:paragraph -->
<p>เซตสอง ลัลนา ปักหลักสู้เต็มที่ ยิงสโตรกท้ายคอร์ทลึก และขยับขึ้นมาโจมตีหน้าเนตได้บ้าง แต่ เมอร์เทนส์ ที่มีประสบการณ์เหนือกว่า งัดทั้งลูกเสิร์ฟที่หนัก และ การหวดสโตรกที่แรงและแม่นยำ ทำแต้มได้เฉียบขาดกว่า เซตนี้ ลัลนา ถูกเบรกไป 3 เกมทำให้แพ้ 1-6 ส่งผลให้ปราชัยไปอย่างน่าเสียดาย 0-2 เซต ด้วยสกอร์ 5-7 และ 1-6</p>
<!-- /wp:paragraph -->

<!-- wp:paragraph -->
<p>อย่างไรก็ตาม แม้จะเป็นฝ่ายพ่ายแพ้ แต่ ลัลนา ก็ยังได้รับเสียงปรบมือจากแฟนๆเทนนิสที่เข้าชมในสนาม ด้วยความเป็นนักหวดมือรองแต่ก็สวมหัวใจสู้กับมือที่เหนือกว่าอย่างเต็มที่</p>
<!-- /wp:paragraph -->

<!-- wp:image {"id":54111,"sizeSlug":"full","linkDestination":"none"} -->
<figure class="wp-block-image size-full"><img src="https://www.bucket.cloudaccess9.com/ltatorg/2026/01/617817111_1322670253229287_3607709895887336224_n.jpg" alt="" class="wp-image-54111"/></figure>
<!-- /wp:image -->