<!-- wp:paragraph {"align":"center","textColor":"vce-bg","style":{"color":{"background":"#0070a3"},"typography":{"fontSize":22}}} -->
<p class="has-text-align-center has-vce-bg-color has-text-color has-background" style="background-color:#0070a3;font-size:22px"><strong>"ฐานทัพ-พัชรินทร์" ผลงานยอดเยี่ยม<br>คว้าทริปเปิ้ลแชมป์เทนนิสไทยแลนด์ฯ</strong></p>
<!-- /wp:paragraph -->

<!-- wp:code -->
<pre class="wp-block-code"><code>  การแข่งขันเทนนิสอาชีพ รายการ "ไทยแลนด์ แชมป์เปี้ยนชิพ" ประจำปี 2567 สนาม 3 ชิงเงินรางวัลรวม 600,000 บาท พร้อมคะแนนสะสมอันดับประเทศไทย ณ ศูนย์พัฒนากีฬาเทนนิสแห่งชาติ เมืองทองธานี เมื่อวันที่ 28 เม.ย. 2567 เป็นวันสุดท้าย โดย ดร.ทวีศักดิ์ ศิลกุล อุปนายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เป็นประธานมอบรางวัล
  ประเภทชายเดี่ยว "แซค" ฐานทัพ สุขสำราญ นักหวดหนุ่มลพบุรี ดีกรีแชมป์ไทยแลนด์ฯ 2 สนามที่ผ่านมา มืออันดับ 8 ของไทย และเต็ง 2 ของรายการ ดวลแร็กเกตรอบชิงชนะเลิศกับ "ก็อต" กฤติน โกยกุล นักหวดหนุ่มพังงา มืออันดับ 13 ของไทย และเต็ง 3 ของรายการ หนึ่งในนักหวดที่ผ่านการคัดเลือกเข้าโครงการเตรียมความพร้อมทีมชาติไทยชุดใหญ่เมื่อปีที่แล้ว และเคยได้แชมป์ศึกไทยแลนด์ แชมป์เปี้ยนชิพ สนามที่ 7 เมื่อปี 2565
  ผลการแข่งขัน ปรากฏว่า ฐานทัพ ที่ติดทีมชาติไทยชุดใหญ่มาแล้วหลายสมัย ยังคงแข็งแกร่งทั้งชั้นเชิงการหวดและการวางบอลที่แม่นยำ เป็นฝ่ายเอาชนะได้ภายใน 2 เซต 6-3 และ 6-2 ฐานทัพได้ครองแชมป์ชายเดี่ยวศึกไทยแลนด์ฯ สนามที่ 3 ติดต่อกัน พร้อมรับเงินรางวัล จำนวน 60,000 บาท ส่วน กฤติน รองแชมป์ ได้รับเงินรางวัล 36,000 บาท
  นอกจากนี้ ฐานทัพ ยังได้ครองแชมป์ประเภทชายคู่อีกรางวัลด้วย โดยในรอบชิงชนะเลิศ ประเภทชายคู่ ฐานทัพ และ ธนเพชร ฉันทะ จากประจวบคีรีขันธ์ คู่มือวางอันดับ 1 ของรายการ ช่วยกันหวดเอาชนะ กษิดิศ สำเร็จ จากกรุงเทพฯ และ ยุทธนา เจริญผล จากอ่างทอง คู่มือวางอันดับ 2 ของรายการ 2-0 เซต 7-6 ไทเบรก 7-5 และ 6-1 โดย ฐานทัพ กับ ธนเพชร คู่แชมป์ได้รับเงินรางวัลร่วมกัน จำนวน 22,000 บาท ส่วน กษิดิศ กับ ยุทธนา คู่รองแชมป์ ได้รับร่วมกัน 10,000 บาท
  ขณะที่ประเภทหญิงเดี่ยว "อีฟ" พัชรินทร์ ชีพชาญเดช นักหวดสาวขอนแก่น มืออันดับ 5 ของไทย และเต็ง 1 ของรายการ คว้าแชมป์ตามคาด หลังจากหวดรอบชิงชนะเลิศ เอาชนะ "ออม" วรรษชล สวัสดี นักหวดชาวพิษณุโลก มืออันดับ 10 ของไทย และเต็ง 2 ของรายการ ด้วยสกอร์ 6-0 Ret. (รีไทร์) เนื่องจาก วรรษชล ได้ขอถอนตัวออกจากการแข่งขัน เพราะมีอาการเวียนศีรษะ ส่งผลให้ พัชรินทร์ ได้ครองแชมป์หญิงเดี่ยวศึกไทยแลนด์ฯ นับเป็นสนามที่ 3 ติดต่อกัน พร้อมรับเงินรางวัล 36,000 บาท ส่วน วรรษชล รองแชมป์ ได้รับ 20,000 บาท</code></pre>
<!-- /wp:code -->

<!-- wp:image {"id":42651,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/04/IMG_4352-1024x683.jpeg" alt="" class="wp-image-42651"/></figure>
<!-- /wp:image -->