<!-- wp:paragraph {"align":"center","textColor":"vce-bg","style":{"color":{"background":"#a30012"},"typography":{"fontSize":22}}} -->
<p class="has-text-align-center has-vce-bg-color has-text-color has-background" style="background-color:#a30012;font-size:22px"><strong>"ปรัชญา-กษิดิศ" เฉือนคู่ซีเรียพาไทยคว้าชัยเดวิสคัพ<br>กัปตันลั่นปราบ "อิหร่าน" ด่านต่อไป-มั่นใจลูกทีมสู้ได้</strong></p>
<!-- /wp:paragraph -->

<!-- wp:code -->
<pre class="wp-block-code"><code>  ผลการแข่งขันเทนนิสชิงแชมป์โลก ประเภททีมชาย รายการ "2024 เดวิสคัพ" โซนเอเชีย/โอเชียเนีย กลุ่ม 3 ณ กรุงอัมมาน ประเทศจอร์แดน เมื่อคืนวันที่ 11 มิ.ย. 2567 ที่ทำการแข่งขันแบบพบกันหมดในกลุ่ม สำหรับ กลุ่ม บี ทีมชาติไทย ทีมวางอันดับ 2 ของรายการ ที่ตุนชัยชนะแมทช์แรกไว้ได้ (ชนะแปซิฟิก โอเชียเนีย 3-0) ลงแข่งขันแมทช์ที่่สอง พบกับ ทีมซีเรีย ที่เพิ่งลงแข่งเป็นแมทช์แรก
  คู่แรก เดี่ยวมือสอง "บูม" กษิดิศ สำเร็จ หนุ่มไทยวัย 23 ปี มือ 671 โลก คว้าชัยจาก เทย์ม อัล อัซเมห์ นักหวดวัย 20 ปี มือ 1,219 โลก 2-0 เซต 7-6 ไทเบรก 7-5 และ 6-3 เก็บแต้มให้ทีมไทยขึ้นนำ 1-0 คู่ ทว่า คู่ถัดมา เดี่ยวมือหนึ่ง "แม็กซ์" แม็กซิมัส ภราพล โจนส์ ลูกครึ่งไทย-ออสเตรเลีย วัย 19 ปี มือ 562 โลก แพ้ประสบการณ์ของ ฮาเซม นอว์ วัย 24 ปี มือ 345 โลก 1-2 เซต 6-3, 6-7 ไทเบรก 5-7 และ 1-6 ส่งผลให้ไทยกับซีเรียเสมอกัน 1-1 คู่
  ขณะที่การแข่งขันแต้มสุดท้ายชี้ชะตาหาผู้ชนะ ในประเภทคู่ ไทยส่ง "ณัฐ" ปรัชญา อิสโร กับ กษิดิศ สำเร็จ ลงสนามดวลแร็กเกตกับ เทย์ม อัล อัซเมห์ และ ฮาเซม นอว์ ผลปรากฏว่า คู่ไทยเป็นฝ่ายเฉือนชนะไปอย่างสุดมัน 2-1 เซต ด้วยสกอร์ 6-2, 3-6 และ 6-0 เก็บแต้มให้ทีมไทยเฉือนชนะทีมซีเรีย 2-1 คู่ ส่วนผลการแข่งขันอีกคู่ในกลุ่ม บี จอร์แดน เจ้าภาพ ชนะ แปซิฟิก โอเชียเนีย 3-0 คู่ สำหรับผลกลุ่ม เอ ซาอุดิอาระเบีย ชนะ มาเลเซีย 2-1 คู่ สิงคโปร์ ชนะ อินโดนีเซีย 2-1 คู่
  "โค้ชเบิ้ม" ดร.ธนากร ศรีชาพันธุ์ กัปตันทีมเดวิสคัพไทย กล่าวว่า การพบกับซีเรีย ถือเป็นแมทช์ที่หนัก การเก็บแต้มแรกจากเดี่ยวมือสองได้ถือเป็นการเริ่มต้นที่ดี กษิดิศรักษาฟอร์มการเล่นของตัวเองไว้ได้ เพราะคู่แข่งขัน ซึ่งดูเหมือนอันดับโลกไม่สูง แต่ฝีมือการเล่นจากที่ติดตามทราบว่าไปอยู่ที่สหรัฐฯ เล่นได้ดี มีความเป็นนักสู้สูงมาก ทำให้กษิดิศต้องใช้ความพยายามอย่างมาก ส่วนแต้มที่สองก็เกือบทำได้ แต่คู่แข่งขันมีประสบการณ์ มีเกมการเล่นที่หลากหลาย แม็กซิมัสได้พยายามอย่างเต็มที่ก่อนจะแพ้ไปอย่างน่าเสียดาย
  กัปตันทีมเดวิสคัพไทย กล่าวต่อว่า การตัดสินที่ประเภทคู่ ทีมซีเรียก็ต้องเอาผู้เล่นที่ดีที่สุดลงแข่งขัน เช่นเดียวกับทีมไทย ซึ่งได้วางแผนหลังจากพิจารณาร่วมกัน เนื่องจาก แม็กซิมัส เล่นถึง 3 เซต จึงตัดสินใจให้ กษิดิศ ลงคู่กับ ปรัชญา ซึ่งเล่นได้เข้าขา เปิดเซตแรกได้ดี เซตสองอย่างที่บอกไม่ง่าย คู่แข่งขันกลับมาได้ แต่พอเซตสาม ความมุ่งมั่น บวกกับกำลังใจที่ดี รวมถึงเสียงเชียร์จากทีมไทย ทำให้ กษิดิศ กับ ปรัชญา สามารถเอาชนะได้ ก็สร้างความมั่นใจให้ทีมไทยเพิ่มขึ้นในการเล่นอีก 2 แมทช์ที่เหลือ
  "สำหรับแมทช์ต่อไป ทีมไทยจะพบกับทีมอิหร่าน เราจะไม่ประมาท หลังจากได้เห็นฟอร์มการเล่นของเขาแล้ว อย่างไรก็ตามยังมั่นใจว่าเราน่าจะไม่เป็นรอง และหวังว่าจะเก็บ 2 แต้มแรกได้ แต่หากผิดพลาดขึ้นมา ก็ยังมีประเภทคู่ ซึ่งคิดว่าการผ่านซีเรียมาได้ ก็ทำให้มั่นใจว่าเราจะสู้อิหร่านได้" ดร.ธนากร กล่าวทิ้งท้าย
 "ผู้พันหลอด" พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ในฐานะผู้จัดการทีมไทย กล่าวว่า ขอชื่นชมนักกีฬาทุกคน ทั้งที่ลงแข่งขันและที่ไม่ได้ลงแข่งขัน รวมทั้งเจ้าหน้าที่ประจำทีมที่ช่วยกันเชียร์ ทำให้เห็นถึงความสามัคคีภายในทีมที่ช่วยกันทำหน้าที่เพื่อประเทศไทย ช่วยกันเชียร์จนพลิกสถานการณ์กลับมาเป็นฝ่ายเฉือนชนะทีมซีเรียได้ สำหรับการพบกับทีมอิหร่านนั้น ก็ยังเชื่อมั่นในฝีมือของนักเทนนิสไทยทุกคน จะพยายามสู้และทำหน้าที่ของตัวเองให้ดีที่สุด
  ขณะที่ กษิดิศ กล่าวว่า สำหรับแมทช์นี้ ในประเภทเดี่ยว เริ่มต้นด้วยความตื่นเต้นนิดหน่อย เพราะเจอคู่แข่งขันที่มีประสบการณ์มากกว่าคู่แข่งขันที่เจอกันในวันแรก ทำให้จังหวะในช่วงแรกยังไม่ค่อยดี จึงได้หาจังหวะและรักษาเกมเสิร์ฟไปเรื่อย ๆ จนถึงไทเบรกก็พยายามสู้ทุกแต้ม กระทั่งได้เซตแรกมา ส่วนเซตสอง เริ่้มมีความมั่นใจมากขึ้น ทำให้จังหวะการตีดีกว่าเซตแรก ทว่าคู่แข่งขันเริ่มฮึดสู้ จึงจบเกมได้ยาก แต่ได้พยายามรักษาเกมเสิร์ฟของตัวเอง เล่นไปทีละแต้มและสามารถคว้าชัยได้ในที่สุด
  "สำหรับประเภทคู่ ผมเคยจับคู่กับพี่ณัฐ ปรัชญา แข่งขันมาแล้ว ในศึกเดวิสคัพที่โบลิเวีย ส่วนครั้งนี้ก็พยายามเล่นให้เข้าขากันมากที่สุด และพยายามใช้ลูกเสิร์ฟที่ถนัดเป็นอาวุธ จนกระทั่งเอาชนะได้ในที่สุด ส่วนแมทช์ต่อไปกับ อิหร่าน ไม่ว่าจะได้ลงแข่งขันในประเภทเดี่ยวหรือคู่ ก็จะทำหน้าที่ของตัวเองให้ดีที่สุดเช่นเดียวกับที่ผ่านมา" กษิดิศ กล่าว</code></pre>
<!-- /wp:code -->

<!-- wp:image {"id":43627,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/06/IMG_4498-1024x683.jpeg" alt="" class="wp-image-43627"/></figure>
<!-- /wp:image -->