<!-- wp:paragraph {"align":"center","style":{"typography":{"fontSize":20},"color":{"background":"#afc9d5"}}} -->
<p class="has-text-align-center has-background" style="background-color:#afc9d5;font-size:20px"><strong>2 ดาวรุ่งแดนมังกรชิงกันเองอีกครั้ง!ไอทีเอฟเจ300ที่ไทยได้แชมป์คู่แล้ว</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสเยาวชนนานาชาติ รายการใหญ่ ITF Juniors World Tennis Tour J300 (1) หรือ ไอทีเอฟ จูเนียร์ส เวิลด์ เทนนิส ทัวร์ เจ300 (1) ที่ศูนย์พัฒนากีฬาเทนนิสแห่งชาติ เมืองทองธานี เมื่อวันที่ 7 มี.ค. 2568 เข้าโค้งสุดท้ายของการแข่งขัน ประเภทหญิงเดี่ยว รอบรองชนะเลิศ ดาวรุ่งของจีนโคจรมาพบกัน ซุน ซินหราน วัย 14 ปี มือ 84 เยาวชนโลก และมือวาง 11 ของรายการ ที่กำลังท็อปฟอร์ม พบกับ หลี่ หยูเหยา วัย 17 ปี มือ 93 เยาวชนโลก และมือวาง 13 ทั้งนี้ หลังการชิงชัย ปรากฏว่า ซุน ซินหราน เล่นได้แน่นอนกว่า เอาชนะได้ 2 เซตรวด 6-3, 6-0</p>
<!-- /wp:paragraph -->

<!-- wp:paragraph -->
<p>ซุน ซินหราน ผ่านเข้าชิงชนะเลิศกับ หวัง หยูหาน นักกีฬาจีนวัย 17 ปี มือ 61 เยาวชนโลก และมือวาง 4 ที่โค่นมือวาง 1 เรนะ โกโตะ วัย 17 ปี มือ 38 เยาวชนโลกจากญี่ปุ่น 2-0 เซต 6-2, 6-0 สำหรับ ซุน ซินหราน กับ หวัง หยูหาน เป็นคู่ชิงฯ ศึกไอทีเอฟ จูเนียร์ส เวิลด์ เทนนิส ทัวร์ เจ200 (1) ที่ไทย เมื่อสัปดาห์ก่อน โดย หวัง หยูหาน เป็นฝ่ายเฉือนชนะ 2-1 เซต ได้ครองแชมป์ ขณะที่ประเภทชายเดี่ยว รอบรองชนะเลิศ เฉิน กวน-โช่ว วัย 16 ปี จากไต้หวัน มือ 43 เยาวชนโลก และมือวาง 5 หวดดับฝันของ อาร์เทม โบโกโมลอฟ วัย 18 ปี มือ 115 เยาวชนโลก 2-0 เซต 7-6 ไทเบรก 8-6 และ 6-2 ทำให้ เฉิน กวน-โช่ว ได้เข้าไปชิงชนะเลิศกับ เรียว ทาบาตะ ดาวรุ่งญี่ปุ่นวัย 17 ปี มือ 56 เยาวชนโลก และมือวาง 8 ที่ตัดเชือกชนะ ซาวา ริบกิน ดาวรุ่งวัย 16 ปี มือ 84 เยาวชนโลก และมือวาง 15 จบลงภายใน 2 เซต 6-3, 6-4</p>
<!-- /wp:paragraph -->

<!-- wp:paragraph -->
<p>ทั้งนี้ สำหรับนักกีฬาที่ตกรอบรองชนะเลิศทั้งประเภทชายเดี่ยวและหญิงเดี่ยว ได้รับคะแนนสะสมอันดับเยาวชนโลก คนละ 140 คะแนน จากนั้น เป็นการแข่งขันประเภทคู่ รอบชิงชนะเลิศ โดย นายธานี แสนยาอุโฆษ กรรมการอำนวยการสมาคมกีฬาลอนเทนนิสฯ และประธานฝ่ายพัฒนาเยาวชน เป็นประธานมอบรางวัลแก่นักกีฬา ประเภทชายคู่ รอบชิงชนะเลิศ โรมัน คาร์ลามอฟ และ เอกอร์ เพลชิฟต์เซฟ คู่มือวาง 2 ของรายการ ผนึกกำลังเอาชนะ เฉิน กวนโช่ว จากไต้หวัน และ เจียง ฟู่หมิน จากจีน คู่มือวาง 5 ของรายการ ได้อย่างเฉียดฉิว 2-1 เซต 6-7 ไทเบรก 5-7, 6-3 และซูเปอร์ไทเบรก 10-8 ส่งผลให้ โรมัน คาร์ลามอฟ และ เอกอร์ เพลชิฟต์เซฟ คู่มือวาง 2 ได้ครองแชมป์ชายคู่ ซึ่งนับเป็นสัปดาห์ที่ 2 ติดต่อกัน พร้อมรับคะแนนสะสมอันดับเยาวชนโลก คนละ 56.25 คะแนน ส่วนคู่รองแชมป์ ได้คนละ 39.25 คะแนน</p>
<!-- /wp:paragraph -->

<!-- wp:paragraph -->
<p>ประเภทหญิงคู่ รอบชิงชนะเลิศ บรู๊ค แบล็ก จากสหราชอาณาจักร และ เรนะ โกโตะ จากญี่ปุ่น ซึ่งเป็นคู่มือวาง 1 ของรายการ คว้าแชมป์ตามคาด หลังจากเอาชนะ เว่ย จางเฉียน และ เย่ ซื่อหยู คู่นักหวดชาวจีน 2-0 เซต 6-4, 6-2 จึงได้แชมป์หญิงคู่ไปครองร่วมกัน นอกจากนี้ ยังได้คะแนนสะสมอันดับเยาวชนโลก คนละ 56.25 คะแนน ในขณะที่คู่จีน ในฐานะรองแชมป์ ได้คนละ 39.25 คะแนน</p>
<!-- /wp:paragraph -->

<!-- wp:image {"id":48200,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/03/481965338_1069003235262658_4702081084296125085_n-1024x683.jpg" alt="" class="wp-image-48200"/></figure>
<!-- /wp:image -->