<!-- wp:paragraph {"align":"center","style":{"typography":{"fontSize":20},"color":{"background":"#e0e4c6"}}} -->
<p class="has-text-align-center has-background" style="background-color:#e0e4c6;font-size:20px"><strong>กระเทาะเปลือกความคิด "ภาธร หาญชัยกุล"เรียนอย่างไร ให้ได้ เกรด A ทุกวิชาเล่นกีฬาอย่างไร ให้ได้ "แชมป์เทนนิส"</strong></p>
<!-- /wp:paragraph -->

<!-- wp:paragraph -->
<p>"เรียนอย่างไรถึงได้ A ทุกวิชา?" นี่คือคำถามที่อยากรู้คำตอบจากนักเทนนิสหนุ่มเมืองกรุง "ภาธร หาญชัยกุล" นักหวดลูกสักหลาดไทย วัย 18 ปี ชาวกรุงเทพมหานคร เพราะทราบมาว่านักกีฬาคนนี้เรียนเก่งมากๆ ...เก่งชนิดที่ว่าได้ A ทุกวิชา ตั้งแต่มัธยมศึกษาปีที่ 3 จนถึงมัธยมศึกษาปีที่ 6 จึงอยากจะล้วงเอาเคล็ดลับดีๆ ของเขา ออกมาแบ่งปันให้นักกีฬารายอื่นๆ ได้ใช้บ้าง</p>
<!-- /wp:paragraph -->

<!-- wp:paragraph -->
<p>ภาธร เข้ารับการศึกษาที่ โรงเรียนนานาชาติโชรส์เบอรี กรุงเทพฯ ตั้งแต่ระดับประถมศึกษาจนถึงมัธยมศึกษา ปัจจุบันสำเร็จการศึกษาแล้ว และจะไปศึกษาต่อที่ มหาวิทยาลัยมิชิแกน ประเทศสหรัฐอเมริกา เป็นมหาวิทยาลัยชั้นนำที่โดดเด่นเรื่องกีฬาเทนนิส ระดับท็อป 5 ของสหรัฐอเมริกา โดยภาธร ซึ่งเลือกเรียนวิศวะ ให้เหตุผลว่า มหาวิทยาลัยแห่งนี้มีโปรแกรมการฝึกซ้อมเทนนิสที่ดี หากไม่มีอะไรเปลี่ยนแปลง มีกำหนดเดินทางไปศึกษาที่นั่น ในช่วงเดือนสิงหาคมที่จะถึงนี้</p>
<!-- /wp:paragraph -->

<!-- wp:paragraph -->
<p>ภาธร เป็นบุตรของ คุณพ่อจุลเมตต์ และคุณแม่พัชรจิตร์ หาญชัยกุล ซึ่งสนับสนุนให้ภาธรก้าวเดินตามความฝันของตัวเองอย่างเต็มที่ สำหรับชื่อเล่นนั้น เพื่อนๆ ทั้งในและนอกวงการกีฬาเทนนิส เรียกเขาว่า "ภาธร" ตามชื่อจริง</p>
<!-- /wp:paragraph -->

<!-- wp:paragraph -->
<p>"ในห้องเรียน ผมตั้งใจเรียนตลอด หากวันไหนต้องขาดเรียนก็จะอ่านตำราเอง พยายามทำการบ้านและส่งให้ตรงเวลา ไม่เข้าใจอะไร ผมจะถามคุณครูตลอด ผมเป็นคนค่อนข้างจริงจังเรื่องการเรียน อยากจะทำให้ดีที่สุด ถ้าสอบกลางภาคแล้วได้คะแนนไม่ดี ทำตรงไหนไม่ได้ ผมจะกลับมาศึกษาและแก้ไขจนรู้ให้ได้ แล้วอ่านหนังสือเยอะๆ เพื่อให้ได้คะแนนดีๆ ในการสอบปลายภาคครับ" ภาธร เล่าให้ฟัง</p>
<!-- /wp:paragraph -->

<!-- wp:paragraph -->
<p>หลายคนอาจสงสัย ภาธร เป็นหนอนหนังสือหรือเปล่า? เป็นคนที่ขลุกอยู่กับตำราวิชาการตลอดเวลาหรือไม่? ความจริงคือไม่ใช่ เพราะการใช้ชีวิตประจำวันของภาธรไม่ได้แตกต่างอะไรไปจากนักกีฬาเทนนิสคนอื่นๆ ที่เรียนและเล่นเทนนิสไปพร้อมๆ กัน สำหรับ 1 วันของภาธรนั้น หมดไปกับการเรียนหนังสือ ตั้งแต่เวลา 07.30-14.30 น. จากนั้นให้เวลากับการฝึกซ้อมกีฬาเทนนิส เลิกเวลา 19.00 น. ต่อด้วยการทำการบ้าน อ่านหนังสือ และคุยกับเพื่อน ก่อนจะปิดท้ายด้วยการเล่นโซเชียลมีเดีย เข้านอนไม่เกิน 23.00 น. บางวันก็มีเล่นเกมส์ ดูหนัง และไปเที่ยวกับเพื่อนด้วย</p>
<!-- /wp:paragraph -->

<!-- wp:paragraph -->
<p>"ผมเคยเบื่อที่จะเรียน แต่พอคิดว่ามันเป็นหน้าที่ของเรานะ เราต้องมีวินัย ต้องทำหน้าที่ของตัวเองให้ดีที่สุด ความรู้สึกดีๆ ก็มา พ่อกับแม่สอนผมมาตลอดว่าเรื่องอื่นๆ ให้เป็นเรื่องรอง แต่เรื่องเรียนต้องให้เป็นเรื่องหลัก ฉะนั้น ผมจึงตั้งใจเรียน ผมไม่อยากให้พ่อกับแม่ต้องเสียเงินเปล่ากับการส่งผมไปเรียน ผมอยากจะทำเกรดดีๆ เพื่อเข้ามหาวิทยาลัยดีๆ เป็นการตอบแทนพ่อกับแม่ครับ" นักเทนนิสหนุ่มเปิดใจ</p>
<!-- /wp:paragraph -->

<!-- wp:paragraph -->
<p>นั่นคือเคล็ดลับที่ ภาธร ใช้กับเรื่องการเรียน จนทำให้เขาได้เกรด A ทุกวิชา ซึ่งอาจเป็นเรื่องยากสำหรับใครหลายคน แต่หากลองใช้เคล็ดลับเดียวกับภาธรคือ "ตั้งใจ+มีวินัย+ใฝ่เรียนรู้" ก็อาจจะประสบความสำเร็จได้เช่นกัน</p>
<!-- /wp:paragraph -->

<!-- wp:paragraph -->
<p>อีกเรื่องที่ ภาธร ทำได้ดี นั่นคือ "การเล่นกีฬาเทนนิส" ซึ่งเริ่มเล่นมาตั้งแต่อายุ 5 ขวบ โดยคุณพ่อจุลเมตต์ พาไปเล่นเพราะอยากให้มีเพื่อน หลังจากลองเล่นมาแล้วหลายชนิดกีฬา อาทิ เทเบิลเทนนิสหรือปิงปอง แบดมินตัน และฟุตบอล เป็นต้น</p>
<!-- /wp:paragraph -->

<!-- wp:paragraph -->
<p>ภาธร บอกว่า เทนนิสให้อะไรหลายอย่างแก่เขา สอนบทเรียนชีวิตทั้งในคอร์ตและนอกคอร์ต สอนเรื่องความอดทน ความพยายาม หากต้องการสิ่งใดก็ต้องทำงานหนักเพื่อให้ได้สิ่งนั้น เช่นเดียวกับการเล่นเทนนิส ก็ต้องตั้งใจฝึกซ้อม หากต้องการชัยชนะ และต้องให้ความสำคัญกับเรื่องจิตใจด้วยเช่นกัน</p>
<!-- /wp:paragraph -->

<!-- wp:paragraph -->
<p>"มีอยู่ช่วงหนึ่ง ผมซ้อมหนักกว่าเดิม ทำร่างกายก็ทำครบทุกอย่าง แต่ตอนแข่งกลับแพ้ ทำให้ผมคิดได้ว่า ถึงเราจะเตรียมตัวมาดีแค่ไหน แต่ถ้าลงสนามไปแล้ว ยังกล้าๆ กลัวๆ สิ่งที่เราเตรียมมามันก็สูญเปล่า ฉะนั้น ต้องฝึกจิตใจให้นิ่ง จิตใจสำคัญสุด</p>
<!-- /wp:paragraph -->

<!-- wp:paragraph -->
<p>ช่วงนั้น ผมนั่งสมาธิทุกวัน พยายามตั้งจิตใจให้สงบ อยู่กับปัจจุบันให้ได้ ควบคุมลมหายใจให้ได้ เวลาแข่งรู้สึกเกร็ง ก็พยายามนำมาใช้ ทำอย่างไรให้ตัวเองผ่อนคลาย ทำจิตใจให้สงบ ผมได้แนวคิดเรื่องการนั่งสมาธิมาจากตอนที่ไปเข้าค่ายธรรมะ พอรู้ตัวว่ามีปัญหาด้านจิตใจ ก็พยายามหาวิธีแก้เอง มันช่วยให้รู้ทันตัวเอง เราตีเสีย เราก็รู้ทัน สงบนิ่งไว้ก่อน" นักหวดลูกสักหลาดหนุ่มเมืองกรุง กล่าว</p>
<!-- /wp:paragraph -->

<!-- wp:paragraph -->
<p>ภาธร เป็นนักกีฬาในโครงการ แอลทีเอที ของสมาคมกีฬาลอนเทนนิสแห่งประเทศไทย ในพระบรมราชูปถัมภ์ ซึ่งสังเกตได้จากการติดป้ายโลโก้ PTT ที่แขนเสื้อของเขา ล่าสุด ภาธรได้ครองตำแหน่งแชมป์ประเภทชายเดี่ยว "ไทยแลนด์ แชมเปี้ยนชิพ 2021" ครั้งที่ 2 หลังจากในรอบชิงชนะเลิศ เอาชนะรุ่นพี่ "ปรัชญา อิสโร" 2-1 เซต 4-6, 6-4 และ 7-5 นับเป็นแชมป์อาชีพรายการแรกของภาธร และเป็นครั้งแรกที่เอาชนะปรัชญาได้ หลังจากที่แพ้มาตลอด</p>
<!-- /wp:paragraph -->

<!-- wp:paragraph -->
<p>ก่อนหน้านี้ ภาธรเคยได้แชมป์มาแล้วหลายรายการในระดับเยาวชนนานาชาติของ สหพันธ์เทนนิสนานาชาติ (ไอทีเอฟ) แต่รายการที่ปลดล็อกความคิดของเขาคือ การได้แชมป์ประเภทชายเดี่ยว รายการ "พีทีที ไทยแลนด์ ไอทีเอฟ เวิลด์ เทนนิส ทัวร์ จูเนียร์ เกรด 2" ซึ่งถือเป็นรายการใหญ่ของเยาวชน จัดขึ้นที่ศูนย์พัฒนากีฬาเทนนิสแห่งชาติ เมืองทองธานี เมื่อวันที่ 19 ต.ค.2562 เป็นรอบชิงชนะเลิศ ภาธร หาญชัยกุล มือ 186 เยาวชนโลก และมือวางอันดับ 7 ของรายการ พลิกจากที่เป็นรองแพ้ในเซตแรก กลับมาเฉือนเอาชนะ ฌอง มาร์ค มัลคอฟสกี้ มือ 158 เยาวชนโลก และมือวางอันดับ 5 ของรายการจากสวิตเซอร์แลนด์ 2-1 เซต 4-6, 6-2 และ 6-1</p>
<!-- /wp:paragraph -->

<!-- wp:paragraph -->
<p>"ตอนที่ผมได้แชมป์ไอทีเอฟเกรด 2 ซึ่งถือเป็นรายการใหญ่รายการแรกที่ได้แชมป์ เป็นบทพิสูจน์ว่าผมก็พอมีฝีมือที่จะสู้กับระดับโลกได้ เมื่อก่อนสู้ไม่ค่อยได้ ไม่เคยเข้ารอบลึกๆ เลยครับ</p>
<!-- /wp:paragraph -->

<!-- wp:paragraph -->
<p>ผมได้ประสบการณ์มากมายจากการไปตระเวนแข่งขันที่ประเทศต่างๆ ผมได้รับการสนับสนุนจากพ่อกับแม่ รวมทั้งได้รับการสนับสนุนค่าเดินทางจากสมาคมกีฬาลอนเทนนิสฯ ผมขอขอบคุณสมาคมและ ปตท. หรือ PTT ด้วยครับ นอกจากนี้ในบางครั้งผู้จัดการแข่งขันก็ออกค่าที่พักให้</p>
<!-- /wp:paragraph -->

<!-- wp:paragraph -->
<p>ช่วงแรกๆ มีพ่อกับแม่ไปด้วย แต่หลังจากนั้นต้องเดินทางไปเอง ก็ได้เรียนรู้อะไรหลายๆ อย่าง การกินอยู่คนเดียว รวมทั้งต้องมีสมาธิตอนลงแข่งขัน และอยู่กับตัวเองให้ได้ เพราะท้ายที่สุดแล้ว ไม่ว่าอะไรจะเกิดขึ้น เราก็ต้องพึ่งตัวเอง" ภาธร กล่าว<br>อีกรายการใหญ่ที่ ภาธร เคยไปมาแล้วคือ การแข่งขันเทนนิสเยาวชน แกรนด์สแลมแรกของปี "ออสเตรเลียน โอเพ่น 2020" ที่ประเทศออสเตรเลีย ภาธรทำดีที่สุดคือเมนดรอว์ รอบแรก ทั้งประเภทเดี่ยวและคู่ แม้เข้าไปไม่ถึงรอบลึกๆ แต่ก็ทำให้เขาได้รับประสบการณ์ที่ดีกลับมาไม่น้อย</p>
<!-- /wp:paragraph -->

<!-- wp:paragraph -->
<p>อย่างที่เกริ่นในช่วงต้นว่า คุณพ่อจุลเมตต์ และคุณแม่พัชรจิตร์ หาญชัยกุล ให้การสนับสนุนภาธรได้ก้าวเดินตามความฝันของตัวเองอย่างเต็มที่นั้น ซึ่งฝันแรกของ ภาธร คือการได้รับใช้ประเทศไทย ในฐานะ "นักเทนนิสทีมชาติไทยชุดใหญ่" สักครั้ง ตามมาด้วยฝันที่จะก้าวไปเป็น "นักเทนนิสอาชีพ" ที่เขาอยากจะลองทำให้ถึงที่สุดว่าจะก้าวไปได้ไกลแค่ไหน เขาตั้งใจว่าในช่วงซัมเมอร์ ระหว่างไปเรียนที่มหาวิทยาลัยมิชิแกน จะลองไปแข่งขันเทนนิสอาชีพอีก และหลังเรียนจบตั้งใจว่าจะเทิร์นโปร</p>
<!-- /wp:paragraph -->

<!-- wp:paragraph -->
<p>เมื่อถามถึงไอดอล ภาธร ตอบว่า "ผมชอบนักเทนนิสทุกคน แต่ละคนก็มีข้อดีและข้อเสียที่แตกต่างกันไป ทำให้เราได้เรียนรู้ไปเรื่อยๆ"</p>
<!-- /wp:paragraph -->

<!-- wp:paragraph -->
<p>และเมื่อให้ฝากข้อคิดไปถึงน้องๆ นักเทนนิสเยาวชน ภาธร กล่าวว่า "ในฐานะนักเทนนิสรุ่นพี่คนหนึ่ง อยากจะบอกน้องๆ ว่า อย่าทิ้งความฝันของตัวเอง เช่น ถ้าเราตั้งเป้าหมายไว้ ก็อย่าทิ้งเป้าหมายนั้น ให้ทำทุกๆ อย่าง เพื่อไปให้ถึงเป้าหมาย ที่สำคัญต้องมีวินัย และเชื่อมั่นในตัวเองว่าเราทำได้"</p>
<!-- /wp:paragraph -->

<!-- wp:paragraph -->
<p>....</p>
<!-- /wp:paragraph -->

<!-- wp:paragraph -->
<p>มนุษย์มีเวลาเท่ากันใน 1 วัน คือ 24 ชั่วโมง แต่จะทำอย่างไรให้ทุกนาทีมีความหมายสำหรับตัวเอง ซึ่ง "ภาธร หาญชัยกุล" นักเทนนิสดาวรุ่งไทยอนาคตไกล ได้พิสูจน์ให้เห็นแล้วว่า หากเราสามารถบริหารเวลาเพื่อทำในสิ่งต่างๆ ควบคู่กันไปได้ ทั้งเรื่องการเรียนและการเล่นกีฬา ภายใต้ "ความมุ่งมั่น ความตั้งใจ ความมีวินัยในตนเอง คิดให้เป็น (คิดถูกต้อง) และรู้จักแก้ปัญหา" ท้ายที่สุดแล้ว ก็จะพบกับความหอมหวานของความสำเร็จได้เช่นกัน.</p>
<!-- /wp:paragraph -->

<!-- wp:image {"id":26966,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/03/161734578_4005872622769009_4218391757365837777_o-1024x683.jpg" alt="" class="wp-image-26966"/></figure>
<!-- /wp:image -->