<!-- wp:paragraph {"align":"center","style":{"typography":{"fontSize":20},"color":{"background":"#e2d2d1"}}} -->
<p class="has-text-align-center has-background" style="background-color:#e2d2d1;font-size:20px"><strong>ฟอร์มฮอต! "กษิดิศ" ล้มแชมป์ลิ่วชิงฯ หวด"ไอทีเอฟเวิลด์ทัวร์"ที่วลัยลักษณ์</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสนานาชาติ ไอทีเอฟ เวิลด์ เทนนิส ทัวร์ ประจำปี 2024 สัปดาห์ที่ 9 ซึ่งเป็นสัปดาห์สุดท้ายของปีนี้ เทนนิสหญิง รายการ ไอทีเอฟ เวิลด์ เทนนิส ทัวร์ พรีเซนเต็ด บาย เอสเอที (6) และเทนนิสชาย รายการ ไอทีเอฟ เวิลด์ ทัวร์ (M9) ชิงเงินรางวัลรวม รายการละ 25,000 ดอลลาร์สหรัฐ หรือประมาณ 891,250 บาท รวม 2 รายการอยู่ที่ 1,782,500 บาท ที่สนามกีฬากลางตุมปัง มหาวิทยาลัยวลัยลักษณ์ จ.นครศรีธรรมราช เมื่อวันที่ 7 ก.ย. 2567 เข้าโค้งสุดท้ายของการแข่งขัน โดยได้รับเกียรติจาก ศาสตราจารย์ ดร.สมบัติ ธำรงธัญวงศ์ อธิการบดี ม.วลัยลักษณ์ เดินทางมาร่วมชมการแข่งขันด้วย ไฮไลท์ประเภทชายเดี่ยว รอบรองชนะเลิศ เป็นการพบกันระหว่าง "บูม" กษิดิศ สำเร็จ นักเทนนิสทีมชาติไทยวัย 23 ปี มือ 614 ของโลก และมือวาง 8 ของรายการ กับ ลีโอ บอร์ก นักเทนนิสจากสวีเดนวัย 21 ปี มือ 772 ของโลก ลูกชายของ บียอร์น บอร์ก ตำนานนักหวด อดีตมือ 1 ของโลก โดย ลีโอ เป็นเจ้าของแชมป์ชายเดี่ยว รายการ ไอทีเอฟ เวิลด์ ทัวร์ (M8) ที่ ม.วลัยลักษณ์ เมื่อสัปดาห์ก่อน</p>
<!-- /wp:paragraph -->

<!-- wp:paragraph -->
<p>หลังจากทั้งคู่ต่างใช้อาวุธเด็ดออกมาสู้กัน ทั้งการยิงสวนกลับที่เฉียบคม และลูกเสิร์ฟทรงพลัง ซึ่งแมทช์นี้ กษิดิศ เสิร์ฟเอซได้ 9 ครั้ง ส่วน ลีโอ เสิร์ฟเอซได้ 10 ครั้ง ก่อนที่ กษิดิศ จะเป็นฝ่ายเอาชนะได้ 2 เซตรวด ด้วยสกอร์ 6-3 และ 6-4 ในเวลา 1 ชั่วโมง 35 นาที ส่งให้ กษิดิศ ผ่านเข้ารอบชิงชนะเลิศ ไปชิงแชมป์ชายเดี่ยวกับ ศศิกุมาร มุกุนด์ หนุ่มอินเดียวัย 27 ปี มือวาง 2 และมือ 454 ของโลก ที่ตัดเชือกชนะ ยูริ ดชาวาเคียน จากยูเครน มือวาง 5 และมือ 505 ของโลก 2-0 เซต 6-1, 6-1 ในเวลา 53 นาที ด้านหญิงเดี่ยว รอบรองชนะเลิศ นักเทนนิสสาวญี่ปุ่นโคจรมาพบกันเอง รินะ ไซโกะ มือวาง 4 และมือ 387 ของโลก กับ ฮิคารุ ซาโตะ มือวาง 5 และมือ 397 ของโลก ผลปรากฏว่า ดวลแร็กเกตกันถึง 3 เซต ก่อนที่ ฮิคารุ จะเป็นฝ่ายเฉือนชนะ 2-1 เซต 6-4, 4-6 และ 7-6 ไทเบรก 7-5 นานถึง 3 ชั่วโมง 24 นาที ส่งผลให้ ฮิคารุ ผ่านเข้าไปชิงชนะเลิศกับ มาเรีย ทาคาเชวา มือ 528 ของโลก ที่ตัดเชือกชนะ ไวเดฮี เชาวธารี มือวาง 7 และมือ 488 ของโลก จากอินเดีย 2-0 เซต 7-5, 6-1</p>
<!-- /wp:paragraph -->

<!-- wp:paragraph -->
<p>ขณะที่ประเภทชายคู่ เป็นรอบชิงชนะเลิศ "คู่เต็ง 2" เจค เดลานีย์ และ เจสซี เดลานีย์ พี่น้องจากออสเตรเลีย คู่แชมป์สัปดาห์ที่แล้ว ใช้การเล่นที่เข้าขา ช่วยกันหวดเอาชนะ นิค แชปเพลล์ และ สาย คาร์ทีค เรดดี้ กันตา คู่มือวาง 1 จากสหรัฐฯ และอินเดียตามลำดับ 2-0 เซต 7-6 ไทเบรก 7-4 และ 7-6 ไทเบรก 7-3 ส่งให้ เจค กับ เจสซี ได้ครองแชมป์ชายคู่ ที่ ม.วลัยลักษณ์ ซึ่งเป็นสัปดาห์ที่ 2 ติดต่อกัน ได้รับเงินรางวัลไปแบ่งกัน 1,550 ดอลลาร์สหรัฐ หรือประมาณ 55,257 บาท และคะแนนสะสมอันดับโลก คนละ 25 คะแนน ส่วนคู่รองแชมป์ ได้รับเงินรางวัลไปแบ่งกัน 900 ดอลลาร์สหรัฐ หรือประมาณ 32,085 บาท และคะแนนสะสมอันดับโลก คนละ 16 คะแนน จากนั้นเป็นการแข่งขันประเภทหญิงคู่ รอบชิงชนะเลิศ คานาโกะ โมริซากิ และ ฮิคารุ ซาโตะ คู่นักหวดญี่ปุ่น ผนึกกำลังเอาชนะ ชริวาลี ราชมิกา ภิมิปาตี และ ไวเดฮี เชาวธารี คู่เต็ง 1 จากอินเดีย 2-1 เซต 6-3, 2-6 และซูเปอร์ไทเบรก 10-8 ได้แชมป์ประเภทหญิงคู่ไปครองร่วมกัน พร้อมรับเงินรางวัลไปแบ่งกัน จำนวน 1,437 ดอลลาร์สหรัฐ หรือประมาณ 51,229 บาท และคะแนนสะสมอันดับโลก คนละ 35 คะแนน ส่วนคู่รองแชมป์ ได้รับเงินรางวัลไปแบ่งกัน 719 ดอลลาร์สหรัฐ หรือประมาณ 25,632 บาท และคะแนนสะสมอันดับโลก คนละ 23 คะแนน</p>
<!-- /wp:paragraph -->

<!-- wp:paragraph -->
<p>ทั้งนี้ ในพิธีมอบรางวัล ได้รับเกียรติจาก ดร.มงคล ธีระนานนท์ ผู้ช่วยอธิการบดี ม.วลัยลักษณ์ เป็นประธานมอบรางวัลแก่นักกีฬาประเภทหญิงคู่ โดยมี นายชาตรี อัครวิบูลย์ ที่ปรึกษาสมาคมค้าทองคำ และนายเชาว์ ประยูรธำรงธิติ นายกกิตติมศักดิ์สมาคมพาณิชย์จีนนครศรีธรรมราช ร่วมด้วย ขณะที่ ผศ.ดร.มาริสา ภูมิภาค ณ หนองคาย รักษาการแทนผู้อำนวยการศูนย์ส่งเสริมวัฒนธรรมและการกีฬา ม.วลัยลักษณ์ เป็นประธานมอบรางวัลแก่นักกีฬาประเภทชายคู่</p>
<!-- /wp:paragraph -->

<!-- wp:image {"id":45308,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/09/458491652_934362462060070_5273724509801619440_n-1024x683.jpg" alt="" class="wp-image-45308"/></figure>
<!-- /wp:image -->