<!-- wp:paragraph {"align":"center","style":{"typography":{"fontSize":20},"color":{"background":"#b2dab3"}}} -->
<p class="has-text-align-center has-background" style="background-color:#b2dab3;font-size:20px"><strong>"ท่านทูตกรุงอัมมาน"เลี้ยงต้อนรับสร้างขวัญกำลังใจทีมเดวิสคัพไทยพร้อมสู้ศึกสร้างชื่อให้ประเทศชาติ</strong></p>
<!-- /wp:paragraph -->

<!-- wp:paragraph -->
<p>เมื่อคืนวันที่ 8 มิถุนายน 2567 ที่สถานเอกอัครราชทูต ณ กรุงอัมมาน นายสุภาค โปร่งธุระ เอกอัครราชทูต ณ กรุงอัมมาน พร้อมด้วย นางศิริวรรณ โปร่งธุระ ภริยาเอกอัครราชทูต ได้เป็นเจ้าภาพเลี้ยงอาหารค่ำ เพื่อเป็นเกียรติ และให้กำลังใจแก่คณะเทนนิสทีมชาติไทย ที่เดินทางไปร่วมการแข่งขันเทนนิสชิงแชมป์โลก ประเภททีมชาย รายการ "2024 เดวิสคัพ" โซนเอเชีย/โอเชียเนีย กลุ่ม 3 ณ กรุงอัมมาน ประเทศจอร์แดน ระหว่างวันที่ 10-15 มิ.ย. 2567 โดยมีข้าราชการและเจ้าหน้าที่สถานเอกอัครราชทูตฯ และครอบครัวเข้าร่วมงาน ท่ามกลางบรรยากาศที่อบอุ่น ทำให้ทุกคนมีขวัญและกำลังใจที่ดีก่อนทำหน้าที่เพื่อประเทศไทย</p>
<!-- /wp:paragraph -->

<!-- wp:paragraph -->
<p>นายสุภาค โปร่งธุระ เอกอัครราชทูต ณ กรุงอัมมาน ได้กล่าวต้อนรับคณะนักกีฬาเทนนิสทีมชาติไทยและเจ้าหน้าที่ว่า ในนามของสถานเอกอัครราชทูต ณ กรุงอัมมาน ขอต้อนรับสู่ประเทศจอร์แดน รู้สึกมีความยินดีเป็นอย่างยิ่ง และขออวยพร ขออาราธนาบุญญาบารมีของพระบาทสมเด็จพระเจ้าอยู่หัว สมเด็จพระนางเจ้า ฯ พระบรมราชินี สถาบันพระมหากษัตริย์ทุกพระองค์ คุณพระศรีรัตนตรัย และสิ่งศักดิ์สิทธิ์ทั้งหลาย อำนวยอวยพรให้นักกีฬาไทยทุกคนที่มาร่วมการแข่งขันครั้งนี้ประสบความสำเร็จ สร้างชื่อเสียง สร้างความภาคภูมิใจให้กับประชาชนชาวไทยและประเทศไทยสืบไป ทางสถานเอกอัครราชทูตฯ ในนามประชาชนคนไทยประมาณ 1,000 คน ที่พำนักอยู่ในราชอาณาจักรจอร์แดน ขอส่งกำลังใจให้</p>
<!-- /wp:paragraph -->

<!-- wp:paragraph -->
<p>เอกอัครราชทูต ณ กรุงอัมมาน กล่าวต่อว่า งานเลี้ยงอาหารในครั้งนี้ ได้เตรียมอาหารไทยอร่อย ๆ เพื่อเป็นกำลังใจอีกด้านหนึ่ง ให้คลายความคิดถึงบ้าน ได้มีกำลังใจในการแข่งขัน และในขณะที่ทำการแข่งขัน ก็ขอให้นึกถึงตลอดว่า ทางสถานเอกอัครราชทูตฯ รวมถึงประชาชนคนไทยกว่า 1,000 คน ที่พำนักอาศัยอยู่ที่ประเทศจอร์แดนคอยเชียร์และส่งกำลังใจให้ทีมเทนนิสทีมชาติไทยคว้าชัยให้ได้ </p>
<!-- /wp:paragraph -->

<!-- wp:paragraph -->
<p>"ผู้พันหลอด" พันเอก วัฒนา จันทร์ไพจิตต์ ผู้จัดการทีม กล่าวว่า อันดับแรกขอกราบขอบพระคุณ ท่านสุภาค โปร่งธุระ เอกอัครราชทูต ณ กรุงอัมมาน และภริยา ที่กรุณาให้การต้อนรับและจัดเลี้ยงอาหารค่ำ ทำให้นักกีฬาและคณะมีความอบอุ่นเป็นอย่างมาก รวมทั้งขอบคุณคณะเจ้าหน้าที่สถานเอกอัครราชทูตฯ ที่ให้การต้อนรับและอำนวยความสะดวกให้ทุกอย่าง ทำให้การมาจอร์แดนในครั้งนี้ได้รับความสะดวก หากไม่มีคณะเจ้าหน้าที่สถานเอกอัครราชทูตฯ ทางทีมไทยคงเหนื่อยและลำบากในการประสานงานต่าง ๆ โดยเฉพาะเรื่องภาษาที่ใช้ในการติดต่อสื่อสารกับชาวจอร์แดน รวมทั้งขอบคุณสมาคมกีฬาลอนเทนนิสแห่งประเทศไทยฯ ที่ประสานงานและดำเนินการให้ทุกเรื่องเช่นกัน</p>
<!-- /wp:paragraph -->

<!-- wp:paragraph -->
<p>"และขอขอบคุณ ร้านอาหารไทยฟูลมูน ในกรุงอัมมาน ประเทศจอร์แดน โดย คุณอรปรียา ศรีโพธิ์ เจ้าของร้านได้นำอาหารไทย พร้อมด้วยเครื่องดื่มรสชาติดีมามอบให้แก่คณะเทนนิสทีมชาติไทย ทำให้ทุกคนหายคิดถึงบ้านและมีกำลังใจในการแข่งขันครั้งนี้กันถ้วนหน้า" พันเอก วัฒนา กล่าว ผู้สื่อข่าวรายงานว่า อาหารที่ทางสถานเอกอัครราชทูตฯ ได้นำมาจัดเลี้ยงครั้งนี้มีหลายเมนู แต่ไฮไลท์ต้องยกให้ "ข้าวเหนียวส้มตำไก่ทอด" ซึ่งเป็นที่ชื่นชอบของทุกคน ส่วนเมนูหลักที่ ร้านอาหารไทยฟูลมูน ได้นำมามอบให้คือ "ผัดไทย" ซึ่งถือเป็นเมนูอาหารประจำชาติไทยที่เป็นซิกเนเจอร์ และโด่งดังไปทั่วโลก</p>
<!-- /wp:paragraph -->

<!-- wp:image {"id":43563,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/06/447766493_873753761454274_8830109712818997856_n-1024x683.jpg" alt="" class="wp-image-43563"/></figure>
<!-- /wp:image -->