<!-- wp:paragraph {"align":"center","style":{"typography":{"fontSize":20},"color":{"background":"#caedfd"}}} -->
<p class="has-text-align-center has-background" style="background-color:#caedfd;font-size:20px"><strong>"กษิดิศ"ดวล"ภวิชญ์" นัดชิงฯ ชายเดี่ยวพัชรินทร์พบสาวออสซี่ศึกไอทีเอฟหญิงแถมควงพัณณินคว้าแชมป์หญิงคู่ - "แม็กซิมัส" ได้ฝ่ายชาย</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสนานาชาติ ไอทีเอฟ เวิลด์ เทนนิส ทัวร์ ประจำปี 2024 สัปดาห์ที่ 5 เทนนิสชาย M15 รายการ ITF WORLD TOUR (M5) และเทนนิสหญิง W15 รายการ ITF WORLD TOUR (W3) ชิงเงินรางวัลรวม รายการละ 15,000 ดอลลาร์สหรัฐ หรือประมาณ 531,000 บาท รวม 2 รายการอยู่ที่ 1,062,000 บาท ที่สนามกีฬากลางตุมปัง มหาวิทยาลัยวลัยลักษณ์ จ.นครศรีธรรมราช เมื่อวันที่ 13 ก.ค. 2567 เข้าโค้งสุดท้ายของการแข่งขัน ประเภทชายเดี่ยว รอบรองชนะเลิศ ระหว่างนักเทนนิสไทย "บูม" กษิดิศ สำเร็จ แชมป์ชายเดี่ยวศึกไอทีเอฟที่นครศรีธรรมราชเมื่อสัปดาห์ที่แล้ว มือวาง 5 และมือ 767 ของโลก พบกับ "โอเว่น" ธนเพชร ฉันทะ มือวาง 8 และมือ 850 ของโลก โดยทั้งคู่เป็นนักเทนนิสทีมชาติไทย ชุดคว้าแชมป์ "2024 เดวิสคัพ" โซนเอเชีย/โอเชียเนีย กลุ่ม 3 และผลการแข่งขัน ปรากฏว่า เป็น กษิดิศ ที่คว้าชัยได้ 2 เซตรวด ด้วยสกอร์ 7-6 ไทเบรก 7-5 และ 6-3 ในเวลากว่า 2 ชั่วโมง โดยแมทช์นี้ กษิดิศ เสิร์ฟได้ 6 เอซ เสีย 3 ดับเบิ้ลฟอลท์ ในขณะที่ ธนเพชร เสิร์ฟได้ 11 เอซ แต่เสียถึง 6 ดับเบิ้ลฟอลท์</p>
<!-- /wp:paragraph -->

<!-- wp:paragraph -->
<p>กษิดิศ จะชิงชนะเลิศกับ "แมงปอ" ภวิชญ์ สอนหลักทรัพย์ นักเทนนิสไทย มือ 1,237 ของโลก ที่โค่นมือวาง 4 ของรายการ อาจีต ไร นักเทนนิสจากนิวซีแลนด์ มือ 573 ของโลก ลงได้สำเร็จ 2-0 เซต ด้วยสกอร์ 6-4 และ 6-3 ในเวลา 1 ชั่วโมง 20 นาที โดยจะแข่งขันกันวันที่ 14 ก.ค. 2567 เวลา 09.00 น. ด้านหญิงเดี่ยว รอบรองชนะเลิศ "อีฟ" พัชรินทร์ ชีพชาญเดช นักเทนนิสทีมชาติไทย แชมป์หญิงเดี่ยวสัปดาห์ที่แล้ว มือวาง 4 และมือ 627 ของโลก ใช้การหวดที่เฉียบขาดปราบ ฮิคารุ ซาโตะ สาวญี่ปุ่น มือวาง 1 และมือ 483 ของโลก ได้ 2 เซตรวด 6-4 และ 6-3 พัชรินทร์ผ่านเข้ารอบชิงชนะเลิศไปพบกับ อลิเซีย สมิธ มือ 992 ของโลก จากออสเตรเลีย ที่ตัดเชือกชนะ "แนต" พัณณิน โควาพิทักษ์เทศ สาวไทย มือวาง 2 และมือ 609 ของโลก 2-1 เซต 6-1, 3-6 และ 6-1</p>
<!-- /wp:paragraph -->

<!-- wp:paragraph -->
<p>จากนั้นเป็นการแข่งขันประเภทคู่ รอบชิงชนะเลิศ โดย ดร.มงคล ธีระนานนท์ ผู้ช่วยอธิการบดีมหาวิทยาลัยวลัยลักษณ์ เป็นประธานมอบรางวัลแก่นักกีฬา และมี ผศ.ดร.มาริสา ภูมิภาค ณ หนองคาย รักษาการแทนผู้อำนวยการศูนย์ส่งเสริมวัฒนธรรมและการกีฬา ม.วลัยลักษณ์ ร่วมในพิธีด้วย ประเภทหญิงคู่ รอบชิงชนะเลิศ พัชรินทร์ ชีพชาญเดช ที่เข้าชิงฯ หญิงเดี่ยวไปแล้ว ผนึกกำลังกับ พัณณิน โควาพิทักษ์เทศ ช่วยกันหวดเอาชนะ โมนิค แบร์รี จากนิวซีแลนด์ และ อลิเซีย สมิธ จากออสเตรเลีย คู่มือวางอันดับ 2 ของรายการ 2-0 เซต 6-3 และ 6-1 พัชรินทร์ กับ พัณณิน ได้แชมป์ประเภทหญิงคู่ไปครอง ได้รับเงินรางวัลร่วมกัน 955 ดอลลาร์สหรัฐ หรือประมาณ 33,807 บาท พร้อมคะแนน คนละ 15 คะแนน ส่วนคู่นักหวดนิวซีแลนด์กับออสเตรเลีย ในฐานะคู่รองแชมป์ ได้รับเงินรางวัลร่วมกัน 515 ดอลลาร์สหรัฐ หรือประมาณ 18,231 บาท พร้อมคะแนน คนละ 10 คะแนน</p>
<!-- /wp:paragraph -->

<!-- wp:paragraph -->
<p>ด้านประเภทชายคู่ รอบชิงชนะเลิศ แม็กซิมัส ภราพล โจนส์ นักเทนนิสไทย ลูกครึ่งไทย-ออสเตรเลีย และ ฟรานซิส เคซีย์ อัลคันทารา หนุ่มฟิลิปปินส์ คู่รองแชมป์เมื่อสัปดาห์ที่แล้ว และสัปดาห์นี้ถูกจัดให้เป็นคู่มือวางอันดับ 1 ของรายการ ช่วยกันหวดเอาชนะ ริชิ เรดดี้ และ ทักษิเณศวร สุเรช คู่นักหวดอินเดีย ได้ 2-0 เซต 7-6 ไทเบรก 9-7 และ 6-4 ส่งผลให้คู่ของแม็กซิมัสได้ครองแชมป์ประเภทชายคู่ ได้รับเงินรางวัลร่วมกัน 930 ดอลลาร์สหรัฐ หรือประมาณ 32,922 บาท พร้อมคะแนนสะสมอันดับโลก คนละ 15 คะแนน ส่วนคู่อินเดีย รองแชมป์ ได้รับเงินรางวัลร่วมกัน 540 ดอลลาร์สหรัฐ หรือประมาณ 19,116 บาท พร้อมคะแนน คนละ 8 คะแนน</p>
<!-- /wp:paragraph -->

<!-- wp:image {"id":44210,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/07/450677453_896430442519939_8453802450000974937_n-1024x683.jpg" alt="" class="wp-image-44210"/></figure>
<!-- /wp:image -->