<!-- wp:paragraph {"align":"center","style":{"typography":{"fontSize":20},"color":{"background":"#c7d8df"}}} -->
<p class="has-text-align-center has-background" style="background-color:#c7d8df;font-size:20px"><strong>เดวิสคัพไทยประทับใจทีมเวิร์กเยี่ยมภวิชญ์ ปลื้มชนะแมทช์แรกรับใช้ชาติ </strong></p>
<!-- /wp:paragraph -->

<!-- wp:paragraph -->
<p>หลังจากนักเทนนิสไทยประเดิมแมตช์แรกของ กลุ่ม เอ ด้วยการเอาชนะ "เจ้าภาพ" เวียดนาม ขาดลอย 3-0 คู่ ในการแข่งขันเทนนิสชิงแชมป์โลก ประเภททีมชาย รายการ "2025 เดวิสคัพ" โซนเอเชีย/โอเชียเนีย กลุ่ม 3 ที่เมืองบั๊กนิญ สาธารณรัฐสังคมนิยมเวียดนาม เมื่อวันที่ 14 ก.ค. 2568 ที่ผ่านมา "ผู้พันหลอด" พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ในฐานะผู้จัดการทีม เปิดเผยว่า การที่ชนะได้ก่อนในแมทช์แรกเป็นสิ่งที่สำคัญมาก และนักกีฬาทุกคนก็เล่นได้ดีมาก "ประทับใจฟอร์มการเล่นของ ภวิชญ์ สอนหลักทรัพย์ ที่เป็นน้องใหม่ ซึ่งเก็บชัยชนะให้ทีมได้ ส่วน แม็กซิมัส ภราพล โจนส์ อาจจะกดดันเล็กน้อย แต่ก็เล่นได้ดีและชนะได้ เช่นเดียวกับประเภทคู่ ปรัชญา อิสโร กับ ธนเพชร ฉันทะ ที่เล่นคู่กันได้ดีมาก ๆ" ผู้จัดการทีมเดวิสคัพไทย กล่าวอีกว่า ตอนนี้ทุกคนมารวมตัวกันครบแล้ว หลังจากที่ "บูม" กษิดิศ สำเร็จ ได้เดินทางมาสมทบ เมื่อได้เห็นทุกคนในทีมทำหน้าที่เข้ากันได้ดี ร่วมกันเชียร์เป็นทีม ทำให้รู้สึกประทับใจมาก รวมทั้งยังได้กำลังใจจากคณะกรรมการอำนวยการสมาคมกีฬาลอนเทนนิสฯ และสถานเอกอัครราชทูต ณ กรุงฮานอย ที่ส่งอาหารไทยมาเป็นกำลังใจให้ทุกคน มั่นใจว่าทีมเราจะประสบความสำเร็จ ได้เลื่อนชั้นสู่ เพลย์ออฟ เวิลด์กรุ๊ป 2 ตามเป้าหมายที่วางไว้</p>
<!-- /wp:paragraph -->

<!-- wp:paragraph -->
<p>ด้าน "กัปตันเอ็กซ์" นายพชรพล คำสมาน กัปตันทีมเดวิสคัพไทย กล่าวว่า ขอบคุณนักกีฬาทุกคนที่ช่วยกันเล่นให้ได้ตามเป้าหมายที่อยากจะเก็บชัยชนะแมตช์แรกให้ได้ ทุกคนเล่นกันได้ดีมาก ๆ หลังจากนี้ขอให้เล่นไปตามศักยภาพของตัวเองที่มี ซึ่งทุกคนมีดีอยู่แล้ว สภาพอากาศในช่วงนี้มีทั้งแดดทำให้อากาศร้อน และฝนตกทำให้เย็นขึ้น ได้ย้ำให้ทุกคนดูแลสุขภาพตัวเองไม่ให้ป่วย เพราะยังมีภารกิจที่ต้องทำกันต่อ "แมงปอ" ภวิชญ์ สอนหลักทรัพย์ ที่ติดทีมชาติเป็นครั้งแรกและคว้าชัยได้ทันที กล่าวว่า ก่อนแข่งขันรู้สึกตื่นเต้นพอสมควร ถึงแม้จะเคยเล่นเทนนิสประเภททีมที่สหรัฐอเมริกามาแล้ว คิดว่าคงรู้สึกคล้าย ๆ กัน แต่พอถึงเวลาลงสนามก็ตื่นเต้น อย่างไรก็ตาม ได้พยายามมีสมาธิกับการแข่งขัน อยู่กับปัจจุบัน ทำให้ทำผลงานได้ดี พอใจกับผลงานของตัวเองในแมทช์แรกมาก ๆ "ผมดีใจที่เก็บชัยชนะในนามทีมชาติได้ตั้งแต่แมตช์แรกที่ลงเล่น หลังจากนี้ถ้าได้รับโอกาสให้แข่งขันก็จะทำเหมือนเดิม มีสมาธิกับการแข่งขัน ทำหน้าที่ให้ดีที่สุด เพื่อพาทีมไทยคว้าแชมป์กลุ่ม 3 ให้ได้ครับ" ทางด้านผลการแข่งขันวันแรก (14 ก.ค. 2568) ทีมไทย ชนะ เวียดนาม 3-0 คู่ โดยคู่แรก เดี่ยวมือสอง "แมงปอ" ภวิชญ์ สอนหลักทรัพย์ ชนะ เฟือง วาน เหวียน 6-2, 2-0 Ret. (รีไทร์) เนื่องจากนักเทนนิสเวียดนามมีอาการป่วย, คู่สอง เดี่ยวมือหนึ่ง "แม็กซิ" แม็กซิมัส ภราพล โจนส์ ชนะ ฮา มินห์ ดุ๊ค วู 2-0 เซต 6-2, 6-3 และคู่สาม ประเภทคู่ "ณัฐ" ปรัชญา อิสโร จับคู่กับ “โอเว่น” ธนเพชร ฉันทะ ชนะ มินห์ ตวน ดินห์ เวียต กับ มินห์ ฟัต เหวียน 2-0 เซต 6-2, 6-4</p>
<!-- /wp:paragraph -->

<!-- wp:paragraph -->
<p>ทีมเดวิสคัพไทย จะต้องเจอกับ สิงคโปร์ และ ซาอุดีอาระเบีย ในกลุ่มเอ ซึ่งจะมีการประกาศโปรแกรมการแข่งขันต่อไป</p>
<!-- /wp:paragraph -->

<!-- wp:image {"id":50726,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/518253390_1170692185093762_7795112356396655389_n-1024x683.jpg" alt="" class="wp-image-50726"/></figure>
<!-- /wp:image -->