<!-- wp:paragraph {"align":"center","style":{"typography":{"fontSize":20},"color":{"background":"#c0dbb6"}}} -->
<p class="has-text-align-center has-background" style="background-color:#c0dbb6;font-size:20px"><strong>"สุชัย" เติมพลังใจนักเทนนิสไทย<br>ปลุกขวัญสู้ "ไซปรัส" ศึกเดวิสคัพ</strong></p>
<!-- /wp:paragraph -->

<!-- wp:paragraph -->
<p>เมื่อวันที่ 22 ม.ค. 2568 ที่ศูนย์พัฒนากีฬาเทนนิสแห่งชาติ เมืองทองธานี จังหวัดนนทบุรี นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เป็นประธานให้โอวาทและอวยพรให้แก่คณะนักเทนนิสชายทีมชาติไทยและเจ้าหน้าที่ ที่จะเดินทางไปแข่งขันเทนนิสชิงแชมป์โลก ประเภททีมชาย รายการ "2025 เดวิสคัพ" เวิลด์ กรุ๊ป 2 เพลย์ออฟส์ ที่นิโคเซีย ฟิลด์ คลับ กรุงนิโคเซีย สาธารณรัฐไซปรัส โดย ทีมชาติไทย จะแข่งขันกับ ทีมชาติไซปรัส ระหว่างวันที่ 31 ม.ค. - 1 ก.พ. 2568<br>นายสุชัย กล่าวว่า จากผลงานที่ยอดเยี่ยมด้วยการคว้าแชมป์ รายการ "2024 เดวิสคัพ" โซนเอเชีย/โอเชียเนีย กลุ่ม 3 ที่กรุงอัมมาน ประเทศจอร์แดน เมื่อเดือน มิ.ย. ปีที่ผ่านมา ทำให้ ทีมเดวิสคัพไทย ได้สิทธิแข่งขันเพลย์ออฟส์กับทีมชาติไซปรัสในการแข่งขันครั้งนี้ และหากเอาชนะได้ ก็จะได้เข้าสิทธิเข้าไปอยู่ใน เวิลด์ กรุ๊ป 2 ซึ่งเป็นเป้าหมายที่สำคัญมาก ตนเชื่อว่าทุกคนมีความมุ่งมั่น และอยากทำให้สำเร็จ<br>"ในโอกาสนี้ ผมขออวยพรให้ทุกคนเดินทางโดยสวัสดิภาพทั้งไปและกลับ ขอให้ทุกคนพยายามสู้ให้เต็มที่ เพื่อนำชัยชนะกลับมาฝากพี่น้องประชาชนคนไทย ผมจะเอาใจช่วย ส่งกำลังใจให้ และเชื่อว่าครอบครัวชาวกีฬาเทนนิสก็จะส่งกำลังใจให้ทุกคนด้วยเช่นกัน ขอให้ทุกคนโชคดีครับ" นายสุชัย กล่าว<br>จากนั้น นายสุชัย ได้นำเงินส่วนตัวมอบให้แก่นักเทนนิสชายทีมชาติไทยและเจ้าหน้าที่ รวมจำนวน 11 คน โดยมอบให้คนละ 20,000 บาท รวมเป็นเงินทั้งสิ้น 220,000 บาท เพื่อเป็นขวัญกำลังใจให้ทุกคนในการทำหน้าที่เพื่อประเทศไทยในการแข่งขัน รายการ "2025 เดวิสคัพ" เวิลด์ กรุ๊ป 2 เพลย์ออฟส์ ที่นิโคเซีย ฟิลด์ คลับ กรุงนิโคเซีย สาธารณรัฐไซปรัส ดังกล่าวข้างต้น<br>คณะนักเทนนิสไทยชุดสู้ศึกเดวิสคัพครั้งนี้ ได้แก่ "บูม" กษิดิศ สำเร็จ มือ 1 ของไทย ปัจจุบันเป็นมือ 418 ของโลก, "โอเว่น" ธนเพชร ฉันทะ มือ 670 ของโลก, "จูเนียร์" วิชยา ตรงเจริญชัยกุล มือ 711 ของโลก, "แม็กซิ" แม็กซิมัส ภราพล โจนส์ (ลูกครึ่งไทย-ออสเตรเลีย) มือ 718 ของโลก และ"ณัฐ" ปรัชญา อิสโร มือ 184 ของโลกในประเภทคู่<br>ขณะที่คณะเจ้าหน้าที่ทีมชาติไทย ได้แก่ พันเอก วัฒนา จันทร์ไพจิตต์ กรรมการอำนวยการสมาคมฯ ในฐานะผู้จัดการทีม, "โค้ชเบิ้ม" ดร.ธนากร ศรีชาพันธุ์ กัปตันทีมและผู้ฝึกสอน, พันโท วิทยา สำเร็จ ผู้ช่วยผู้ฝึกสอน และ นายวีรภัทร สิริจริยาพร นักวิทยาศาสตร์การกีฬา<br>ศึก "2025 เดวิสคัพ" เวิลด์ กรุ๊ป 2 เพลย์ออฟส์ ระหว่าง ทีมชาติไทย กับ ทีมชาติไซปรัส ใช้คอร์ตดินเป็นสังเวียนในการแข่งขัน ระบบ ชนะ 2 ใน 3 เซต แข่งขันจำนวน 5 คู่ (ต้องชนะ 3 ใน 5 คู่) สำหรับวันแรกแข่งประเภทเดี่ยวสลับมือ (2 คู่), วันที่สอง แข่งประเภทคู่ (1 คู่) และประเภทเดี่ยวชนมือ (2 คู่) เวลา 11.00 น. ตามเวลาท้องถิ่น หรือตรงกับเวลา 16.00 น. ของประเทศไทย สำหรับทีมผู้ชนะจะผ่านเข้ารอบไปเล่นในเวิลด์ กรุ๊ป 2 (World Group II) ช่วงเดือน ก.ย. ส่วนผู้แพ้ จะแข่งขันในรายการกลุ่ม 3 ระดับภูมิภาคตามลำดับในปี 2025<br>อนึ่ง คณะเทนนิสทีมชาติไทย กำหนดออกเดินทางจากท่าอากาศยานสุวรรณภูมิ ประเทศไทย วันที่ 27 ม.ค. 2568 เวลา 02.00 น. (คืนวันที่ 26 ม.ค.) เที่ยวบิน QR 837 (กาตาร์ แอร์เวย์) จากนั้นต่อเครื่องที่โดฮา ประเทศกาตาร์ โดยเที่ยวบิน QR 265 มุ่งหน้าไปยัง ลาร์นากา สาธารณรัฐไซปรัส ก่อนเดินทางต่อโดยรถยนต์ไปยัง กรุงนิโคเซีย เพื่อเข้าร่วมการแข่งขันดังกล่าว</p>
<!-- /wp:paragraph -->

<!-- wp:image {"id":47518,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/474605781_1036119611884354_8393630204376164888_n-1024x683.jpg" alt="" class="wp-image-47518"/></figure>
<!-- /wp:image -->