<!-- wp:paragraph {"align":"center","textColor":"vce-bg","style":{"color":{"background":"#7fa300"},"typography":{"fontSize":22}}} -->
<p class="has-text-align-center has-vce-bg-color has-text-color has-background" style="background-color:#7fa300;font-size:22px"><strong>"ลีเดียร์" ลิ่วชิงฯ ตามคาด-ปะทะนักหวดจีน<br>ลุ้นแชมป์หวด"ไอทีเอฟจูเนียร์สเวิลด์เจ60"</strong></p>
<!-- /wp:paragraph -->

<!-- wp:code -->
<pre class="wp-block-code"><code>  การแข่งขันเทนนิสเยาวชนนานาชาติ เก็บคะแนนเยาวชนโลก ไอทีเอฟ เวิลด์ เทนนิส ทัวร์ จูเนียร์ รายการ "ไอทีเอฟ จูเนียร์ส เวิลด์ เทนนิส ทัวร์ เจ60 (1)" ที่ศูนย์พัฒนากีฬาเทนนิสแห่งชาติ เมืองทองธานี เมื่อวันที่ 21 มิ.ย. 2567 เข้าโค้งสุดท้ายของการแข่งขัน และมีพิธีมอบรางวัลในประเภทคู่ โดย นายธานี แสนยาอุโฆษ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ และประธานฝ่ายพัฒนาเยาวชน เป็นประธานมอบรางวัล
  เปิดฉากช่วงเช้าของวันด้วยการแข่งขันประเภทหญิงเดี่ยว รอบรองชนะเลิศ ลีเดียร์ พอดโกริชานี่ นักเทนนิสดาวรุ่งวัย 17 ปีจากสุราษฎร์ธานี ลูกครึ่งไทย-รัสเซีย มือวางอันดับ 1 ของรายการ และ มือ 92 เยาวชนโลก พบกับ ลี ฮยอนยี นักเทนนิสจากเกาหลีใต้ วัย 17 ปี มือวางอันดับ 3 ของรายการ และมือ 426 เยาวชนโลก ผลการแข่งขัน ปรากฏว่า ลีเดียร์ของไทย โชว์ฟอร์มได้ตามมาตรฐานของตัวเอง เอาชนะได้ตามคาด 2-0 เซต 6-3 และ 6-3
  ลีเดียร์ควงแร็กเกตคู่ใจทะยานสู่รอบชิงชนะเลิศ ซึ่งจะชิงแชมป์กับ เติ้ง เปียน จากจีน มือวางอันดับ 2 และมือ 375 เยาวชนโลก ที่ตัดเชือกชนะ อันจาลี กิรานา จูนาร์โต จากอินโดนีเซีย มือวางอันดับ 12 และมือ 761 เยาวชนโลก 2-1 เซต 7-6 ไทเบรก 7-0, 1-6 และ 6-2
  ด้านชายเดี่ยว รอบรองชนะเลิศ โคชิโระ นากามาเอะ มือวางอันดับ 1 จากญี่ปุ่น ก็คว้าชัยได้ตามคาดเช่นกัน หลังเอาชนะนักหวดร่วมชาติ ยูกิ โอกาฮาชิ มือวางอันดับ 5 ได้ 2 เซตรวด 6-3, 6-2  โคชิโระ จะชิงชนะเลิศกับ ฮยู คาวานิชิ มือวางอันดับ 2 จากญี่ปุ่น ที่ตัดเชือกชนะ อาวเนอร์ หว่อง จากสหรัฐฯ ด้วยสกอร์ 6-3, 5-7 และ 4-0 Ret. ซึ่งนักหวดสหรัฐฯ ขอยอมแพ้ เนื่องจากปวดท้อง
  จากนั้นช่วงบ่ายเป็นการแข่งขันรอบชิงชนะเลิศ ประเภทหญิงคู่ "มาหยา" มาหยา บุญญาอรุณเนตร และ "สบาย" กมรวรรณ ก้อนศิลา สองนักเทนนิสไทย คู่มือวาง 7 พบกับ อันจาลี กิรานา จูนาร์โต และ ไซโลวา ซูเลย์กา ฮุคมาซาบิยา คู่นักหวดมือวาง 5 จากอินโดนีเซีย ผลปรากฏว่า คู่ไทยสุดต้านความแข็งแกร่งของคู่แข่งขัน พ่ายไป 0-2 เซต 2-6, 1-6 ได้รองแชมป์ รับคะแนนสะสมอันดับเยาวชนโลก คนละ 6.75 คะแนน ส่วนคู่อินโดนีเซีย ในฐานะแชมป์ได้รับคนละ 11.25 คะแนน
  ขณะที่ชายคู่ รอบชิงชนะเลิศ ไทเซอิ ฮาตะ จากญี่ปุ่น กับ โฮ เฉิน ฮุย จากไต้หวัน คู่มือวาง 2 ของรายการ ผนึกกำลังเอาชนะ โคชิโระ นากามาเอะ กับ ยูกิ โอกาฮาชิ คู่มือวาง 1 จากญี่ปุ่น ได้ 2-0 เซต 6-3, 6-2 โดยคู่แชมป์ ได้รับคะแนนสะสมอันดับเยาวชนโลก คนละ 11.25 คะแนน ส่วนคู่รองแชมป์ ได้รับคนละ 6.75 คะแนน</code></pre>
<!-- /wp:code -->

<!-- wp:image {"id":43815,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/06/IMG_4563-1024x683.jpeg" alt="" class="wp-image-43815"/></figure>
<!-- /wp:image -->