<!-- wp:paragraph {"align":"center","style":{"typography":{"fontSize":20},"color":{"background":"#e0d2ac"}}} -->
<p class="has-text-align-center has-background" style="background-color:#e0d2ac;font-size:20px"><strong>เปิดตัวเยาวชนทีมชาติไทย"น้องสายรุ้ง" ณิชวรัชญ์ พลอยเกษมสุขตัวตึง "รุ่นเล็กพริกขี้หนู"</strong></p>
<!-- /wp:paragraph -->

<!-- wp:paragraph -->
<p>สมาคมกีฬาลอนเทนนิสแห่งประเทศไทย ในพระบรมราชูปถัมภ์ ขอแนะนำให้รู้จักกับ "น้องสายรุ้ง" เด็กหญิง ณิชวรัชญ์ พลอยเกษมสุข นักเทนนิสหนูน้อยชาวเมืองหลวง กรุงเทพมหานคร ดีกรีเยาวชนทีมชาติไทยชุดปัจจุบัน "น้องสายรุ้ง" แสดงศักยภาพให้เห็นว่า เธอมีความเก่งกาจในกีฬาเทนนิสด้วยการคว้าแชมป์ประเภทหญิงเดี่ยว รุ่นอายุไม่เกิน 12 ปี ในการแข่งขันคัดเลือกนักกีฬาเทนนิสเยาวชนทีมชาติไทย ประจำปี พ.ศ. 2568 ซึ่งแข่งขันกันที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี ระหว่างวันที่ 1-6 ก.พ. ที่ผ่านมา เด็กหญิง ณิชวรัชญ์ พลอยเกษมสุข เกิดวันที่ 31 ม.ค. 2556 ปัจจุบันอายุได้ 12 ปี เป็นแก้วตาดวงใจของ คุณพ่อยิ่งพันธ์ และคุณแม่ศศิอนงค์ พลอยเกษมสุข น้องมีพี่สาว 1 คนชื่อ "น้ำฝน" มนณรัตน์ พลอยเกษมสุข</p>
<!-- /wp:paragraph -->

<!-- wp:paragraph -->
<p>ปัจจุบัน "น้องสายรุ้ง" เป็นนักเรียนชั้นประถมศึกษาปีที่ 6 โรงเรียนสองภาษาลาดพร้าว ชื่นชอบการเรียนวิชาภาษาอังกฤษเป็นที่สุด และยังมีความสามารถพิเศษในการ "บรรเลงเปียโน" ได้ด้วย ฝีมือในการเล่นเทนนิสของ "น้องสายรุ้ง" จัดว่าไม่ธรรมดาเลยทีเดียว เพราะมีผลงานที่โดดเด่นการันตีตั้งแต่อายุยังน้อย อาทิ การคว้าแชมป์ประเภทหญิงเดี่ยว ในรุ่นอายุไม่เกิน 10 ปี จากการแข่งขันเทนนิสเยาวชนเพื่อความชนะเลิศแห่งประเทศไทย ครั้งที่ 61 ประจำปี 2566 แชมป์ประเภทหญิงเดี่ยว รุ่นอายุไม่เกิน 10 ปี รายการ PTT - NSDF ลอนเทนนิสพัฒนาฝีมือ (รอบมาสเตอร์) ประจำปี 2566 และแชมป์ประเภทหญิงเดี่ยว รุ่นอายุไม่เกิน 12 ปี รายการ PTT - NSDF ลอนเทนนิสพัฒนาฝีมือ (รอบมาสเตอร์) ประจำปี 2567 เป็นต้น</p>
<!-- /wp:paragraph -->

<!-- wp:paragraph -->
<p>"น้องสายรุ้ง" ได้รับการถ่ายทอดวิชาความรู้เกี่ยวกับกีฬาลูกสักหลาดจากครูหลายท่าน ในฐานะ "โค้ช" ตั้งแต่ท่านแรกคือ "โค้ชเป้" สุวิจักข์ มาโนช ต่อด้วย "โค้ชจิม" สหทัศน์ ศุภกิจ และปัจจุบันอยู่ภายใต้การดูแลของ Smash it Tennis Academy โดยทั้งหมดต่างมีส่วนร่วมในการเจียระไนให้เด็กน้อยคนนี้กลายเป็นเพชรเม็ดงามอีกเม็ดหนึ่งของวงการกีฬาเทนนิสเมืองไทยในระดับเยาวชน นอกจากแรงสนับสนุนจากคุณพ่อและคุณแม่ที่ทำให้ "น้องสายรุ้ง" ก้าวสู่เส้นทางกีฬาเทนนิสอย่างเต็มตัวแล้ว ยังมีแรงผลักดันจากความชื่นชอบไอดอลเข้ามาเป็นพลังกระตุ้นอีกทางหนึ่งด้วย ไอดอลของ "น้องสายรุ้ง" คือ "ราชาคอร์ทดิน" ราฟาเอล นาดาล หนึ่งในนักเทนนิสที่ยิ่งใหญ่ที่สุดในประวัติศาสตร์ อดีตมืออันดับ 1 ของโลก ชาวสเปน และแชมป์แกรนด์สแลม 22 สมัย โดยน้องให้เหตุผลที่ชื่นชอบว่า นาดาลวิ่งเก่งและแข็งแรงมาก</p>
<!-- /wp:paragraph -->

<!-- wp:paragraph -->
<p>คุณพ่อยิ่งพันธ์ พลอยเกษมสุข เล่าให้ฟังว่า น้องสายรุ้ง เป็นเด็กที่มีความมุ่งมั่นมาก ทุกครั้งที่ลงสนาม ไม่ว่าจะเป็นการฝึกซ้อมหรือการแข่งขัน น้องอยากเอาชนะ อยากเป็นที่หนึ่ง จึงทำให้น้องตั้งใจและทุ่มเทให้กับการฝึกซ้อมกีฬาเทนนิสเป็นอย่างมาก ฉะนั้น ใน 1 สัปดาห์ น้องจึงพร้อมเสมอกับการฝึกซ้อม ซึ่งรวมฟิตเนสด้วย ตั้งแต่วันจันทร์ถึงวันเสาร์ วันละประมาณ 3 ชั่วโมง และน้องสายรุ้งยังมีฝันใบใหญ่ อยากพัฒนาการเล่นเทนนิส จนสามารถเป็นตัวแทนของมหาวิทยาลัยชั้นนำในต่างประเทศ "ดีใจมากค่ะที่ได้เป็นนักกีฬาทีมชาติ ได้เล่าให้เพื่อน ๆ ฟัง เพื่อน ๆ ก็ชมหนูด้วย ตอนที่หนูเริ่มเล่นเทนนิส เคยฝันอยากเป็นตัวแทนประเทศไทย ได้ไปแข่งขันที่ต่างประเทศ ตอนนี้ฝันเป็นจริงแล้วค่ะ" หนูน้อยณิชวรัชญ์ กล่าวด้วยน้ำเสียงเขินอาย</p>
<!-- /wp:paragraph -->

<!-- wp:paragraph -->
<p>จากคำถามที่ว่า ตอนนี้น้องสายรุ้งมีธงชาติไทยติดบนเสื้อนักกีฬาแล้ว รู้สึกอย่างไรบ้างคะ "หนูภูมิใจมากค่ะ ขอขอบคุณโค้ช ขอบคุณครู ขอบคุณครอบครัว พ่อแม่ และทุกคนที่ทำให้ฝันหนูเป็นจริงค่ะ" ทั้งหมดนี้คือเรื่องราวและความในใจของ "น้องสายรุ้ง" เด็กหญิง ณิชวรัชญ์ พลอยเกษมสุข ตัวตึงที่สื่อถึงการเป็นที่หนึ่ง ใน "รุ่นเล็กพริกขี้หนู" ที่ขอแนะนำให้ทุกท่านจับตามอง เพราะด้วยความมุ่งมั่นเกินร้อยที่น้องมี อาจทำให้เราได้เห็นน้องก้าวขึ้นแท่นเบอร์ 1 ในทุกเวที โดยเฉพาะในฐานะตัวแทนเยาวชนทีมชาติไทย.</p>
<!-- /wp:paragraph -->

<!-- wp:image {"id":47953,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/02/480976970_1059076426255339_8132908734174094269_n-683x1024.jpg" alt="" class="wp-image-47953"/></figure>
<!-- /wp:image -->