<!-- wp:paragraph {"align":"center","style":{"typography":{"fontSize":20},"color":{"background":"#c7dce5"}}} -->
<p class="has-text-align-center has-background" style="background-color:#c7dce5;font-size:20px"><strong>ทีมยู 16 หญิงไทยเฉือนชนะฟิลิปปินส์คว้าชัยแมทช์แรก "บิลลี จีน คิง คัพฯ"</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชิงแชมป์โลก ประเภททีมหญิง รายการ “2025 บิลลี จีน คิง คัพ จูเนียร์ส บาย เกนบริดจ์” รอบคัดโซนเอเชีย/โอเชียเนีย แข่งขันคอร์ทดิน ณ เมืองเชิมเกนต์ ประเทศคาซัคสถาน เมื่อวันที่ 14 พ.ค. 2568 เป็นการแข่งขันรอบพบกันหมดในกลุ่ม แมทช์สุดท้าย เพื่อคัดเอา 2 ทีม (อันดับ 1 และ 2) จากแต่ละกลุ่ม เข้าสู่รอบก่อนรองชนะเลิศ และ 2 ทีม (อันดับ 3 และ 4) ไปแข่งขันรอบจัดอันดับ ทีมนักหวดเยาวชนหญิงไทย รุ่นอายุไม่เกิน 16 ปี ซึ่งอยู่กลุ่ม ดี ลงสนามพบกับ ทีมฟิลิปปินส์ โดยทั้ง 2 ทีมต่างแพ้มา 2 แมทช์เท่ากัน ฉะนั้น แมทช์นี้ จึงมีตำแหน่งอันดับ 3 เป็นเดิมพัน ภายใต้การคุมทีมของ จ่าสิบเอก สหทัศน์ ศุภกิจ ผู้ฝึกสอนเทนนิสทีมชาติไทย คู่แรก เดี่ยวมือสอง "น้องเบียร์" โชติรินทร์ แก้วก่า ชนะ เจย์เดน รีซ บัลลาโด 2-0 เซต 6-4, 6-3 ทว่า คู่สอง เดี่ยวมือหนึ่ง "น้องมินนี่" ปารมี ทัดแก้ว ที่เพิ่งลงเล่นประเภทเดี่ยวเป็นวันแรก แพ้ให้แก่ จาน่า เจเลน่า นิโคล ดิอาซ 0-2 เซต 1-6, 1-6 ส่งผลให้เสมอกัน 1-1 คู่</p>
<!-- /wp:paragraph -->

<!-- wp:paragraph -->
<p>ขณะที่ประเภทคู่ โชติรินทร์ กับ "น้องจีนนี่" จิณห์นิภา ตราชูวณิช ช่วยกันหวดเอาชนะ จาน่า เจเลนา นิโคล ดิอาซ และ เอรินน์ ฟรานเซสก้า ออง ได้ 2 เซตรวด ด้วยสกอร์ 6-1 และ 6-2 จากผลการแข่งขันดังกล่าว ทำให้ ทีมไทย เฉือนชนะ ทีมฟิลิปปินส์ 2-1 คู่ ซึ่งทำให้มีสถิติในรอบแบ่งกลุ่มพบกันหมด ชนะ 1 แพ้ 2 แมทช์ เป็นอันดับ 3 ของกลุ่ม ดี ในขณะที่ ทีมฟิลิปปินส์ แพ้ 3 แมทช์รวด รั้งอันดับ 4 ของกลุ่ม อย่างไรก็ตาม ทั้ง ทีมไทย และ ทีมฟิลิปปินส์ ต้องไปแข่งขันรอบจัดอันดับ 9-16 ซึ่งจะแข่งขันในวันที่ 15 พ.ค.นี้ และทีมไทย จะพบ อิหร่าน เป็นแมทช์แรกในรอบนี้</p>
<!-- /wp:paragraph -->

<!-- wp:image {"id":49461,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/05/497450579_1123204246509223_2018540429872868991_n.jpg" alt="" class="wp-image-49461"/></figure>
<!-- /wp:image -->